
			"באחר־צהרים חם של יוני 1960, הגיע פיליפ פרנק המנוח למפגש החודשי של ״החברה הבריטית לפילוסופיה של המדע״ בקולג׳ יוניברסיטי שבלונדון. לאחר הפגישה, נכנסנו, סר קרל פופר, יוסף אגסי ואנוכי, למונית, יחד עם פרנק, וליווינו אותו אל מלון לשתות תה ביחד. פרנק היה אדם יקר ואיש מבריק ביותר. הוא היה אחד ממורי להיסטוריה ולפילוסופיה של המדע בהרווארד: פופר ופרנק הכירו זה את זה בווינה בשנות השלושים, כאשר פרנק — ששימש באותה תקופה כממשיכו של אינשטיין באוניברסיטת פראג — היה אחד מראשי התומכים ב״פוזיטיביזם הלוגי״.

			בנקודה אחת במהלך השיחה, שאל פרנק את אגסי מה גרם לו לבוא מישראל לאנגליה ללמוד אצל פופר. אגסי השיב מיד: ״באתי לפופר ללמוד מטאפיסיקה״. פרנק פרץ בצחוק ואמר: ״איזו בדיחה מחוכמת!״ לאחר מכן שאל אותי מדוע באתי ללמוד אצל פופר, ואני השבתי שהייתי זקוק לפופר כדי ללמוד ממנו פילוסופיה של הדת. פרנק צחק שוב, והאשים אותנו בניסיון לקנטר אותו. בדיוק באותו רגע הגיעו התה והעוגיות; השיחה עברה לפסים אחרים, ועד כמה שאני זוכר לא מצאנו עוד הזדמנות להבהיר לפרנק כי לא התכוונו להתבדח או לקנטר אותו. אי הבנה זו היתה ענין מהותי. פרנק, אשר לא האמין אפילו באפשרותה של המטאפיסיקה וחשב על פופר כעל חבר לנשק במלחמה נגדה, לא יכול היה לתאר לעצמו כיצד יכולות השיטות של מדעי הטבע להיות רלוונטיות למחקרים שבתחומי המטאפיסיקה והפילוסופיה של הדת".

			וויליאם וורן בארטלי*

			*	בארטלי ו', ו', 'הפילוסופיה של המדע במבט לאחור', מחשבות 48 (דצמבר 1979), עמ' 37-30.

		
	
			פרולוג

			הצגת עיקרי הדברים

			חמשת הפרדיגמות אודות הקשר בין פסיכולוגיה לדת

			בעבודה זאת המכונה "הפסיכולוגיה של הדת" אני מציג חמש נקודות מבט משלימות אודות היווצרות הדת מן ההיבט הפסיכולוגי והסוציולוגי. חמשת הפרדיגמות אודות הקשר בין פסיכולוגיה לדת הן כדלהלן: האחת — חשיבה דתית הכרחית לכל תהליך אפיסטמולוגי בהכרת המציאות; השנייה — התשוקה הרוחנית מיילדת את הקונברסיה הנפשית לעבר טיפוס אחד המוחלט הדתי; השלישית — ידיעת המוות מחייבת יצירת מימד סינכרוני נצחי בבחינת דת; הרביעית — הדת האישית היא המיילדת את הדת הממוסדת הסוציולוגית המתפקדת פונקציונלית בהקניית נורמות ערכים, חוק וסדר לקבוצה החברתית; החמישית — מצבי תודעה שונים מיילדים דתות ארכיטיפיות. אציג להלן בפרולוג את עיקרי הדברים, אשר יורחבו בפירוט יתר במהלך הספר כולו. 

			חשיבה דתית היא תנאי הכרחי לכל תהליך אפיסטמולוגי

			הטענה המוצגת במחקר זה הינה שחשיבה דתית היא תנאי הכרחי לכל תהליך אפיסטמולוגי בהכרת המציאות. כדי להבין זאת, אנו נדרשים תחילה להסביר מה זאת חשיבה דתית. חשיבה דתית משמע חיפוש אחר "סיבת־הסיבות" לכל המתרחש בעולם, כלומר להבין את "היד־הנעלמה" המשפיעה על עולם התופעות הנגלה לעין. גוף הידע האפיסטמולוגי אודות העולם נוצר על ידי שילוב קוגניטיבי בין עובדות לבין פרשנות. מוסכם כיום שאי אפשר לתפוס עובדות ללא פרשנות קטגוריאלית. העובדות מייצגות את ההיבט האמפירי אודות תופעות המציאות הגלויות לעין, ואילו הפרשנות מייצגת את ההיבט הרציונלי אודות עולם הממשות הנסתר מן העין. ידע אפיסטמולוגי אודות המציאות מתגבש באמצעות שילוב הכרחי בין האמפירי לרציונלי. 

			החשיבה הרציונלית מושתתת על חשיבה אי־רציונלית

			כאשר אנו מנסים להבין מהו ההיבט האמפירי, זה די ברור לנו. אמפירי משמע לתפוס את תופעות המציאות ולאחר מכן לגבש אותן כעובדות פוזיטיביסטיות שניתן לתאר ולמדוד אותן. מנגד, כאשר אנו שואלים מהו ההיבט הרציונלי, אנו תופסים שאין הבנה מספקת אודות מושג הרציונלי. אנו נוטים לייצג את החשיבה הרציונלית המכונה אינטלקטואליסטית באמצעות השלישיה המפורסמת של הוגי הדעות: רנה דקארט, בנדיקטוס שפינוזה וגוטפריד וילהלם לייבניץ, כאבות האסכולה הרציונלית בפילוסופיה החדשה. אמפירי משמע חשיבה אינדוקטיבית כלומר הכללה והסקת מסקנות מאוסף של עובדות. לעומת זאת חשיבה רציונלית משמע חשיבה דדוקטיבית, כלומר מסקנה אפריורית ללא התנסות מעשית. החשיבה הדדוקטיבית מתגבשת על בסיס קפיצת מדרגה אינטואיטיבית, המבוססת על ניחוש, השקפת עולם, רגשות ומאוויים. המסקנה המפתיעה הינה שחשיבה רציונלית מושתתת על חשיבה אי־רציונלית. שכן, חשיבה דדוקטיבית המושתתת על קפיצה אינטואיטיבית ביצירת ניחושים והשערות ואיננה מנומקת באופן רציונלי. כלומר שהחשיבה הרציונלית טומנת בחובה היבטים רגשיים ולא רק שכלתניים ואנליטיים, על מנת ליצור את הפרדיגמה הדדוקטיבית. 

			חשיבה מטפיזית משמע חשיבה דתית

			החשיבה האמפירית מחייבת את הבנת החוקים הנסתרים העומדים מאחורי העובדות, כלומר מחייבת את המתודולוגיה של החשיבה המדעית. החשיבה המדעית נזקקת להישען על אקסיומות אשר הפילוסוף אמור לבנות אותן באופן דדוקטיבי. האקסיומות מבוססות על השקפות עולם, אמונות ומיתוסים. אמונות ומיתוסים הם ביטוי אמנותי לניסיון לתת ביטוי מילולי ומושגי לאל החבוי, לנסתר, ל"יד־הנעלמה" המייצגת את סיבת הסיבות שאנו חותרים להבינה. המסקנה הינה שאין חשיבה מדעית מתאפשרת ללא מטפיזיקה. מטפיזיקה משמע הניסיון להבין את סיבת־הסיבות ולכן, מטפיזיקה משמע דת. לכן, כאשר הפילוסוף הפרה־סוקרטי תלס אמר "הכל מים" הוא למעשה הציג אמירה מטפיזית־דתית, וכך גם יתר ממשיכיו, הרקליטוס אשר אמר "הכל אש", אנכסגורס אשר אמר "הכל אוויר", פיתגורס אשר אמר "הכל מספרים", דמוקריטוס "הכל אטומים", פרמנידס "הכל יש", אפלטון "הכל אידיאות".1

			האפיסטמולוגיה מושתתת גם על  רגשות ויצרים של "קתקסיס־ליבידינלי"

			המסקנה המתבקשת מן הנאמר לעיל הינה שהתהליך הקוגניטיבי־אפיסטמולוגי בהבנת המציאות איננו תהליך שכלתני, קר, מרוחק, פורמלי ואנליטי, אלא הוא מחייב מעורבות רגשית ויצרית כאחד, על מנת לאפשר את קפיצת המדרגה האינטואיטיבית בהבנת הנסתר. זיגמונד פרויד תרם לדיון האפיסטמולוגי בכך שהוא הציג את המושג המכונה בפיו: "קתקסיס־ליבידינלי".2 פרויד טען שכל תפיסה של אובייקט מן המציאות טעונה, בעוצמות שונות של רגשות ויצרים, כלומר האדם "מושקע" בכל אובייקט שהוא תופס ומבין, אובייקט חי או דומם. לכן, החשיבה האנושית מלווה תמיד בחוויה רגשית. נציג להלן את המסקנה שאין חשיבה בלי אמונה. שכן, חשיבה מושתתת על המידע האמפירי ואילו אמונה מושתתת על האינטואיציה אודות המהות הנסתרת של היש, עד רדוקציה בניסיון להבין את סיבת־הסיבות. 

			הקשר בין מבנה השטח הגלוי לעין  לבין מבנה העומק הסמוי מן העין

			הפרה־סוקרטים חוללו מהפכה בכך שהם הבחינו בין עולם התופעות הנגלה לעין, לבין עולם הממשות הנסתר מן העין. עולם הממשות המייצג את המהות הנסתרת, כלומר את חוקי הטבע עד רדוקציה של "היד־הנעלמה" המייצגת את סיבת־הסיבות, אשר מניעה את עולם התופעות. כיום אנו מכנים זאת במושגים של מבנה־שטח מול מבנה־עומק. גוף הידע האפיסטמולוגי מתגבש באמצעות שילוב בין מידע אודות עולם התופעות של מבנה השטח, למול המידע אודות מבנה העומק. על מנת לתת המחשה קונקרטית אודות הקשר בין מבנה השטח למבנה העומק, אציג את התיאוריה של הבלשן נועם חומסקי. חומסקי משער שיש שפה אוניברסלית נעלמה המצויה במבנה העומק הנסתר, אשר היא תנאי הכרחי ביצירת שפות קונקרטיות גלויות לעין במבנה השטח. לכן, הוא מכנה את השפה האוניברסלית בשם "שפה גנרית" מלשון גנרטור, כלומר שפה אשר מחוללת מן הכוח אל הפועל, את השפות הקונקרטיות הגלויות לעין.3 כך גם ניתן לומר אודות הקשר בין חוקי הטבע הנסתרים, לבין עולם התופעות הנגלה לעין.

			הצורך בבניית טיפוס אידיאלי בהבנת המציאות

			חזרה להצגת הפרדיגמה הראשונית הגורסת שחשיבה דתית היא תנאי הכרחי לכל הבנה אפיסטמולוגית אודות המציאות. החשיבה הדתית מייצגת את מבנה העומק הטומן בחובו את סיבת־הסיבות בהבנת עולם התופעות. המדענים החוקרים את מבנה העומק, אינם מצליחים לפענח עד תום את סיבת־הסיבות וכולם נתקעים, ובצדק, בשלבי מעבר לקראת הבנת הסיבה הראשונית. אדמונד הוסרל,4 אבי הפילוסופיה הפנומנולוגית, טען שעל מנת להבין את עולם התופעות, עלינו להתאפק (אפוכה), לא להסיק מסקנות נמהרות ולנסות לבצע רדוקציה פנומנולוגית כדי להגיע למה שהוא כינה "ראייה אידטית", כלומר להבין את האידיאה האפלטונית המייצגת את הקבוע מאחורי השונות של עולם התופעות. הוא לא הציג בפנינו את השיטה כיצד לעשות זאת. במעבר מהוסרל לתורת הגשטאלט, ניתן להציג את אותה טענה. תורת הגשטאלט מנסה להבין את הקבוע הצורני מאחורי הווריאציות והשונות הנגלות לעין. במעבר מן הגשטאלט למתודולוגיה שהציג הסוציולוג מקס ובר, אודות הצורך לבנות סרגל מדידה קבוע למדידת המציאות האמפירית, סרגל מדידה שאותו הוא כינה "הטיפוס האידיאלי".5 ובר כמו הוסרל, טען שיצירת "טיפוס אידיאלי" איננו מתבצע באמצעות מיצוע סטטיסטי של עולם התופעות, אלא הוא נבנה בצורה דדוקטיבית ואינטואיטיבית כקפיצת מדרגה חשיבתית. בנקודה זאת אציג את הפרדיגמה האפיסטמולוגית החדשה שלי. 

			הטיפוסים האידיאליים מיוצגים כסינדרומים

			אפיסטמולוגיה משמע דיאגנוזה. אפיסטמה וגנוזיס משמע הכרה. להבין את המציאות משמע לאבחן אותה. על מנת לאבחן את המציאות, אנו זקוקים לשני מקורות מידע: האחד, האמפירי באיסוף תופעות המציאות; והשני, הרציונלי המתאפיין בהצגת טיפוסים אידיאליים המכונים בשפה רפואית "סינדרומים" של קבוצות שונות בתוך קלסיפיקציה אחת גדולה. כלומר ראייה אידטית על פי הוסרל, משמע בניית טיפוסים אידיאליים על פי ובר, והם מתממשים בהצגת השערות אודות קיומם של סינדרומים בקלסיפיקציה בתחום נחקר. הטיפוסים האידיאליים של הקלסיפיקציה נבנים בצורה אינטואיטיבית אבל במקביל גם אמפירית. הסינדרומים המייצגים טיפוסים אידיאליים של ארגון החלקים לשלם, מייצגים למעשה את מבנה העומק של עולם התופעות. במעבר מחשיבה מדעית לחשיבה מטפיזית־דתית, ניתן לומר שהחשיבה הדתית מתאפיינת בניסיון להגיע אל גבול הקיצון בהבנת הסינדרומים המייצגים את "היד־הנעלמה", בהבנת סיבת־הסיבות. 

			פשר הקונברסיה הרוחנית

			על מנת להגיע אל גבול הקיצון בהבנת "היד־הנעלמה", האדם נדרש מבחינה קוגניטיבית לעבור מחשיבה רציונלית, שכלתנית ואנליטית לחשיבה חווייתית ורגשית המאפשרת לו ליילד את האינטואיציה לעבר הבנת הנסתר. מבחינה פסיכולוגית אנו מבינים כיום שלבני האדם יש תשוקה וצורך לחוות חוויות שיא רוחניות. מודגש שאנשים נבדלים בסגנונות החשיבה שלהם ולכן לא כל אחד מאיתנו מתאפיין באותה עוצמה לעבר הרוחני. ישנם אנשים שסגנון החשיבה שלהם יותר אמפירי ומסתפקים בחיפוש הקשר בין התופעות הגלויות, אחרים נוטים לחשיבה יותר מדעית בחיפוש אחר החוקים הנסתרים ואילו ישנם כאלו שמשתוקקים לעבר הרוחני בהבנת הנסתר. ויליאם ג'יימס6 תאר את הקונברסיה הרגשית המיילדת באדם חוויה דתית. חשוב להבחין בין קונברסיה גופנית שתיאר פרויד במחלת ההיסטריה אשר מתאפיינת במתח נפשי קונפליקטואלי לא פתור, המומר לתחלואה גופנית של שיתוק או עיוורון, לבין קונברסיה רוחנית. הקונברסיה הרוחנית מתאפיינת לרוב אצל אנשים החווים את עקרון הפיצוי בין נטייה לאיון עצמי, לבין תחושת אחדות יוניו־מיסטית עם העולם. 

			פשר החוויה הנומינוזית אודות הקדושה

			רודולף אוטו7 חקר את פשר הולדתה של חווית הקדושה וטען שהיא נוצרת כתוצאה מהתפעמות המלווה בפחד ובעתה מול הנסתר. לעניות דעתי, הוא לא הציג פענוח מספק בהבנת חווית הקדושה בנפשו של האדם. בהמשך למה שתואר לעיל אודות הקשר בין האפיסטמולוגיה האמפירית, לבין האפיסטמולוגיה הרגשית המושתתת על המושג של פרויד אודות הקתקסיס־הליבידינלי, אנו מבינים שכל אובייקט שאנו מפרשים במציאות, טעון ברגשות ויצרים. כשאנו מתבוננים בשולחן בבית שאנו יום־יום אוכלים עליו, איננו יודעים עד כמה אנו קשורים רגשית לאותו שולחן, כלומר עד כמה הידע אודות השולחן טעון ומושקע רגשית. כך גם זה קורה כאשר אנו מתבוננים בנעל אישה והופכים את הנעל לפטיש, עקב היותו טעון ארוטית באופן אסוציאטיבי ביחס לאישה הנועלת את אותה הנעל. כך גם כאשר אנו מתבוננים בבד המייצג דגל, ואותו בד משנה את משמעותו באופן דרמטי ומקבל עוצמה רגשית עזה עם תחושה של קדושה פטריוטית. ואכן, יש הבדל כאשר אנו מנסים להבין את המציאות היומיומית הקונקרטית לעומת הניסיון להבין את הנסתר, את "היד־הנעלמה" המניעה את העולם. הקתקסיס־הליבידינלי המושקע בחקר הנסתר, הוא עוצמתי עד כדי כך שאנו הופכים את הנסתר לדבר קדוש. קדושה משמע לעשות הבדלה והבחנה בין האנושי לעל־אנושי, בין החולין לבין הקדוש. 

			המודעות למוות כמיילדת את השערת הנסתר

			מותר האדם מן הבהמה מתאפיין בקיומה של תודעה עצמית. התודעה העצמית מקנה לאדם תחושת חירות בבחירת התנהגותו והיא מקנה לו גם את היכולת לחשיבה אינטנציונלית־התכוונותית לעבר המחר כהשערת עבודה. במקביל לכך, בניגוד לבעלי החיים, האדם מודע להיותו בן־תמותה חי, גדל ומתכלה עד סופיותו. מן ההיבט הפסיכולוגי, בני אדם חיפשו מזור למול ידיעת המוות על ידי כך שהם יילדו את הנפש הנצחית, את גלגול הנשמות הבלתי־מתכלה, ובמקביל את קיומו של היש המוחלט הבלתי־מתכלה בדמות אל, ומאוחר יותר בדמות אידיאות אפלטוניות. החוויה הרוחנית המאפיינת את האדם, היא במהותה הצורך להתחבר אל המוחלט הבלתי־משתנה, הבלתי־מתכלה כדי לנצח את המוות. ידיעת המוות היא המייצרת את החוויה הדתית. 

			הדת האישית מול הדת הממוסדת

			חשוב להבחין בין הדת האישית לדת הממוסדת. הדת האישית מייצגת את החוויה הפרסונלית של האדם ולכן, היא מיוצגת על ידי המתודה הפסיכולוגית. לעומת זאת, הדת הממוסדת מייצגת את הארגון החברתי סביב הדת והיא מיוצגת על ידי המתודה הסוציולוגית. טענתי הינה שיש להתחיל במתודה הפסיכולוגית בהבנת חידת לידתה של החוויה הדתית ולאחר מכן לעבור אל אופן ההתמסדות של הדת מן ההיבט החברתי. המעבר מן הדת הפרטית הפסיכולוגית לדת הממוסדת הסוציולוגית מתבצע על פי המודל כדלהלן. בני אדם כפרטים או כקבוצות פועלים בסביבה חברתית, כלכלית, פוליטית ותרבותית מסוימת. האדם חושב בו־זמנית גם בצורה עצמאית אך גם בהשפעה סביבתית מן האקלים התרבותו בו הוא חי. הדבר נכון לא רק לתקופות המודרניות אלא גם לאדם הקדמון, שיצר פולחנים דתיים ולאחר מכן דתות ממוסדות. האדם כפרט וכקבוצה מייצרים אידיאות ומשליכים באופן פרויקטיבי סיפורי מיתוסים, אשר אמורים להסביר את העולם ולפרשו. על פי התיאוריה של שלמה גיורא שוהם,8 האדם מבצע פרויקציות מיתולוגיות ואני מכנה זאת פרויקציות מיתו־דתיות. מרגע שהמיתוסים הללו מתגבשים כסטרוקטורה, הם הופכים להיות סינכרוניים כלומר על־זמניים ואז בהיזון־חוזר (פידבק), הם משפיעים על אלו שיצרו את אותם מיתוסים ומקנים להם משמעות חדשה לחיים ודרכי פעולה ערכיים ונורמטיביים. לא לחינם הדת הממוסדת מפורשת בתנ"ך ובכלל בהקשר של חוקים. המיתוסים הדתיים מקנים גם פרשנות אודות העולם, אך גם נורמות התנהגות שלבסוף נרשמים כחוקים של "עשה ואל תעשה". תיארתי את המעגליות הסגורה בין היווצרות הדת האישית לבין התגבשות הדת הממוסדת. 

			הדיאכרוני מחייב את הסינכרוני — הבנת פשר הפצעת הדת הממוסדת בזמן היסטורי

			לאחר שהצגתי את הפרדיגמה הראשונה במחקר זה, הגורסת שחשיבה דתית היא תנאי הכרחי לכל חשיבה אפיסטמולוגית, אעבור להציג כעת את הפרדיגמה השנייה, הגורסת ששום דת ממוסדת לא יכולה להפציע ולהתגבש אם אין תשתית אפריורית מראש. הטענה הינה שאי אפשר להבין את אופן הפצעתן והתמסדותן של דתות שונות בזמנים ובמקומות היסטוריים, מבלי להציג קלסיפיקציה ארכיטיפית של דתות המתקיימות בפוטנציה בתודעה האנושית. הטענה המטפיזית האפלטונית הינה ששום דבר לא נוצר, אלא אם היה קיים קודם. כל מה שנלמד ומתהווה, היה קיים בפועל כאידיאה בפוטנציה. לכן, במחקר זה אציג קלסיפיקציה ארכיטיפית של דתות הנוצרות כפרוייקציה של מצבי תודעה שונים המושתתים על מבנים אישיותיים. הבנת הפוליתאיזם, המונותאיזם, הדואליזם והשילוש הקדוש, יוסברו לא באופן היסטורי ודיאכרוני, אלא באופן סינכרוני וארכיטיפי. על מנת לממש אתגר זה, אציג את הקשר בין מבנים אישיותיים שונים, מצבי תודעה הנגזרים מאותם טיפוסי אישיות ופרויקציות מיתו־דתיות הנוצרות בעקבות מצבי תודעה אלו. כל אלו מייצרים את הקלסיפיקציה הארכיטיפית של דתות, הניצבות כבסיס להפצעה של דתות קונקרטיות בזמנים ובמקומות שונים במהלך ההיסטוריה. 

			טיפוסי אישיות מיילדים מצבי תודעה שונים

			אישיותו של האדם היא הבונה את הסגנון הקוגניטיבי הייחודי לו, והיא המייצרת את מצב התודעה הייחודי לו. החשיבה מתאפיינת כחשיבה אינטנציונלית, כלומר כפרוייקציה תכליתית כלפי העולם. לרוב היא מושפעת מן המימד האישיותי כאשר תכני האישיות מוקרנים החוצה באמצעות תהליך "האנשה"־אנתרופומורפיה. לכן, בני אדם נוטים לפענח את הנסתר באמצעות פרשנות של פרוייקציה של האנשת אישיותם.

			טיפוסי האישיות הוצגו במהלך ההיסטוריה האינטלקטואלית על בסיס תורות טיפולוגיות שונות. הפילוסוף סרן קירקגור9 תאר את המנעד הנפשי המלא באמצעות הצגת ספקטרום של שלוש פאזות נפשיות, אותן הוא כינה בשמות: הטיפוס האסתטי, הטיפוס האתי והטיפוס הדתי. שלושת טיפוסים אלו מתכתבים אחד לאחד בשלושת אשכולות אישיותיים בקלסיפיקציה הפסיכיאטרית המכונים הפרעות אישיות. על פי תפיסתי הפרעות אישיות מייצגות פנומנולוגית דפוסי התנהגות נורמטיביים בעוצמות שונות. שלושת האשכולות של הפרעות אישיות המקבילות לשלושת טיפוסי קירקגור הם כדלהלן: האישיות ההיסטריונית כמקבילה לטיפוס האסתטי, האישיות הכפייתית כמקבילה לטיפוס האתי, האישיות הסכיזואידית כמקבילה לטיפוס הדתי.10 

			הקלסיפיקציה הארכיטיפית של דתות נעה על הספקטרום בין הפוליתאיזם בקצה אחד, המונותאיזם בקצה השני ובאמצע הדואליזם המיילד לאחר מכן את השילוש הקדוש. ניתן להראות שהאישיות ההיסטריונית־אסתטית מתאפיינת בתודעה המפרשת את המציאות בחומרי ובריבוי, ולכן היא מיילדת את השקפת העולם המיתית־דתית הפוליתאיסטית. בקצה השני האישיות הסכיזואידית־דתית מתאפיינת בתודעה המפרשת את המציאות ברוחני ובאחדות ולכן היא מיילדת את השקפת העולם המונותאיסטית. בדרגת אמצע על הספקטרום, האישיות הכפייתית־אתית, מתאפיינת בהבחנה בין טוב לרע, מותר ואסור. כלומר, היא מתאפיינת בגבול היוצר את הדיכוטומיה של השקפת עולם דואליסטית. הדואליזם מתפתח באופן סינכרוני לעבר חיפוש אחר החולייה המתווכת, תוך יצירת המשולש של השילוש הקדוש. 

			הצגת הקשר בין מבנה אישיות, סגנון קוגניטיבי, סגנון תודעתי היוצר באופן פרויקטיבי תמונת עולם מיתית־דתית על הרצף בין הפוליתאיזם למונותאיזם מחייבת כעת הרחבה לעבר קלסיפיקציה ארכיטיפית של דתות מגוונת יותר. מודגש שהקלסיפיקציה הארכיטיפית הסינכרונית היא במהותה סטרוקטורלית והיא המקנה את התשתית ליצירת דתות קונקרטיות בזמנים ובמקומות שונים במהלך ההיסטוריה על פי אילוצים סביבתיים. הדתות הדיאכרוניים הללו מושתתים על הוצאה מן הכוח אל הפועל של הארכיטיפ הדתי הסינכרוני. 

			שלושת הטיפוסים שהוצגו על ידי קירקגור ובמקביל על ידי הפסיכיאטריה, מורחבים לתשעה טיפוסים, שלושה טיפוסי בכל אשכול כדלהלן: האשכול ההיסטריוני מתאפיין באישיות האימפולסיבית, ההיסטריונית והנרקיסיסטית; האשכול הכפייתי מתאפיין באישיות הרציונלית, הכפייתית והפרגמטית; האשכול הסכיזואידי מתאפיין באישיות הדפרסיבית, הגבולית והסכיזואידית. כל טיפוס אישיותי מתאפיין בסגנון קוגניטיבי מסוים ובמקביל במצב תודעתי מקביל, אשר מייצר פרויקציה מיתו־דתית. הבה נציג זאת. 

			האשכול ההיסטריוני (הטיפוס האסתטי):

			הטיפוס האימפולסיבי — בעל מצב תודעה של אקסטזה. 

			הטיפוס ההיסטריוני — בעל מצב תודעה של רומנטית־יצרית. 

			הטיפוס הנרקיסיסטי — בעל מצב תודעה פנטזיונרי. 

			האשכול הכפייתי (הטיפוס האתי):

			הטיפוס הרציונלי — בעל מצב תודעה פוזיטיביסטי־ריאליסטי. 

			הטיפוס הכפייתי — בעל מצב תודעה ריאליסטי־דוגמטי. 

			הטיפוס הפרגמטי — בעל מצב תודעה פרגמטי. 

			האשכול הסכיזואידי (הטיפוס הדתי):

			הטיפוס הדפרסיבי — בעל מצב תודעה תלוש. 

			הטיפוס הגבולי — בעל מצב תודעה פנטי. 

			הטיפוס הסכיזואידי — בעל מצב תודעה רוחני־אידיאליסטי.

			הקלסיפיקציה הארכיטיפית של דתות

			הקלסיפיקציה הארכיטיפית של הדתות מתגבשת כפרויקציה של מצבי תודעה של תשעת הטיפוסים שתוארו לעיל כדלהלן.

			האשכול ההיסטריוני — הטיפוס האסתטי:

			א.	הדת הפוליתאיסטית־פגאנית — אתאיזם של "אני ואפסי עוד" (הטיפוס האימפולסיבי). 

			ב.	הדת הקבליסטית — גאולה דרך הביבים, מצווה הבאה בעברה (הטיפוס ההיסטריוני).

			ג.	הדת הרגשית — כיסופי אהבה אל האל (הטיפוס הנרקיסיסטי). 

			האשכול הכפייתי — הטיפוס האתי: 

			א.	הדת הפנתאיסטית — אתאיזם ערכי (הטיפוס הרציונלי). 

			ב.	הדת המחוקקת — עבודת האל באמצעות מילוי מצוות (הטיפוס הכפייתי). 

			ג.	הדת הפרגמטית — הדת הממוסדת (הטיפוס הפרגמטי). 

			האשכול הסכיזואידי — הטיפוס הדתי:

			א.	הדת האקסידית — אתאיזם של שבר ערכי לעבר ניכור וזרות (הטיפוס הדפרסיבי). 

			ב.	הדת האיובית — אמונה מתוך סבל (הטיפוס הגבולי). 

			ג.	הדת המונותאיסטית — איון עצמי לעבר אחדות של יוניו־מיסטיקה (הטיפוס הסכיזואידי). 

			קלסיפיקציה ארכיטיפית זאת תורחב ותוסבר בהמשך בצורה מקיפה ויסודית. מה שחשוב זה להבין את המודל המציג את הקשר בין הפסיכולוגיה של דת, לבין הבנייה של קלסיפיקציה דתית־ארכיטיפית, אשר מקנה את התשתית להפצעה של דתות קונקרטיים במהלך ההיסטוריה האנושית. הציר הסינכרוני־הארכיטיפי הוא תנאי הכרחי המאפשר את ההפצעה והולדת הדתות השונות בציר הדיאכרוני־היסטורי. 

			חלק א'

			חשיבה דתית כבסיס לאפיסטמולוגיה

			החשיבה הדתית כהכרח קוגניטיבי־אפיסטמולוגי בהכרת המציאות

			נוטים להבחין בין חשיבה אפיסטמולוגית רציונלית לבין אמונה דתית. נוטים להבחין ולהפריד בין ידיעה לאמונה. דעתי היא שונה. טענתי הינה שהאמונה הדתית היא תנאי הכרחי לכל ידיעה אפיסטמולוגית. על מנת להבין זאת עלינו להציג את המרכיבים האאוריסטים (תורת החיפוש) של האפיסטמולוגיה. 

			אפיסטמולוגיה משמע דיאגנוזה למציאות. מבחינה אטימולוגית אפיסטמה וגנוסיס משמע הכרה. אפיסטמולוגיה איננה שעשוע אינטלקטואלי, אלא היא מתאפיינת בניסיון של האדם, במהלך הדורות, לאבחן את המציאות לצורך הישרדותו. האפיסטמולוגיה כלומר תורת ההכרה, מושתתת על שילוב הכרחי בין האמפירי לרציונלי, כלומר בין העובדות הנגלות לעין לבין הפרשנות שאנו נותנים לאותן עובדות. מקובל כיום שאי אפשר להתבונן על המציאות כלוח חלק, אי אפשר לדבר על עובדות נקיות מכל פרשנות. מצד שני, אפשר להציג מדרג של פרשנויות. למשל אפשר להתבונן על נמל חיפה ולומר: הנני רואה את אוניית תיאודור הרצל העומדת להפליג לאמריקה. זאת ראייה טעונת פרשנות־יתר שניתן לכנותה בשם ראייה נרטיבית המספרת סיפור. דרגה אחת נמוכה יותר בפרשנות תתאפיין באמירה: הנני רואה אוניה על ים. דרגה מינימליסטית של פרשנות תציג את הנגלה לעין בצבעים ובצורות כלומר: הנני רואה אפור על כחול (אונייה בצבע אפור וים בצבע כחול).11 ידוע לנו כיום ממחקרים אנתרופולוגיים שגם ראיית צבעים מחייבת ידיעה קטגוריאלית על צבע כלשהו. לכן, המסקנה הינה שאי אפשר להסתכל על צבע בלי לדעת את שמו מלכתחילה. כלומר גם כאשר אנו עושים רדוקציה אמפירית למינימום, עדיין האינפורמציה טעונה פרשנות קטגוריאלית. 

			במעבר מנקודת המבט האמפירית בראיית התופעות ועובדות המציאות אל המבט הרציונלי, נשאלת השאלה מה מאפיין את המבט האפיסטמי־רציונלי? תולדות הפילוסופיה מציגות את רנה דקארט, בנדיקטוס שפינוזה וגוטפריד לייבניץ כמייצגים את האסכולה הרציונלית, לעומת פרנסיס בייקון, ג'ון לוק, ג'ורג' ברקלי ודיוויד יום, כמייצגים את האסכולה האמפירית. השאלה הינה מה מאפיין את האסכולה הרציונלית? עמנואל קאנט טען שגם האמפיריציסטיים הם רציונליים ולכן המליץ לשנות את הכינוי מרציונליים לאינטלקטואליסטיים.12 

			רציונלי משמע חשיבה דדוקטיבית כלומר בטרם כל ניסיון. באופן פרדוקסלי אנו מגיעים למסקנה שחשיבה רציונלית מבוססת על חשיבה אי־רציונלית. שכן, קפיצת המדרגה לעבר חשיבה דדוקטיבית, מושתתת על אינטואיציות, אמונות טפלות, רגשות ומאוויים. איננו יודעים כיצד השערה נולדת, כיצד חשיבה דדוקטיבית מתגבשת. מנגד, אנו יודעים שהיא מושתתת גם על ניסיון אמפירי, אך גם על הכללות אינטואיטיביות בלתי־ניתנות לפירוק אנליטי.

			הצגתי לעיל את הטענה שאפיסטמולוגיה משמע דיאגנוזה. הבה ונציג את המכניזם הפורמליסטי של תהליך הדיאגנוסטי ברפואה, או בכל תחום אחר כגון מודיעין ותהליך קבלת החלטות. דיאגנוזה מושתתת על איסוף מידע אמפירי ובמקביל השוואת המידע האמפירי לסרגל מדידה המכונה קלסיפיקציה של מחלות. כל מחלה מאופיינת בקלסיפיקציה כקובץ של סימפטומים וסימנים. קובץ זה מכונה בלועזית סינדרום שמשמעותו: סין=ביחד, דרומוס=מסלולים. הסימפטומים והסימנים המייצגים מחלה מסוימת מתאפיינים כמשפחה. המסקנה הינה שחשיבה רציונלית מתאפיינת בבניית סרגלי מדידה של סינדרומים, על מנת לפרש את העובדות האמפיריות של המציאות. הסוציולוג מקס ובר טען שמבחינה מתודולוגית הוא נדרש לבנות "טיפוסים אידיאליים" בבחינת סינדרומים, על מנת שיוכל על בסיס סרגלי מדידה אלו, לחקור את המציאות האמפירית בסוציולוגיה. הפילוסוף אדמונד הוסרל טען במשנתו הפנומנולוגית, שעל מנת להבין את עולם התופעות־הפנומנות, אנו נדרשים להתאפק מכל מסקנה מהירה (אפוכה — ביוונית) ולבצע את מה שהוא כינה רדוקציה פנומנולוגית, מתוך מטרה להגיע לראייה אידטית כלומר לראות את האידיאה המצויה מבעד לעולם התופעות. עולם התופעות מייצג את המשתנה ואילו האידיאות מייצגות את המהות הקבועה. ביומיום אנו יוצרים קלסיפיקציות של סטריאוטיפים על מנת לחקור נושאים שונים. הסטריאוטיפים שאנו בונים בבחינת קטגוריות מייצגים את הטיפוסים האידיאליים, עליהם הצביע ובר ועל הראייה אידטית, עליה דיבר הוסרל. הדיאגנוזה מתאפיינת במפגש בין המידע האמפירי לבין המידע הרציונלי המבוסס על סרגלי מדידה של סינדרומים וטיפוסים אידיאליים. המפגש הזה נוצר באמצעות מה שמכונה בתורת הגשטאלט "סגירת תבנית", מתבנית רעה (המידע האמפירי הכאוטי) למול התבנית הטובה (המידע הרציונלי של אותם טיפוסים אידיאליים שבנינו באופן היפותטי). 

			עולם התופעות מיוצג כיום במושג מבנה השטח, ואילו עולם הממשות של האידיאות הנסתרות מיוצג במושג מבנה עומק. על מנת להבין את הנגלה לעין, אנו נדרשים להסתמך על קנה־מידה של מבנה עומק. באותה מידה שהצגתי לעיל רמות שונות של פרשנות אמפירית, החל מאמפיריציזם נרטיבי וכלה באמפיריציזם של צבעים וצורות, כך גם החדירה למבנה עומק אמורה להגיע בסוף להבנת סיבת־הסיבות, לחשיפת חוק הטבע הכללי. זהו בדיוק המגע ההכרחי עם החשיבה הדתית המיוצגת על ידי מושג סיבת־הסיבות. 

			כפי שהצגתי לעיל, חשיבה רציונלית המתאפיינת כחשיבה דדוקטיבית, נוצרת כקפיצת מדרגה בלתי־מוסברת באופן אנליטי. קפיצת המדרגה הזאת מושתתת על אינטואיציה, אמונות, אמונות טפלות וכו', אשר בעזרתן אנו בונים את סרגלי המדידה לפרשנות המציאות האמפירית. לכן, ככל שאנו חודרים עמוק יותר למבנה העומק, כך אנו ממירים חשיבה רציונלית־אמפירית לחשיבה אי־רציונלית וחווייתית, עד מצב קיצון של אקסטזה נפשית המאפשרת את התחושה הסובייקטיבית של חשיבה דתית, מיסטית ומשיחית בעוצמות שונות. לא לחינם טען חוקר הדת רודולף אוטו, שחשיבה דתית מחייבת קטגוריה חשיבתית בפני עצמה. 

			חשיבה דתית היא החדירה למבנה העומק, לאחר רגרסיה אינסופית בחיפוש אחר סיבת־הסיבות, והיא הנדבך העמוק ביותר בהבנת חוקי הטבע. לכן, המסקנה הינה שחשיבה דתית היא תנאי הכרחי לכל תהליך אפיסטמולוגי בהכרת המציאות. מ.ש.ל. 

			הדת כחשיבה אינטנציונלית בחקר הנסתר

			נשאלת השאלה מה הפונקציה של הדת. על מנת לענות על השאלה הזאת, נדרש לבחון מה מותר האדם מן ההיבט האנתרופולוגי. מותר האדם מתאפיין בכך שהתודעה היא תמיד התכוונותית (אינטנציונלית), התודעה מתקיימת למול מושא קונקרטי שהחשיבה מתכווננת אליו. בטרם מעשה המוח מבצע תכנון ותחזית. ללא תכנון ותחזית הפרקסיס הביצועי לא מתאפשר.13 הדבר מוכח כאשר יש פגיעה מוחית באונה המצחית, אשר תפקידה לבצע תכנון בטרם מעשה. ברגע שיש פגיעה באזור הזה, האדם לא יכול לפעול מוטורית, הוא איננו יכול לפעול ללא פקודה המבוססת על תכנון ותחזית מראש של אותה פעולה. אין פרקסיס ללא תחזית, "סוף מעשה במחשבה תחילה". ניתן לומר שמותר האדם מן הבהמה בכך שהאדם הוא יצור פרואקטיבי. העתיד הווירטואלי המתעצב במוחו, הוא היוצר את ההווה והוא המאפשר את ההוצאה לפועל של הפרקסיס הביצועי. הפילוסוף אדמונד הוסרל טען ובצדק, שהתודעה האנושית היא תמיד התכוונותית.14 הפילוסוף פרידריך ניטשה הציג את אמרתו המפורסמת שאומצה על ידי ויקטור פרנקל בלוגותרפיה: אם תיתן לי את הלמה, אמצא את האיך. האדם מחפש את הלמה, את הייעוד הפרואקטיבי לחייו. הדת, האידיאולוגיה, הרוחניות והערכים, הם המקנים לאדם את הייעוד הפרואקטיבי למימוש חייו. זאת הפונקציה של הדת מן ההיבט הפסיכולוגי. מאוחר יותר הדת מתמסדת באופן סוציולוגי והפונקציה שלה היא להקנות נורמות וערכים בבחינת חוקים של "עשה ואל תעשה". 

			המסקנה המוצגת הינה שהפונקציה של הדת היא למעשה הצגה של תמונת עולם והשקפת עולם. האדם כיצור פרואקטיבי איננו יכול להתנהל, כפרט וכקבוצה, ללא "אידיאה רגולטיבית" של השקפת עולם.15 לכן, הדת כתמונת עולם מציגה פרשנות אודות הקוסמוגוניה, כלומר אודות אופן בריאת העולם ובמקביל היא מקנה השקפת עולם כיצד ראוי לחיות ולתפקד בחיים. האדם זקוק לאוריינטציה קוגניטיבית־אפיסטמולוגית כדי לנווט בחיי היומיום.16 הדת היא המסד הבסיסי, אשר על פיו נובעים הנורמות והחוקים הקובעים את חיי היומיום של האדם. זאת הפונקציה הבסיסית של הדת.

			הצורך ליידע את העולם —  אפיסטמולוגיה איננה שעשוע אינטלקטואלי

			המהפכה הקוגניטיבית־אפיסטמולוגית שאפיינה את ההומו־סאפיינס באה לידי ביטוי בקפיצת מדרגה של היווצרות התודעה, גם מודעות עצמית וגם מודעות לעבר הסביבה החיצונית. התודעה היא הפונקציה ההכרחית להישרדותו של האדם. בעזרת התודעה האדם לומד את הסביבה ומקבל החלטות פרגמטיות לקיומו. לכן, האדם נדרש ליידע את המציאות. על כך ניתן לומר שאפיסטמולוגיה איננה שעשוע אינטלקטואלי, אפיסטמולוגיה היא צורך קיומי. בהקשר לכך אני מציג את הדעה שידע אודות העולם, איננו נמדד באמיתותו או תקפותו המדעית, אלא בפונקציונליות הקיומית שלו, כלומר הפרגמטית והתועלתנית. הצורך ליידע את העולם התחיל אצל האדם הקדמון בניסיון להבין את פשר הגשם, הברק או השמש, ובמקביל לאבחן את התנהגות הממותה שהוא עומד לצוד, אך ממשיך בניסיון לתת פשר לתודעת סופיותו קרי מותו. על מנת להתמודד מול הבנת הניוון והכיליון הגופני, הוא נדרש לחפש מזור באמצעות המצאת הנפש הנצחית, גלגול הנשמות ולבסוף המצאת האל, או לסירוגין גילויו. החשיבה הדתית היא הצורך ליידע את העולם ברדוקציה המקסימלית בהבנת היד הנעלמה האחראית על סיבת־הסיבות. 

			מבנה שטח ומבנה עומק

			המעבר ממבנה השטח האמפירי המייצג את עולם התופעות, למבנה העומק הרציונלי המייצג את עולם הממשות הנסתר, בא לידי ביטוי ברצף של אינפורמציה. המידע האמפירי אודות מבנה השטח מתחיל בהצגת מופעים, עבור לתופעות וכלה בעובדות. המופעים הם ריצוד פוטונים על רשתית העין, התופעות מיוצגות על ידי אירועים פלואידים ומשתנים ואילו העובדות נתפסות כמידע אמפירי־קונקרטי שאנו מתבססים עליו ומכונה במושג עובדות פוזיטיביסטיות. לעומת זאת, המידע הרציונלי אודות מבנה העומק הנסתר, בא לידי ביטוי ברצף של הצגת שם־קטגוריה לתופעת המציאות, עבור לפרשנות קונקרטית העומדת מאחורי אותו שם־מושג, וכלה בפרשנויות עודפות על אותו מושג המבוססות על אמונות תפלות אודות אותה מציאות. דוגמא לקשר ההכרחי בין האמפירי לפרשנות הרציונלית באה לידי ביטוי בכך שאסקימואים מצליחים לזהות למעלה מעשרה סוגי שלגים, ואילו אנשים מן המערב, עם אותו אפרטוס ויזואלי המכונה עין, מזהים רק סוג שלג אחד. שכן, לאסקימואים יש פרשנות מרובת־מושגים אודות סוגי שלגים שונים ואילו אנו, המערביים, אין לנו את ריבוי הפרשנות ולכן הראייה שלנו מוגבלת ביחס לגיוון של הטבע. מבנה השטח מייצג את עולם התופעות המשתנה והכאוטי, ואילו מבנה העומק מייצג את עולם הממשות הנסתר מן העין. הוא מגיע ברדוקציה האינסופית לממשות האלוהית שאנו תוהים אודות פשרה.17 

			המחקר האפיסטמולוגי אודות מבנה השטח של עולם התופעות הנגלה לעין, במקביל למבנה העומק הנסתר מן העין, מתבצע באמצעות מתודולוגיות שונות על הרצף: הטכנולוגיה, המדע, הפילוסופיה, המיתוס והשירה ולבסוף החוויה הדתית. הבה נסביר. 

			פעילות הטכנולוגיה מבוססת על הבנת התופעות במציאות הקונקרטית באמצעות חיבור בין העובדות השונות באופן פרגמטי לעבר מימוש דבר־מה. המעבר מטכנולוגיה למדע מאפיין את המעבר ממבנה השטח למבנה העומק, באמצעות הניסיון של המדע לגלות את חוקי הטבע הנסתרים המשפיעים על עולם התופעות. מנגד, המדע תמיד מבוסס על תיאוריה והתיאוריה מבוססת על הנחות יסוד המכונות אקסיומות. את האקסיומות אי־אפשר לבסס או להוכיח ולכן הן תוצר של קפיצת מדרגה אינטואיטיבית במוחו של המדען. כאן נכנס תפקידו של הפילוסוף אשר אמור לייצר את הנחות היסוד האקסיומטיות לעזרתו של המדען. המעבר מפילוסופיה אל הנסתר, כלומר אל הדת, איננו מתאפשר באופן רציונלי ומילולי. שכן, לא ניתן לדבר אודות הנסתר. הדרך היחידה לבוא במגע עם הנסתר היא באמצעות החוויה המיסטית, המבוססת על אקסטזה נפשית שהאדם חווה באופן סובייקטיבי ולא מסוגל לתרגם זאת למילים, כלומר זאת חוויה אינפבילית. המאמץ של המיסטיקן לשתף את מה שהוא חווה, קבל עם ועדה ברשות הרבים, נעשה באמצעות כתיבה אמנותית של שירים ומיתוסים. המיתוס הוא הניסיון לתת תיאור מילולי אודות מהות הנסתר. במקביל המיתוס הוא המקנה את חומרי הגלם לפילוסוף בבניית השקפת העולם האקסיומטית, שלאחר מכן תהווה כלי עזר למדען בבניית התיאוריה שלו וזאת עוברת לשימוש הפרגמטי והתועלתני של הטכנאי. 

			לפנינו מדרג אינפורמטיבי במעבר ממבנה השטח הגלוי לעין לעבר מבנה העומק הנסתר מן העין, המיוצג על ידי המעבר מחשיבת הטכנאי, עבור לחשיבה מדעית המחפשת את חוקי הטבע הנסתרים, המשך ביצירת אקסיומות הבונות את התיאוריה המדעית, כאשר האקסיומות הללו נבנות באמצעות אמונות ומיתוסים המייצגים תמונת עולם קוסמולוגית שמהווה הד לחוויית המיסטיקן במגע שלו עם הנסתר. החוויה הדתית מושתתת על נדבך אפיסטמולוגי עמוק ובלתי־מילולי, שאותו המיסטיקן מנסה לתרגם למילות שירה או מיתוס. הדעה המקובלת שקיים מדרג רציף מחשיבת מיתוס לעבר חשיבת לוגוס מתהפכת. שכן, חשיבת הלוגוס זקוקה להתבסס על חשיבת המיתוס. 

			המסמן והמסומן —  המעבר מאובייקט קונקרטי לאובייקט נומינוזי־קדוש

			החשיבה הדתית מושתתת על חיפוש אחר "סיבת־הסיבות" המצויה במבנה העומק הנסתר, והיא מתגלמת החוצה באמצעות שכבות של פרשנות הרמנויטיות. לכן, חשיבה דתית היא טבעית ונורמטיבית במסגרת חשיבה קוגניטיבית־אפיסטמולוגית בהבנת המציאות. השאלה העומדת לדיון הינה מה גורם לאדם לעבור מחשיבה דתית לחוויה דתית. הפסיכולוג והפילוסוף ויליאם ג'יימס כינה את החוויה הדתית במושג "קונברסיה רגשית".18 הקונברסיה הרגשית גורמת לאדם לפרש אובייקט קונקרטי ולראות בו אובייקט דתי, וכפי שכינה זאת רודולף אוטו "אובייקט נומינוזי" כלומר מקודש.19 החוויה הדתית ממירה את האובייקט הקונקרטי לפטיש, למשל כפי שזה מתחולל כשגבר צופה בנעל של אישה או כשאנו צופים בבד המכונה דגל. המעבר מפטיש לטוטם מתאפיין כמעבר כמותי בעוצמה הרגשית המושקעת באובייקט. לבסוף האדם מגיע לרמה שהוא מקנה לטוטם מימד אנימיסטי של קיום נפש באובייקט הקונקרטי, עד הפיכתו לאובייקט קדוש־נומינוזי. 

			גוף הידע שהאדם יוצר מושתת על שילוב בין מידע אמפירי לבין מידע מושגי אודות אותו אובייקט נחקר. האובייקט הנחקר הוא המסומן והמושג אודות אותו אובייקט, הוא המסמן. הסינתזה בין המסמן למסומן יוצרת את מושג הסימן. כל אובייקט במציאות מקבל משמעות פרשנית בדרגות שונות. ניתן לדבר על שולחן, כוס, כיסא, אדם, שמיים וכו' במשמעות הקונקרטית, אך במקביל ניתן להפוך את הקונקרטי למוכלל ומופשט יותר. החשיבה האנושית מתאפיינת בהתבוננות בין הפשט לבין הדרש על הרצף. אפשר להתייחס לאובייקט כפשוטו ומנגד, אפשר לעבור ארבעה שלבים של פרשנות בהפיכת אותו אובייקט לפטיש, עבור לטוטם, עבור לאנימיזם וכלה בהפיכתו לאובייקט מקודש. המאגיה מהווה נדבך ראשון בפרשנות האקטיבית בהבנת האובייקט, כאשר יש ניסיון להשפיע על המציאות בדרכים עקיפות. למשל, כאשר אדם מתפלל, הוא מבצע אקט מאגי בניסיון להשפיע על המציאות באמצעות הנסתר. רוב בני האדם מתפללים מתוך מגמה לקבל דבר־מה: בטחון, חסות, מזור או דבר־מה קונקרטי. מעטים הם האנשים אשר מאמינים באל באופן מופשט ומתפללים אליו בלי ציפייה לקבל דבר־מה. על כך ציין ליבוביץ' את השוני בין אמונה לשמה לבין אמונה שלא לשמה.20 על אף שליבוביץ' מייצג את האמונה המופשטת לשמה, הוא בכל זאת מציג פרדוקס בטענה האולטימטיבית שלו, שאין אמונה דתית ללא עבודת השם, כלומר ללא מילוי מצוות. לכן, הדת המופשטת של ליבוביץ' היא למעשה דת אינסטרומנטלית המבוססת על אקט מאגי של מילוי מצוות. נשאלת השאלה אם האמונה היא כה מופשטת, מדוע יש לעבוד את האל באמצעות מילוי מצוות. על כך ליבוביץ' איננו נותן מענה. אתייחס לכך בהמשך בפרק המציג את הדת המחוקקת בניסיון להסביר זאת. 

			פרשנות ופרשנות־יתר

			כשאנו מתבוננים בבד התלוי על תורן, אנו מכנים אותו דגל. איננו מתייחסים לבד באופן קונקרטי, אלא אנו מקנים לו משמעויות סימבוליות־לאומיות ולכן מתייחסים אל הבד בצורה מקודשת (נומינוזית). הבד כדגל הופך להיות פטיש. כשאנו מתבוננים על נעל של אישה ונשטפים בחשיבה ארוטית, יאמר פרויד שהמדובר בהתניה פבלוביאנית טבעית המקשרת בין הנעל לאישה כמושא ארוטי. הנעל איננה נראית לנו כנעל קונקרטית, אלא היא טעונה במה שפרויד מכנה במונח "קתקסיס ליבידינלי". קתקסיס משמע מושקעות. אנו משקיעים מחשבות של רגשות ויצרים על אותו אובייקט. כשאנו מתבוננים בחתול שחור, איננו רואים רק את החתול, אלא לרוב אנו יורקים כדי להימנע מן עין הרע. אמונה תפלה זאת מושתתת על תהליך סוציאליזציה שלנו מול קונבנציה חברתית. גם כאשר איננו מאמינים בקיומה של עין הרע המקושרת לחתול השחור, אנו בכל זאת נוטים לציית לקונבנציה ולירוק כדי להפיג חרדות. כשילד צופה בכוס מלאה במים, הוא רואה את הכוס ללא המשגה ולכן הוא עלול להטות את הכוס מבלי להבין שהמים שבתוכה ישפכו, או לסירוגין, הוא יפיל את הכוס על הרצפה והיא תישבר, מבלי שהילד צפה לכך. שכן, רמת הפרשנות שלו אודות הכוס היא מינימלית ביחס לפרשנות של אדם בוגר. לעומת זאת, אדם בוגר מסתכל על אותה כוס, אך רואה אותה באופן פרשני ריאלי יותר, ומבין שכוס זכוכית עלולה להישבר אם לא אוחזים אותה כהלכה. בין הפרשנות הנאיבית של הילד לבין הפרשנות הריאלית של האדם הבוגר, ניתן להציג פרשנות יתר על המציאות, כפי שתיאר זאת אומברטו אקו.21 למשל, הנביא ירמיהו מתבונן בסיר נפוח שפנה פני צפונה ומתנבא באמצעות אקסטזה נבואית אודות אסונות אשר עלולים להתממש מן הצפון על עם ישראל. הפרשנות של הנביא חורגת מן הפרשנות הנורמטיבית של האדם הבוגר. פרשנות זאת היא פרשנות יתר, אשר באמצעותה הוא עשוי לגעת במציאות הנסתרת, לדעת ולחוות את חידתה. חידה זאת מתאפיינת כחוויה דתית, מיסטית ואולי גם משיחית.

			מן המיקרו אל המקרו בפרשנות המציאות

			על מנת להמחיש ביתר־שאת את מבנה העומק אשר בנוי נדבך־נדבך עד למערך הנסתר הדתי, אציג את הסוגייה הפיזיקלית אודות מבנה המיקרו של היקום. השאלה הנשאלת: היש חומר בחומר?22 דמוקריטוס היווני שאל ממה מורכב היקום והציג את השערתו אודות קיומם של אטומים. אטומים בבחינת א־טומוס לאמור בלתי־ניתן לחלוקה. לטענתו אלה הם חלקיקי היסוד הבונים את היקום. עובדה היא שהצלחנו לחלק את האטום למרכיבים, לגרעין, לפרוטון, לנויטרון, לאלקטרון וכו'. פיזיקת החלקיקים האלמנטריים חשפה ריבוי של חלקיקי יסוד עד לקווארקים. הקווארק מייצג מבנה גיאומטרי היפותטי הבונה את היש החומרי. מאיץ החלקיקים מלמדנו שהיקום איננו בנוי מחלקיקים קונקרטיים, אלא שיש תהליך של היווצרות ותמותה של חלקיקים והכל דינמי ומשתנה. לבסוף מבנה החומר מושתת על חוקי שימור וחוקי סימטריה אשר מייצגים אידיאה ולא חומר. החומר מושתת על האידיאה. אנו מגיעים ברגרסיה אל מצב הקיצון, וייתכן ואנו מתארים קשר אורבורי (הנחש שזנבו בפיו) אשר החלקיקים כחומר מתארגנים על בסיס מבנים גיאומטריים ומתמטיים, בבחינת אידיאות. הגענו עד קצה הנסתר. המסקנה הינה שארגון החומר מושתת על חוקי אסתטיקה אודות קיומן של סימטריות־על המושתתים על חוקי שימור של חומר ואנרגיה. הרוח היא הבסיס לחומר. 

			במעבר מן המיקרו אל המקרו, אנו נתקלים באותה סוגייה. כאשר מגיעים אל הקצה של המפץ הגדול שממנו לכאורה הכל התחיל, שממנו היקום התהווה מאותה נקודה סינגולרית שבה לא היה חומר ולא היה מרחב, אנו נדרשים עדיין לשאלה: "מי נתן את ההוראה?" לאמור מי זאת היד הנעלמה שיצרה את המפץ הגדול. אנו נמצאים במחלוקת האם היקום הוא אינסופי המתאפיין ברצף סיבתי עד אינסוף, או שמא היקום הוא סופי כפי שאיינשטיין שער. גם במקרו אנו משועבדים לתהליך רגרסיבי עד אינסוף בחיפוש אחר "סיבת הסיבות". על פי פרמנידס אין נקודת התחלה, כלומר היקום היה קיים מאז ומתמיד. גישתו של פרמנידס אינה מניחה לרוח האינטלקטואלית לשקוט. על כך יאמר ישעיהו ליבוביץ' בהד־דבריו של הרמב"ם, שהאל נמצא מחוץ ליקום והוא אינפבילי, כלומר בלתי ניתן לתיאור והבנה בשפת אנוש. כלומר בניגוד לפילוסוף שפינוזה שרואה את קיומו של האל בתוך הטבע, הרי שהרמב"ם וליבוביץ' דגלו בגישה שסיבת־הסיבות מיוצגת על ידי המציאות הנסתרת, החידתית, אשר אנו חותרים לגלות אותה תוך הבנה שלעולם לא נוכל לממש ייחולים אלו. ייחולים אלו מיוצגים במטאפורה של סמואל בקט ב"מחכים לגודו". האנשים ממתינים למישהו, תוך ידיעה מראש שהוא לא יגיע, אך עצם ההמתנה היא הממלאת בסיפוק את קיומם. לא לחינם, נפש האדם מצאה פתרון כדי להציץ לאשנב של הנסתר באמצעות אקסטזה מיסטית, הגובלת לרוב גם בשבר פסיכוטי. 

			הרגרסיה האינסופית בחיפוש אחר הידע

			הפילוסוף יוסף אגסי מציג את הדילמה אודות הרגרסיה האינסופית בניסיון להוכיח דבר מה.23 לטענתו הפילוסופיה עוסקת בחיפוש קריטריונים, שבעזרתם נוכל לאבחן את המציאות. אנו נדרשים לבסס ולהוכיח את הקריטריון שאותו אנו חוקרים. הניסיון להוכיח את הקריטריון הספציפי מחייב להתבסס על קריטריון אחר וכך ברגרסיה עד אינסוף. המסקנה של אגסי בהתבסס על דבריו של פרמנידס, הינה שהידע איננו מן האפשר. שכן, קריטריון מבוסס על קריטריון, מבוסס על קריטריון וכך ללא סוף. 

			מנגד, עובדה היא שבעלי חיים ובני אדם כאחד מגבשים לעצמם גופי ידע אד־הוק אשר על פיהם הם מקבלים החלטות ומסתגלים למציאות. טענתי הינה שהידע שבני אדם בונים לעצמם, וכך גם הידע שיש לבעלי חיים באופן גנטי, מייצג אינפורמציה כפונקציה לצורכי קיום.24 הפילוסוף מישל פוקו טען שכוח מייצר ידע, כלומר הידע תמיד מושפע מכוחות פוליטיים, דבר המרוקן אותו מן אמיתותו האובייקטיבית. אני הולך צעד אחד קדימה מפוקו בטענה שידע בא לשרת, לא כוח ואינטרס פוליטי אלא משהו עמוק יותר, צורכי קיום. לכן, המסקנה הרדיקלית המתבקשת הינה שאי־אפשר להשוות את הידע שיש לאמבה אודות העולם, לעומת הידע שיש לאיינשטיין כמטאפורה. שכן, הידע הוא תלוי צורכי קיום ומה שיש לאמבה מספיק לה בעבור קיומה, והיא איננה נדרשת לתורת היחסות שיש באמתחתו של איינשטיין. במעבר מן האמבה ואיינשטיין לחיי היומיום, ניתן להראות באופן אנתרופולוגי שכל קבוצה תרבותית עוגנת סביב גופי ידע משלה. אנו מגיעים למסקנה רלטיביסטית שאין ידע אובייקטיבי והכל יחסי לקבוצה התרבותית. הגישה המוצגת כאן מתכתבת עם האפיסטמולוגיה של הפילוסופיה הפרגמטית, הגורסת שאין אפשרות להוכיח דבר כאמת אבסולוטית וכל אמת היא יחסית לאלו המשתמשים בה לצורכי קיומם. מנגד, ישנם אנתרופולוגים הדוגלים בראייה דו־כיוונית, גם רלטיביסטית אך גם אוניברסליסטית, בטענה שיש ידע תרבותי אוניברסלי, אשר מקבל דיפרנציאציה, שונות ווריאציות תרבותיות שונות. דוגמא לכך מתחום הבלשנות היא התיאוריה של נועם חומסקי, אשר טוען שהשפות המדוברות השונות אחת מן השנייה, נובעות באופן גנרי משפה אוניברסלית אחת. האנתרופולוג קלוד לוי שטראוס יחפש את המטא־מיתוסים העומדים כבסיס להיווצרות המגוון הרחב של מיתוסים שנוצרו בזמנים ובמקומות שונים. 

			הגישה הראשונה המיוצגת בדעה שהרגרסיה האינסופית בניסיון לתקף את הידע עלולה להוביל לפסימיזם. מנגד, הגישה השנייה היא הגישה הפרגמטית מקנה אופטימיות תועלתנית בכך שלכל אדם יש את הידע הפרטי שלו לשימושו על פי צורכי קיומו. הגישה השלישית גורסת שאין לוותר על חיפוש אחר האמת האבסולוטית והיא מתאפשרת רק באמצעות החוויה הדתית והמיסטית כנקודת מוצא בראיית הנסתר, במגע עם היד הנעלמה המפעילה את "סיבת־הסיבות". חזרנו שוב לנקודת ארכימדס של החשיבה והחוויה הדתית כמקור לכל. אנו נדרשים להרחבה. 

			חמישה סוגים אפיסטמולוגיים:  טכנולוגיה, מדע, פילוסופיה, מיתוס ודת

			ניתן לתאר חמישה סוגים אפיסטמולוגיים בנטייה של האדם ליידע את העולם: הטכנולוגיה וההנדסה, המדע, הפילוסופיה והמתמטיקה, המיתוס והדת. הטכנולוגיה וההנדסה מושתתים על חיפוש הידע באמצעות ניסוי וטעיה פרגמטי. הם אינם מחפשים אחר חוקי הטבע הנסתרים. המדע לעומת זאת, מחפש את מה שמעבר לנגלה, כלומר את חוקי הטבע המשפיעים והמפעילים את עולם התופעות. המדע איננו מתאפשר ללא מטפיזיקה המבוססת על הנחות יסוד אקסיומטיות. לשם כך, הפילוסופיה כמתודה אפיסטמולוגית, מגבשת מטפיזיקה כהנחות יסוד־אקסיומות המסייעות בבניית תיאוריה מדעית. האקסיומות של המטפיזיקה נבנות באמצעות אמונות, אמונות תפלות בבחינת מיתוסים כסיפור, כשיר וכאמנות. הדת אמורה להקנות לאדם את ההסבר אודות סיבת הסיבות בהבנת היווצרות היקום. היות ואיננו מסוגלים להבין את הנסתר הדתי, אנו מגיעים לשם רק באמצעות שבר פסיכוטי מיסטי, שרק מעטים זוכים לחוות אותו. הניסיון הוא לתרגם את החוויות המיסטיות ולהמיר אותן למילה הכתובה באמצעות השירה, הסיפור המיתי ובניית אמונות אודות העולם. אלו הם חומרי הגלם לפילוסוף בבניית הנחות היסוד המטפיזיות, וחוזר חלילה אל המדען ולבסוף אל הטכנולוג המהנדס. הצגתי לעיל בתחילת הפסקה, חמש נקודות מבט אפיסטמולוגיות בהבנת המציאות, כאשר הן קשורות אחת בשנייה באופן הכרחי. 

			ידיעה ואמונה

			נשאלת השאלה מה ההבדל בין ידיעה לאמונה? האדם מרגיש שהוא יודע דבר־מה כאשר יש לו נקודת ייחוס השוואתית להסתמך עליה, כלומר יש לו קריטריון קבוע להישען עליו. ידיעה משמע ההשוואה בין ידע חדש לבין ידע קודם. לעומת זאת, אמונה זאת ידיעה סובייקטיבית ורגשית אודות דבר־מה נסתר, שאיננו יודעים את פשרו ואיננו מכירים אותו. כל מה שאנו מסוגלים זה רק לדמיין מטאפורות שונות סביב מושא תוכן האמונה. 

			כאשר אדם דתי מתפקר ועוזב את הדת, הוא עוזב למעשה רפרטואר של התנהגויות אינסטרומנטליות של מילוי מצוות. מנגד, הוא עדיין עשוי לחוות את חווית האמונה מול אותו נסתר. לעומת זאת, כאשר אדם מדווח שהוא לא רק עזב את הדת, אלא גם איבד את האמונה, אזי ניתן לומר שהחוויה הסובייקטיבית והרגשית אודות הלא־נודע התפוגגה. 

			הדת כמטפיזיקה

			הפרדיגמה שאני מציג גורסת שהדת מייצגת תמונת עולם מטפיזית, על מנת להקנות הסבר סיבתי על קיומו של העולם, וכפי שנוטים לכנות זאת במטאפורה "סיבת הסיבות". במקביל הדת אמורה להקנות לאדם מזור נפשי בהתמודדות מול שאלות קיומיות, משמעות חיים ובעיקר מתן מזור או פתרון לידיעת סופיותו, בשאלה האם הכל מתכלה ונעלם, או שיש המשכיות לנפש? 

			מן ההיבט הפסיכולוגי האדם מתאפיין כשילוב ביו־פסיכו־סוציו־נוס. הוא גם יצור ביולוגי, פסיכולוגי, סוציולוגי ולבסוף גם יצור רוחני (נוס ביוונית משמע רוח). יש לאדם את הצורך והכמיהה לעבר הטרנסצנדנטלי. הפסיכולוג אברהם מאסלו אפיין זאת כצורך בחוויות שיא רוחניות.25 לכן, מרגע שהאדם עמד על דעתו, הלך על שתיים והפך להיות הומו־סאפיינס, הוא לא רק התמקד בהישרדות היומיומית של ציד־אוכל, כסות־בגד, קורת גג־בית, מזור רפואי ופרו־ורבו לשימור המין, אלא גם בתשוקה להבין את הטרנסצנדנטי כלומר הנסתר, שהוא האל החבוי והשותק. 

			היווצרות הדת היא הכרח קוגניטיבי־אפיסטמולוגי המאפיין את הצורך הקיומי של האדם. הדת נוצרת בראש ובראשונה ברמה הפסיכולוגית, על מנת לשרת פונקציה אפיסטמולוגית במתן תשובה אודות הנסתר. רק לאחר מכן היא מתמסדת ברמה הסוציולוגית. לכן, המסקנה הינה שדת היא מטפיזיקה. פרשנות המונח מטפיזיקה היא מעל לפיזיס כלומר מעל לחומר, כאשר המושג מעל משמעו מעבר, והמעבר משמעותו הנסתר. 

			הפילוסוף אוגוסט קומט טען שהתרבות האנושית עברה שלושה שלבים: הדת והמאגיה, עבור לפילוסופיה וכלה במדע. אני חולק על כך וטוען ששלושת השלבים הללו מתקיימים בו־זמנית ביחסי גומלין יחדיו. שכן, אין מדע ללא מטפיזיקה פילוסופית ואין מטפיזיקה ללא שיח דתי. במה דברים אמורים. לטענת הפילוסוף קרל פופר "אי־אפשר לראות בלי לדעת", כלומר המבט האמפירי כלפי המציאות מחייב להקדים במבט פרשני־מושגי רציונליסטי. רק כאשר יודעים אפשר לראות. המסקנה הינה שהמדע המחפש את חוקי הטבע הפועלים מאחורי עולם התופעות הנגלה לעין, מתגבש בכל דור ודור בשילוב בין המידע האמפירי לעומת הפרשנות התיאורטית של אותן עובדות אמפיריות. המידע התיאורטי מבוסס על תמונת עולם מטפיזית. תמונת עולם מטפיזית נבנית באופן אינטואיטיבי כקפיצת מדרגה ואין לה על מי להישען בהוכחת אמיתותה. המטפיזיקה כתמונת עולם מתגבשת במוחו הקודח של המדען באמצעות "מונדה קוגניטיבית" השאובה מעולם המיתוסים והמיתוסים הם תרגום של חוויות מיסטיות בניסיון לגעת בנסתר, באל השותק. איינשטיין אמר שמדען הוא פילוסוף בסרבל. במקביל, כפי שטען אריסטו, כל תיאוריה מתחילה בהצגת אקסיומה ומן האקסיומה יש תרגום לעבר המסקנות הלוגיות המתבקשות. הכל מבוסס על נקודת ארכימדס ראשונית אקסיומטית בלתי־מוכחת. את האקסיומה אי אפשר להוכיח ולכן היא נבנית כקפיצת מדרגה אינטואיטיבית. המסקנה הפרדוקסלית הינה שחשיבה רציונלית היא למעשה אי־רציונלית מכיוון שהיא מסתמכת על אמונות, לפרקים אמונות תפלות ועל חוויות מיסטיות. 

			קתקסיס ליבידינלי

			ידיעה אודות אובייקט או כל מושא במציאות, מבוססת על שילוב בין איסוף של אינפורמציה אמפירית ובמקביל מתן פרשנות לאותן תופעות ועובדות הנגלות לעינינו. ידיעה היא שילוב של אמפיריציזם ופרשנות רציונלית. טענתי הינה שלדיאדה הזאת מתווסף קודקוד נוסף המכונה פרגמטיזם. הפרגמטיות מקנה לאדם את הסיבה לידיעה שקשורה לצורכי קיום. אדם לרוב איננו מחפש לדעת דבר־מה כך סתם, אלא יש תכלית פרגמטית ותועלתנית, אשר משפיעה על אופן איסוף המידע האמפירי ובמקביל על אוסף הפרשנות הרציונלית. לכן, ניתן להרחיב ולומר שידיעה היא שילוב של האמפירי, הרציונלי והפרגמטי. 

			ידיעת אובייקט מסוים עשויה לנוע במנעד מקצה של אדישות לקצה של ריגוש כלפי אותו אובייקט. אפשר להתייחס לשולחן ברמה המינימלית מן ההיבט הפונקציונלי שלו ומנגד, אפשר להתייחס לאותו שולחן עם מטען רגשי של קשר רב־שנים. בנקודה זאת פרויד בא לעזרתנו באמצעות המושג שהוא תבע אודות קיום "קתקסיס ליבידינלי". קתקסיס (הטען) הוא מונח בפסיכואנליזה המתאר מצב של הפניית האנרגיה הרגשית והנפשית של האדם לאובייקט מסוים. בתהליך זה האדם "מטעין" את האובייקט באנרגיה ליבידינלית. 

			המסקנה המתבקשת מתוך הבנת מושג הקתקסיס הליבידינלי הינה, שידיעת המציאות הכוללת בתוכה גם אנשים וגם אובייקטים, איננה ידיעה ניטרלית, אלא היא מערבת את השכל והרגש במשולב. אם נציץ הצידה לעבר ממצאים משנות ה־60 של המאה הקודמת אודות חקר שתי האונות של המוח, נבין שהאונה השמאלית והאונה הימנית משלימים אחת את השנייה. האונה השמאלית מכונה במטאפורה "המדען", ואילו האונה הימנית מכונה במטאפורה "האמן". האונה השמאלית מתאפיינת בחשיבה רציונלית ואנליטית המפרקת את המציאות לגורמים. לעומת זאת, האונה הימנית מתאפיינת בו־זמנית גם במימד הרגשי, אך גם באפיון הקוגניטיבי של ראיית המציאות באופן הוליסטי. בין שתי האונות יש איבר אנטומי המכונה "כפיס המוח" (קורפוס קלוסום) המאפשר את העברת המידע השכלי והרגשי במשולב, בין האונה השמאלית־המדעית לאונה הימנית־האמנותית, כלומר בין הפירוק האנליטי לחיבור ההוליסטי. 

			כך גם בהבנת המציאות. האינטליגנציה האנליטית משולבת תמיד עם האינטליגנציה הרגשית. התגלית של פרויד אודות הפסיכודינמיקה של קתקסיס ליבידינלי בהבנת המציאות, מלמדנו שידיעה אודות המציאות איננה ניטרלית, אלא היא תמיד מעורבת רגשית בנלווה לתשוקות ורצונות. לא לחינם, אנו עדים למחלוקת בין הרמב"ם לבין המיסטיקנים הסופים בניסיון להבין את האל הנסתר. הרמב"ם שם את הדגש על ידיעה שכלית, ואילו הסופים שמים את הדגש על ידיעה רגשית. דבר זה יורחב בהמשך. 

			ידיעת המוות כמיילדת את הדת

			מן ההיבט האנתרופולוגי האדם נאבק לשרוד בשלושה היבטים: הפרטי, הקבוצתי (species) והרוחני. ברמה הפרטית האדם נדרש לאכול (ציד), לשמור על חום הגוף (כסות), להתמודד מול ברקים, גשם ושמש לוהטת (בית), לטפל בפצעים ומחלות (רפואה). ברמה הקבוצתית האדם שומר על שרידותו באמצעות פרו־ורבו ועל ידי כך יש רצף המשכי של דור אחרי דור. מן ההיבט הרוחני "מותר האדם מן הבהמה" בא לידי ביטוי בתודעה העצמית ובמקביל בתודעה שהוא אדם סופי בן־תמותה. האדם מודע לסופיותו. לכן, על מנת להתמודד מול הבנת הכיליון והמוות, האדם נדרש למצוא מזור. כמו שאפלטון יצר את תורת האידיאות הנצחיות שאינן משתנות ואינן מתכלות בזמן, כך כאדם הקדמון יצר את הקטגוריה של הנפש הנצחית שממשיכה גם לאחר שהגוף מתכלה, נרקב ומת. לא די בכך. האדם המציא את קיום גלגול הנשמות ואת קיומו של העולם הבא. כל אלו מושתתים על השערה אפיסטמולוגית וחוויה רגשית אודות קיומו של כוח עליון המכונה אלוהים. 

			המאבק לשרוד באופן פרטי, קבוצתי ורוחני מתאפיין במעגל קיברנטי, בו המאבק הרוחני הוא הדומיננטי והוא המקנה סדר לשרידות הקבוצתית (פרו־ורבו) ולשרידות הפרטית (ציד, כסות, בית). לא לחינם הדת היא המקנה לאדם את הקודים לנורמות התנהגות קבוצתיים, אשר מומרים לאחר מכן לחוקים של "עשה ואל תעשה". הנורמות, הערכים והחוקים, הם המשפיעים, לא רק על טקסי קבורה והיחס למוות ולמתים, אלא גם לאופן של יחסי אישות אודות פרו־רבו במסגרת היווצרות הזוגיות והמשפחה בחברה. לכן, מן ההיבט האנתרופולוגי תודעת המוות היא המיילדת את האפיסטמולוגיה והחוויה של הדת, וזאת מגבשת באופן קיברנטי את הנורמות, הערכים והחוקים המקנים את הסדר החברתי, גם בשרידות הקבוצתית (פרו־ורבו) וגם בשרידות הפרטית (ציד, כסות ובית). 

			הסוציולוג ארנסט בקר טען בספרו "הכחשת המוות"26 שעל מנת לתפקד בצורה נורמטיבית בחיי היומיום, האדם נדרש להכחיש את מודעותו אודות סופיותו. בקר הושפע מן הפסיכואנליטיקאי אוטו ראנק שטען שחרדת המוות גורמת לחרדת החיים. כלומר חרדת המוות מובילה לשיתוק קטטוני כלפי חיי היומיום. לכן המסקנה המתבקשת הינה שנפש האדם חייבת להפעיל את מנגנון ההגנה של הכחשה. בניגוד לטענה הזאת של ראנק ובקר, הפילוסוף הגרמני מרטין היידגר מציג את הדעה ההפוכה. לטענתו ידיעת המוות היא המקנה לאדם את האפשרות לקביעת סדר עדיפויות של חיי היומיום ומאפשרת לו מימוש אותנטי ולא מזויף של חייו. ברגע שהאדם מכחיש את סופיותו, הוא חי בצורה לא אותנטית וללא תכנון אוטונומי מספיק אפקטיבי. 

			טענתי הינה שהאדם מודע לסופיותו ובעקבות זאת מצליח באופן חלקי להכחיש ולא להיות באובססיה בלתי־פוסקת באשר להיותו בן־תמותה. יחד עם זאת, מקובל לחשוב שכל התרבות האנושית נבנית על בסיס נקודת ארכימדס של תודעת המוות. דרך אחת לשמור על פנטזיה של רצף של נצח היא לדאוג לפרו־ורבו והולדת ילדים, המשך ביצירת תרבות על כל רבדיה, מטכנולוגיה מעשית וכלה בכתיבת אקטוס־טרגיקוס של באך כמטאפורה. במקביל לכך, כפי שנטען לעיל, האדם יצר את קיומה של הנפש כגורם נצחי שלא מתכלה, את גלגול הנשמות כדי לאפשר את הקיום גם לאחר המוות הקונקרטי ואת קיומו של האל ככוח־עליון נצחי, כיד הנעלמה המפעילה את היקום וגם מבצעת השגחה אישית במקביל. כל אלו מקנים לאדם את התחושה שמעבר לזמן המשתנה מלידה ועד מוות, יש גם נצח שנאבק נגד כרונוס האוכל את ילדיו ומכלה כל דבר.

			הפסיכופתולוגיה של החוויה הדתית

			השאלה העומדת לדיון הינה מתי אדם מייחס סיבתיות דתית של כוח עליון המשפיע על העולם באופן נורמטיבי, ומתי זה מתעצם לעבר שבר פסיכוטי במה שמכונה בז'רגון הפסיכיאטרי: "מחשבות יחס". הפסיכולוג החברתי הרולד קלי הציג את תיאורית הייחוס בטענה המובנת לכולנו, שכל אדם נוטה לייחס סיבתיות על העולם. השאלה מתי אנו מייחסים סיבות על העולם באופן נורמטיבי ונורמלי ומתי אנו מייחסים סיבות על העולם באופן פסיכופתולוגי. דבר זה רלוונטי כדי להבין האם החוויה הדתית היא נורמטיבית, או שמא יש בה ממשק למצב פסיכופתולוגי. 

			הפילוסוף ויליאם ג'יימס הציג בספרו "החוויה הדתית לסוגיה" את הטענה שהאדם עובר קונברסיה רגשית כאשר הוא חווה חוויה דתית. משהו משתנה בנפשו של האדם, כאשר הוא חווה את החוויה האקסטית המכונה חוויה דתית. לדעתי, ג'יימס לא פתר את החידה אודות הבנת הפסיכודינמיקה של הקונברסיה הדתית. בהמשך לג'יימס, מן הראוי להציג את משנתו של רודולף אוטו בספרו "הקדושה", בו הוא מתחכך עם השאלה כיצד האדם מקנה למציאות היבט נומינוזי, כלומר היבט של קדושה. לטענת אוטו, יש מעבר מחשיבה רציונלית לאי־רציונלית באותה חוויה רליגיוזית בה האדם מקנה קדושה לאובייקט גלוי או לנסתר. לטענתי, גם אוטו לא פתר את החידה אודות הפסיכודינמיקה של החוויה הנומינוזית. עם שתי סוגיות אלו אתמודד להלן ואציג את משנתי. 

			תחלואה נפשית מתאפיינת בשני ממדים: העוצמה והמשך. מצב של תחלואה נפשית מתאפיין במכפלה של עוצמה ומשך, כלומר מצב נפשי מועצם למשך זמן ממושך. בהד־קולו של זיגמונד פרויד אודות הפסיכופתולוגיה בחיי היומיום, אני טוען שכל דבר מוקצן, כלומר פתולוגי, קיים בצורה מזערית בנורמלי. לכן, המסקנה המתבקשת הינה שקונברסיה רגשית לעבר חוויה דתית קיימת גם במצבים נפשיים אקסטטיים קיצוניים עד כדי חוויה מיסטית או חוויה משיחית, אך גם בצורה יותר מינורית אצל כל אחד מאיתנו. באותה מידה אומר שכל אחד מאיתנו מקנה משמעות נומינוזית על חלקים מן העולם (אובייקטים, אנשים או הנסתר) ועושים הפרדה בין חול לקודש, כחלק מן החוויה הדתית. הבה נרחיב ונסביר. 

			מצב פסיכופתולוגי של מחשבות יחס מובחן ממצב של חשיבה נורמטיבית בכך שחולה הנפש מקובע באידיאה פיקס ואי אפשר להפריך את טענותיו. הקיבעון לא מאפשר לו לקבל ביקורת ולא מאפשר לו לשנות את עמדותיו ואמונותיו. כמו כן, בניגוד לאדם הנורמלי, חולה הנפש מדבר בשפה פרטית שאיננה מובנת לכל. ואף על פי כן, הבנת מצב הקיצון של מחלת נפש עשויה לסייע לנו להבין את המצב הנורמטיבי של הקונברסיה הדתית ובמקביל של החוויה הנומינוזית. אציג את דבריו של הרופא והתיאולוג אלברט שוויצר שכתב את הדיסרטציה שלו אודות השאלה: "האם ישו משוגע או לא".27 המסקנה הכפולה שלו היא כדלהלן: כרופא, אומר שוויצר, אני מזהה אצל ישו את הסימפטומים של מחלת סכיזופרניה; לעומת זאת כאיש דתי, אני רואה בישו את האלוהים שלי. בכוונתי למנף את העמדה כפולת־הערך של שוויצר ולהתייחס אל חולה הנפש ככזה שבאמצעות מחלתו, הוא מצליח לגעת בעולמות נסתרים שהאדם הנורמלי איננו מצליח לגעת בהם. כלומר חולה הנפש הוא גם חולה, אבל גם מצליח לפתח אנטנות ייחודיות שאין לאדם הנורמלי, על מנת לחוות את הנסתר ולראות את המעבר. 

			מושג הקונברסיה תואר על ידי זיגמונד פרויד במחלת ההיסטריה, בה תהליכים נפשיים קונפליקטואלים של יצרים, רצונות ורגשות, מומרים לתחלואה גופנית. כשפרויד היה בן 40 הוא נסע לקליניקה של הנוירולוג הידוע שארקו והוא צפה בהצגת מקרה של אישה משותקת בידה, כאשר שארקו מצהיר קבל עם ועדה מול תלמידיו, שאין לה שום פגיעה מוטורית או פיזיולוגית. פרויד הבין שעל מנת לפענח את הקונברסיה ההיסטרית, עליו להמציא אנטומיה ופיזיולוגיה נפשית על מנת להסביר את ההמרה הנפשית לגופנית (שיתוק מוטורי, עיוורון, חנק או מה שמכונה כיום מחלות פסיכוסומטיות, כלומר מחלות גופניות שמקורן הסיבתי הוא נפשי). 

			חזרה לקונברסיה הרגשית המתוארת על ידי ג'יימס כמיילדת את החוויה הדתית האקסטטית. חשיבה נורמטיבית מתאפיינת במערך קוגניטיבי אפיסטמי של הבנת המציאות על בסיס השילוב ההכרחי בין אינפורמציה אמפירית אודות העולם ובמקביל, פרשנות תיאורטית אודות אותן תופעות ועובדות המציאות. השילוב יחד מקנה לאדם סוג של ידיעה אודות המציאות. ידיעה זאת עומדת לביקורת של אישוש או הפרכה באמצעות ניסיונות חוזרים בחיי היומיום או במעבדה. המעבר מידיעה רציונלית אודות העולם לאמונה דתית, מוצג לכאורה כמעבר מן הרציונלי אל האי־רציונלי כפי שאוטו תיאר זאת בחוויה הנומינוזית. 

			אבי הפנומנולוגיה אדמונד הוסרל טען שכאשר אנו מתבוננים בתופעות המציאות, עלינו להתאפק (אפוכה ביוונית) ולא להסיק מסקנות נמהרות. ההשהיה של איפוק מאפשרת לנו להתאמץ מנטלית בניסיון לתת פירוש לעולם התופעות, בהתבסס על "ראייה אידטית" כלומר לראות את האידיאות העומדות מאחורי התופעות. בשפת הגשטאלט המדובר ביכולת לתפוס את הקבוע של השלם מאחורי הווריאציות של עולם התופעות. במעבר מהוסרל לתורת הגשטאלט, עבור אל הסוציולוג מקס ובר, אנו נדרשים לבנות סרגל מדידה המכונה על פיו כ"טיפוס אידיאלי" המתפקד כקנה־מידה, כנקודת ייחוס בפענוח עולם התופעות ההטרוגני והלא מפוענח. הניסיון לעבור מראיית מבנה השטח של עולם התופעות הבלתי־מובן, אל מבנה העומק של האידיאות, הגשטאלטים או הטיפוסים האידיאליים, מחייב את המגע ההכרחי עם נקודת ההתחלה, המכונה "סיבת־הסיבות", שהיא מחייבת רגרסיה אל האינסוף בניסיון לגעת בנסתר שהוא האל החבוי. 

			בני־אדם נבדלים בינם לבין עצמם בסגנונות קוגניטיביים־אפיסטמולוגיים. ישנם כאלו שהם יותר אמפיריים ואילו יש כאלו שמנסים להציץ לעבר מבנה העומק הנסתר ברמות שונות של עוצמה. לכן, על אף שהמסקנה שחשיבה דתית היא הבסיס לחשיבה רציונלית וכך שבלי להבין את מבנה העומק, אי אפשר להבין את מבנה השטח של התופעות, לא כל אחד מגלה נטייה או מוטיבציה לצלול ולהיכנס ל"פרדס" (פשט, רז, דרש, סוד). הטכנאי עוסק בעולם התופעות הנגלה לעין, המדען מחפש את חוקי הטבע הנסתרים, הפילוסוף משתדל לבנות אקסיומות כהנחות יסוד הכרחיות לגיבוש התיאוריה המדעית, והמשורר מנסה להטות את אוזנו בשמיעה נבואית אודות קולות הנסתר. את הנסתר אי־אפשר לראות או לדעת ורק חוויה נפשית אב־נורמלית של אקסטזה, מאפשרת את המגע עם אותו מוחלט. המגע עם הנסתר הוא אינפבילי, כלומר לא ניתן לדבר אודותיו. ואף על פי כן, מיסטיקנים שונים תארו שתי תחושות אודות הנסתר: האחת, תחושת השניות הקומפלמנטרית של העולם בה ניגודים מתקיימים יחדיו; והשנייה, תחושת האחדות שהכל משפיע על הכל. שתי תחושות מיסטיות אלו מומרות באופן אסתטי כשירים וסיפורי מיתוסים, אשר משפיעים לאחר מכן על בניית אקסיומות מדעיות. 

			ידיעה ואמונה הם שני צדדים לאותו מטבע קוגניטיבי על הרצף. הם משלימים אחד את השני. לכן, הקונברסיה הרגשית לעבר חוויה דתית ובמקביל החוויה הנומינוזית בתחושת הקדושה, הינן חוויות רוחניות המתקיימת אצל כל אחד מאיתנו בעוצמות שונות על הרצף. ישנם חולי נפש, משיחיים ונביאים, אך גם אנשים נורמטיביים חווים בזעיר־אנפין את הקונברסיה הדתית ואת תחושת הקדושה מול הנסתר. 

			הפצעת הדת הממוסדת בעקבות קיומה של דת ארכיטיפית מראש — הדיאכרוני בתלות לסינכרוני

			במהלך הדורות נהוג לחקור את התפתחות הדת מנקודת מבט היסטורית וסוציולוגית, כלומר על הציר הדיאכרוני במהלך הזמן. המתודולוגיה בחקר הציר הדיאכרוני מבוססת על איסוף עדויות כתובות המייצגות את אשר התרחש בעבר, ובמקביל למצוא את הקשר הסיבתי הסבוך מול מורכבות רשתית כקשר גורדי, בין סיבה למסובב וליתר דיוק, בין ערב־רב של סיבות לערב־רב של תוצאות.

			המודל החדש שאני מציג במחקר זה גורס שאי־אפשר להבין את הדינמיקה של הפצעת דתות שונות במהלך הדורות רק על בסיס מתודולוגיה המבוססת על התבוננות בתופעות ההיסטוריות על פי הציר הדיאכרוני, אלא אנו מחויבים לבנות ציר סינכרוני. המודל שאני מציג הוא מודל אפלטוני אודות קיומן של אידיאות, ובניסוח חדש קיומם של ארכיטיפים המצויים בצורה אפריורית כפוטנציה בטרם מימוש. המודל האפלטוני בהקשר לתורת הלמידה גורס שלמידה מתאפשרת רק כאשר יש מוכנות ופרה־דיספוזיציה מראש אודות גוף הידע הנלמד. באופן פרדוקסלי, המסקנה הינה שאיננו יכולים ללמוד דבר חדש, אם אין לנו את הידע אודותיו לפני כן. הידע הארכיטיפי הקיים בזיכרון יוצא מן הכוח אל הפועל, כאשר אנו לומדים את החדש. הוא מתממש בחדש. על מנת להמחיש זאת בצורה יותר ברורה, אציג את התיאוריה של הבלשן נועם חומסקי, בה הוא גורס שאי־אפשר ללמוד שפות שונות מבלי שיהיה לנו במערך הנוירולוגי/מנטלי מוכנות אפריורית, כלומר פרה־דיספוזיציה של שפה אוניברסלית המכונה בפיו "דקדוק גנרטיבי". להשערתו של חומסקי, הדקדוק הגנרטיבי מתקיים במערך הנוירו־מנטלי כסטרוקטורה, כסטרוקטורה מוחית, כפרה־דיספוזיציה בפוטנציה, אשר מתממשת ועוברת מן הכוח אל הפועל כאשר אנו לומדים שפה קונקרטית מתוך השפות הקיימות בתרבותיות השונות. המסקנה הינה שאי־אפשר ללמוד שפה קונקרטית מבלי שתהיה סטרוקטורה שפתית מראש. 

			על פי אפלטון הלמידה מתאפיינת בהיזכרות־אנמנזה, כלומר לא תיתכן למידה ללא מוכנות מראש. מורו של אפלטון, סוקרטס כונה המיילד, מכיוון שבאמצעות דיאלוג דיאלקטי עם בן־שיחו, הוא הצליח ליילד ידע שהיה טמון בבן־שיחו בצורה לא מודעת. סוקרטס הצליח להפציע את אותו ידע חבוי בעקבות הדיאלוג הדיאלקטי של שאלות ותשובות. תהליך זה של לידה מכונה בשפה הפילוסופית "מיוטיות", כלומר התיילדות. הדיאלוג הסוקרטי מכונה דיאלוג מיוטי.28

			מן ההיבט הפסיכולוגי מציג ז'אן פיאז'ה את הקשר בין הדיאכרוני לסינכרוני אודות אופן התגבשות סכמות קוגניטיביות אצל הפרט.29 פיאז'ה טוען שעל מנת שסכמה קוגניטיבית תתגבש, הילד זקוק לשלושה מרכיבים ראשוניים הכרחיים: בשלות נורמטיבית של מערכת העצבים, חיכוך פיזיקלי עם עצמים, חיכוך חברתי עם אנשים. פיאז'ה טוען ששלושת המרכיבים הללו הם הכרחיים, אך לא מספיקים ביצירת סכמה קוגניטיבית חדשה. הוא מדגיש שמרגע ששלושת המרכיבים הללו מתקיימים יחדיו, מתגבשת הסכמה הקוגניטיבית החדשה שהיתה בפוטנציה ומתממשת מן הכוח אל הפועל. הסכמה הקוגניטיבית שהתקיימה בצורה אפריורית בפוטנציה, מתממשת באמצעות חיכוך אפוסטריורי עם המציאות (חיכוך פיזיקלי וחברתי עם הסביבה). פיאז'ה הפך את קאנט על ראשו. מעתה, האפריורי מתקיים, לא כפי שקאנט חשב בטרם כל ניסיון, אלא על פי פיאז'ה הוא מתקיים רק לאחר הניסיון המעשי. זהו אישוש פסיכולוגי אודות הקשר ההכרחי בין הסינכרוני המתאפיין בקיומה של קטגוריה קוגניטיבית אפריורית בפוטנציה, לבין הדיאכרוני המתאפיין בחיכוך של הילד עם המציאות הפיזיקלית והחברתית כאחד. הדיאכרוני לא מתקיים בלי קיום אפריורי של הסינכרוני, ומנגד, הסינכרוני לא יכול לצאת לפועל בלי החיכוך הדיאכרוני. 

			חזרה לחקר השאלה אודות כיצד דתות שונות נולדות ובאות אל העולם? עמיחי זילברמן וארז כסיף טוענים בספרם החדש "סוציו־לוגיה"30 (הם מותחים קו על המילה "לוגיה"), שאי־אפשר לחשוף את נקודת ההתחלה של מוסד חברתי כלשהו קל וחומר מוסד דתי. לטענתי הם צודקים כל עוד אנו מתבססים על מתודולוגיה דיאכרונית בלבד בחקר תהליכים היסטוריים וסוציולוגיים. מנגד, המתודולוגיה החדשה שאני מציג כאן מבוססת על גישה סינכרונית, תוך ניסיון לחשוף ארכיטיפים אפלטוניים המתקיימים בפוטנציה (בניגוד למה שאפלטון חשב, שהאידיאות קיימות כאונטולוגיה עצמאית), ומתממשים הלכה למעשה בחיכוך עם המציאות הדיאכרונית. על פי המתודולוגיה הסינכרונית החדשה שאני מציג, ניתן להסביר כיצד מוסד חברתי ודתי מתגבש ונולד, גם בעקבות ערב־רב של סיבות גלויות לעין על הציר של זמן משתנה דיאכרוני, אך במקביל על בסיס התממשות של דת ארכיטיפית שהתקיימה בפוטנציה. כמובן שזה מחייב הסבר ופרשנות.

			על מנת להציג את המודל הסינכרוני המבוסס על תיאור של קלסיפיקציה ארכיטיפית של דתות בפוטנציה, נשאלת השאלה האם אתבסס על המתודה הפסיכולוגית או על המתודה הסוציולוגית, בהבנת התגבשותן ולידתן של דתות שונות. אין ספק שהתנהגות אנושית היא תשלובת פסיכולוגית וסוציולוגית כאחד. לא לחינם הפסיכולוג קורט לוין ייסד את המתודה הפסיכו־חברתית בחקר קבוצות, בטענה שהתנהגות אנושית היא סינרגיה טופולוגית בין הווקטור הפסיכולוגי לווקטורים החברתיים המשפיעים על הפרט. ואף על פי כן, אני בוחר להתבסס על המתודה הפסיכולוגית כדי לבנות את הקלסיפיקציה הארכיטיפית של דתות שונות, בטענה שהאדם כפרט הוא נקודת ארכימדס לפרויקציה פסיכו־דתית ומשם מתחוללת השפעה קבוצתית של חשיבה קולקטיבית רחבה יותר, ואז מתחולל המעבר מפסיכולוגיה לסוציולוגיה בהבנת אופן התמסדותן של דתות שונות בזמן ובמקום היסטורי. הפרויקציה הפסיכו־דתית של הפרט מייצגת את הארכיטיפ הסינכרוני, ואילו ההתממשות של דתות ממוסדות מייצגת את המופע של הדתות על הציר הדיאכרוני. בני אדם יוצרים מיתוסים ומרגע שהמיתוסים מתגבשים כסטרוקטורה אוטונומית, הם נאכפים בהשפעתם על אותם בני האדם. המיתוסים מתמסדים סוציולוגית ומארגנים את הפרטים בחברה על בסיס הטקסט הארכיטיפי שהושלך באופן פרויקטיבי בשלב הראשון. זאת המעגליות הפרדוקסלית בין סיבה למסובב. 

			זיגמונד פרויד דיבר על הקשר בין תהליכים פסיכודינמיים לבין יצירת הדת באמצעות מנגנון של פרויקציה. שלמה גיורא שוהם העצים את גישתו של פרויד והציג את הקשר בין טיפוסי אישיות שונים, לבין קלסיפיקציה של טיפולוגיה של דתות, תוך התבססות על מנגנון שאותו הוא כנה: פרויקציה מיתו־אמפירית. שוהם הציג את הדמיון בין מבנה אישיות מסוים לבין תוכן טיפולוגי דתי העומד בהקבלה. (התיאוריה של שוהם תוצג בהרחבה בהמשך). אני מרחיב את המודל של שוהם שהוא דיכוטומי, לטיפולוגיה ורסטילית רחבה יותר על ספקטרום בין הקצוות השונים שיתוארו להלן, ומשם אני מראה קורלציה בין טיפוסי אישיות שונים לבין קלסיפיקציה ארכיטיפית של דתות שונות. 

			ברגע שמוצגת המטריצה הארכיטיפית של דתות שונות, ניתן לעבור מן הציר הסינכרוני העל־זמני אל הציר הדיאכרוני הזמני, ולנסות להבין את הרשת הסיבתית המורכבת שיוצרת דתות הלכה למעשה בזמנים ובמקומות שונים במהלך ההיסטוריה. כפי שטענתי לעיל, ללא הצגת מטריצה ארכיטיפית סינכרונית אודות מבנה ותוכן של דתות שונים, אי אפשר להבין את הפצעתן של הדתות הקונקרטיות שנוצרו במהלך הזמן. על מנת להמחיש את הקשר בין הסינכרוני לדיאכרוני, אציג את התיאוריה של משה צוקרמן31 בחקר המרקסיזם על בסיס שני צירים: העל־זמני והזמני. בציר העל־זמני מציג צוקרמן את הדפוס של "אדון ועבד", של משעבד־משועבד, של מדכא־מדוכא, אשר עובר לאורך כל הדורות בהיסטוריה האנושית. מנגד, טוען צוקרמן שהדפוס הארכיטיפי של "אדון ועבד" מתגלם במהלך ההיסטוריה באמצעות פרוטגוניסטים שונים המתחלפים מתקופה לתקופה. אי־אפשר להבין את הציר ההיסטורי הזמני של אותם פרוטגוניסטים, מבלי להתייחס לציר העל־זמני המציג את הארכיטיפ של "אדון ועבד". דפוס "אדון ועבד" קיים לאורך כל הזמן, אך הוא משנה את פניו מדור לדור מבעד לפרוטגוניסטים. 

			אסיים בשתי מטאפורות המציגות את הקשר בין הסינכרוני לדיאכרוני אודות ההיסטוריה של האידיאות. אלפרד נורת' וייטהד32 טען שכל הפילוסופיה המערבית זה הערות שוליים לאפלטון. ניסוח רדיקלי ומדויק יותר ברוח הדברים הללו הוצג על ידי פוקו במשפט הבא: "ההיסטוריה מראה שכל מה שנחשב, ייחשב שוב במחשבה שעדיין לא נולדה". 

			הצגת הקלסיפיקציה הארכיטיפית של דתות בפוטנציה, מאפשרת לנו להסביר באופן מתודולוגי את התגבשות והפצעת הדתות השונות במהלך ההיסטוריה. מנגד, חשוב להבין שטיפולוגיה ארכיטיפית הומוגנית מייצגת "טיפוסים אידיאליים" בהד־קולו של מקס ובר וככאלו הם אידיאלים. במציאות ההיסטורית מוסדות חברתיים מתגבשים ונוצרים, לא בצורה סטרילית והומוגנית על בסיס טיפוס ארכיטיפי קונקרטי אחד, אלא תמיד כתשלובת היברידית־קולאז'ית של מורכבות הטרוגנית ממקורות שונים של טיפוסים שונים בו זמנית. באמצעות הקלסיפיקציה הארכיטיפית, ניתן לבצע פירוק אנליטי של הדתות ההיברידיות הגלויות לעין ולהבין את פשרן באמצעות חשיפת המקורות הארכיטיפים שבונים אותן. 

			שלושת מרכיבי האנתרופולוגיה:  האיד, האגו והסופר אגו

			ניתן לתאר את האנתרופולוגיה כמתאפיינת בשילוב של האיד, האגו והסופר־אגו. האיד מתממש בשימור המין (species) באמצעות פרו־ורבו ואלו מתנהלים חברתית על פי כללי אישות ייחודיים לכל שבט ושבט. האגו מתאפיין בחיי היומיום לצורך ארגון הקיום העכשווי: ציד (אוכל), כסות (בגד), בית, רפואה, חינוך ואמנות. הסופר־אגו, בראייה רחבה יותר ממה שהציג פרויד, מתאפיין בהתמודדות של האדם עם תודעת סופיותו, תודעת מותו וההשלכות המעשיות של היחס למת, טקסי קבורה ויצירת מושג הנפש כגורם נצחי מול ההתכלות. הסופר־אגו מתאפיין בחשיבה פרואקטיבית המחפשת משמעות לסופיות האדם. על מנת לצקת משמעות, הסופר־אגו בונה מיתוסים אשר מטרתם להסביר את היווצרות העולם (קוסמוגוניה), הסבר אודות "היד הנעלמה" המייצגת את סיבת־הסיבות הראשונית בהיווצרות היקום. אלו באים לידי ביטוי במיתוסים של אידיאולוגיה, במיתוסים של ערכים, במיתוסים של נורמות והתנהגות. בסופו של דבר הדת מתגלמת בחריטת חוקים על אבן הגרניט בציוויים של "עשה ואל תעשה". הדת משפיעה כאידיאה רגולטיבית לפונקציית האגו והאיד, כלומר ליחסי האישות של פרו־ורבו ולאופן ההתארגנות החברתית בקיום היומיומי. יחסי האישות וסדרי החברה של ציד, כסות, בית, חינוך וכו', מושתתים על נורמות ההתנהגות שהדת מייצרת. זאת הפונקציה החשובה ביותר של הדת, במתן רגולציה להתנהגות האדם כפרט וכקבוצה. לכן, בתנ"ך מכנים את הדת במושג "חוק". 

			הפסיכולוגיה והסוציולוגיה של הדת — מהי דת? 

			במחקר זה אני מציג את הדעה שעל מנת להבין את התהוות החשיבה, החוויה והמיסוד של הדת, עלינו להתחיל בפוקוס על הפסיכולוגיה של הדת, ורק לאחר מכן לעבור לסוציולוגיה של הדת. במחקר זה אינני עוסק בהבנת תהליך התמסדות של דתות בזמנים ובמקומות שונים, אלא שם את הדגש על החשיבה והחוויה הדתית, כלומר האמונית. 

			האתגר הראשון העומד לפתחנו הוא להבהיר את המונח "דת". ויליאם ג'יימס שנחשב כמייסד הזרם של הפסיכולוגיה של הדת, עשה הבחנה חשובה בין דת אישית לדת ממסדית. לטענתו דת אישית ממוקדת בחוויה הרוחנית שהאדם חווה סביב הדת. לעומת זאת, דת ממסדית מתאפיינת בדרך בה קבוצה פועלת סביב מיסוד דתי. הסוציולוגיה של הדת עוסקת במבנים חברתיים שקשורים לדת. הטענה הינה שהדת כתופעה קיימת כמעט בכל החברות. קיימים יחסי גומלין דיאלקטיים במעגליות סגורה בין הדת לחברה ובין החברה לדת. 

			קיימת הנחה מודרנית הגורסת שהעולם נמצא במגמה של חילון. הטענה הינה שאמנות תפלות, מיתולוגיות, קסמים, מאגיה וכישוף ישתנו למערכות רציונליות ואז הדת תעלם. עמדה זאת הופרכה על ידי מדינות פוסט־קומוניסטיות. שכן, מרגע שההשפעה החילונית הטוטליטרית של הקומוניזם נעלמה, כוחות דתיים חזקים פרצו מחדש. התחוללה פריחה של כתות, תנועות וקהילות דתיות חדשות. 

			הסוציולוג אמיל דורקהיים33 ניסה להבין במשנתו, מה מלכד את החברה המודרנית המלוכדת. לדעתו זה נעשה באמצעות סמלים, נורמות וערכים משותפים, כאשר הדת משמשת פונקציה דומיננטית בלכידות החברתית. תפקיד הדת הוא לכידות חברתית ופיקוח על החברה. לטענת דורקהיים הדת היא לא דמיונית, אלא תמיד ממשית. היא ביטוי של החברה עצמה. ואכן מסקנתו האמפירית הינה שאין חברה ללא דת. האנשים כפרטים תופסים את חיי החברה ככוח הגדול מהם ונותנים לתפיסה הזאת של החברה ביטוי על־טבעי. לכן, לטענת דורקהיים אנשים מביעים את עצמם בצורה דתית מבחינה קבוצתית. הדת היא המצפון הקולקטיבי של החברה. דורקהיים הגדיר את הדת כמערכת מאוחדת של אמונות ומנהגים הנוגעים לדברים קדושים, כלומר לדברים מוקצים ואסורים. 

			הסוציולוג מקס ובר34 טען שאפשר להבין התנהגויות אנושיות, רק בתוך הקשר של תפיסת מציאות כללית של אותה קבוצה. על מנת להבין התנהגות כללית, אישית או קבוצתית, לטענת ובר יש להבין את התפיסה הדתית של הקבוצה, במה היא מאמינה ואיך היא מפרשת את העולם. במקביל ובר פרץ דרך בהצגת תיאוריה המסבירה כיצד תפיסה דתית מכוננת תפיסה כלכלית. בספרו המפורסם: "האתיקה הפרוטסטנטית ורוח הקפיטליזם", מראה ובר כיצד הדת הקלווניסטית המצווה על עבודה קשה, צבירת הון וחיסכון, שימשה כבסיס אמוני והתנהגותי למימוש הקפיטליזם. 

			במעבר מן הסוציולוגיה אל הפסיכולוגיה, היה זה זיגמונד פרויד אשר תאר בספריו: "משה והמונותאיזם", "עתיד האשליה", את הדת כפנטזיה ואשליה. הוא טען שבדומה לתסביך אדיפוס, הדת היא מבנה של פנטזיה, ממנה האדם חייב להתנתק על מנת לגדול ולהגיע לבגרות. פרויד ראה את אלוהים כמקביל לדמות אב. הוא טען שהאמונות הדתיות נובעות גם מאינפנטיליות של פנטזיה אך גם במקביל מנוירוטיות אובססיבית של טקסים כפייתיים. קרל גוסטב יונג הצביע על קיומו של תת־מודע קולקטיבי באדם, המהווה מחסן המכיל ארכיטיפים. לטענתו יש התפרצויות של דימויים מהלא מודע הקולקטיבי אשר יוצרות חוויות דתיות. אלפרד אדלר שם דגש בתיאוריה של על עקרון הפיצוי, בין תחושת נחיתות לבין רצון לעוצמה. האדם מפצה על נחיתותו בשאיפה לשלמות ועליונות באמצעות האמונה הדתית, ועל ידי כך הוא מתקרב לאלוהים. גורדון אולפורט הציג בספרו "הפרט ודתו" סולם של אוריינטציה דתית. הוא הבחין בין רגש דתי בוגר, לרגש דתי שאינו בוגר כלומר ילדותי ואנוכי. כמו כן, הוא הדגיש את ההבדל בין דת פנימית המתייחסת לאמונה כנה שבאה מעומק הלב, לעומת דת חיצונית שמבוססת על גישה תועלתנית כדי להשיג מטרה. אריך פרום כתב בספרו "פסיכואנליזה ודת", שהאדם חותר להתחבר לדמויות מגוננות. אדם זקוק למסגרת יציבה והדת ממלאת פונקציה זאת. במקביל הדת נותנת לאדם תשובות על שאלות שאין להן מענה. רודולף אוטו מגדיר את הקדושה שבדת כרוחנית ושמיימית. לטענתו זאת חוויה לא הגיונית ולא נתפסת בחושים. זאת חוויה חוץ־עצמית. חוויה זאת מלווה במה שהוא מכנה "מיסטריום טרמנדוס" שמלווה בבעתה, פליאה ויראה. לטענתו החוויה הדתית מבוססת על קטגוריה עצמאית שאיננה ניתנת לרדוקציה. קנת פרגמנט כתב בספרו "הפסיכולוגיה של הדת וההתמודדות" שהדת מתאפיינת בארבע עמדות חשובות: תחייה דתית, בלעדיות, קונסטרוקטיביזם ועמדה פלורליסטית. ג'יימס הילמן כתב בספרו "בחינה מחדש של הפסיכולוגיה" שעלינו לראות בפסיכולוגיה אסופה של חוויות דתיות. לטענתו כל האירועים הפסיכולוגיים מושפעים מהאלים שבנפש. 

			הנטייה הטבעית של האדם היא לעבר חוויה רוחנית בעוצמות שונות אצל כל אחד מאיתנו. היא גורמת לאדם לחקור את הנסתר. החוויה הרוחנית מיילדת את החוויה הדתית. האדם כפרט או כקבוצה מושפע מן האקלים התרבותי כלומר מן הצייטגייסט — רוח התקופה. האדם כפרט או כקבוצה יוצרים מיתוסים כסיפורי דת כידיעה דתית. המיתוסים הללו מתגבשים לסטרוקטורה אוטונומית ומעתה מתפקדים כרוח התקופה, הנאכפת על אלו שיצרו אותה באמצעות יצירת מוסדות דתיים הדואגים לגבש ערכים, נורמות וחוקים השומרים על הסדר החברתי. המעגליות הסגורה בין הפסיכולוגיה בה הפרט יוצר את המיתוסים, לבין המיתוסים העוברים טרנספורמציה לעבר מוסדות חברתיים, יפורט להלן. 

			חלק ב'

			הקונברסיה הרוחנית

			על הרוחני שבאדם

			המהפכה שחולל ויקטור פרנקל בתיאוריה שלו אודות הלוגותרפיה היתה דרמטית ומשמעותית, מכיוון שהוא התעמת עם מורו זיגמונד פרויד. פרנקל הציב את הפרדיגמה החדשה שהאדם איננו רק אינסטינקטים, כפי שסבר פרויד, אלא גם בעל מוטיבציה לרוחניות. לטענת פרנקל הצורך של האדם לחפש משמעות לחייו הוא דומיננטי יותר מהשפעת האינסטינקטים, הרגשות והרצונות הלא מודעים. נוטים להציג את האדם כמתאפיין במרכיבים הבאים: ביו־פסיכו־סוציו־נוס, לאמור המימד הביולוגי, הפסיכולוגי, הסוציולוגי והרוחני. פרנקל מבחין בין שני מצבים נפשיים, האחד פתולוגי והשני בריא. המצב הפתולוגי הוא תחושה של "ריק קיומי" ואילו המצב הבריא הוא שיש לאדם תחושת משמעות חיים. פרנקל מצטט את ניטשה באמירה: "אם תיתן לי את הלמה, אמצא את האיך". כלומר האדם כיצור פרואקטיבי המודע והמתכנן את עתידו, מחפש קודם כל את כוכב הצפון הפרוגרמטי לחייו, אשר אמור להקנות לו תכנים של משמעות אודות ייעודו בחייו ובמקביל אודות המשמעות שהוא מקנה למציאות בה הוא חי. כל אלה מייצגים את "הלמה" כלומר למה לחיות. ברגע שיש את הלמה, האדם מחפש את "האיך" כלומר את כלי העבודה למימוש אישי. הרוחניות היא הבסיס לחוויה הדתית. 

			מדרג הצרכים הנפשיים לעבר חווית שיא רוחנית

			אברהם מאסלו הציג את מדרג הצרכים של האדם כדלקמן: צרכים פיזיולוגיים, צורך בביטחון קיומי, צורך בהשתייכות חברתית, צורך בקבלת הערכה ואהבה מן הסביבה, צורך בהגשמה עצמית. מעל לחמשת הצרכים האלה, המוכרים לכולנו, עומד הצורך השישי אותו כינה מאסלו במושג "הצורך בחוויות שיא רוחניות". חשוב להדגיש שבני אדם נבדלים אחד מהשני בעוצמות של חמשת הצרכים הללו. יש כאלו שמתאפיינים באופן דומיננטי בצורך בביטחון קיומי. אחרים מדגישים את ההיבט של הגשמה עצמית או קבלת הערכה ואהבה, ויש כאלו שהווקטור הדומיננטי לחייהם הוא הכמיהה הרוחנית. כלומר המסקנה הינה שכל בני האדם מתאפיינים בצורך בחוויות שיא רוחניות, אבל במינונים ובעוצמות שונות. 

			הפסיכולוגיה הטרנס־פרסונלית35

			בעקבות הפסיכולוגיה ההומניסטית והאקזיסטנציאליסטית, נולדה גם הפסיכולוגיה הטרנס־פרסונלית של אברהם מאסלו, ויקטור פרנקל וסטניסלב גרוף. בשנת 1968 הם הכריזו על הפסיכולוגיה הטרנס־פרסונלית כעל הכוח הרביעי בפסיכולוגיה. לדידם הכוחות הראשונים הם הפסיכואנליזה והביהביוריזם והכוח השלישי הוא הזרם ההומניסטי. מחוללי הכוח הרביעי התקשו בעקר עם העובדה שהזרם ההומניסטי שם דגש על העצמי האינדיבידואלי. לעומת זאת, מייסדי הזרם הטרנס־פרסונלי נטו לחקור את הקשר שבין רוחניות ומצבי תודעה שונים בפסיכולוגיה. התפיסה הטרנס־פרסונלית שמה את הדגש על החוויות הנפשיות מעבר לאגו, מעבר לאישי, הכוללות השפעות מיסטיות. מצבי תודעה אלו מתאפיינים בתפיסת זהות מורחבת מעבר לאני האישי או האגו. המדובר בתודעת אחדות המאופיינת כהארה. הטענה המשותפת הינה שמצב תודעת האחדות הוא מצב אפשרי לכל אחד מאיתנו. מדובר בתיאור של חוויה שבה הגבול בין פנים וחוץ, בין עצמי ליקום, מתפוגג באופן זמני. זאת חוויה המלווה ברגשות עזים ובתחושה של תובנה בהירה בנוגע למהות העולם. חוויות אלו תוארו בכל המסורות המיסטיות. 

			העד הצופה — הרפלקסיה העצמית36

			הפסיכולוגיה הטרנס־פרסונלית מתארת את התודעה כרצף תודעה או כרמות של תפקוד אנושי. במצב טרנס־פרסונלי האדם מפתח באמצעות אימון את העין של התבוננות פנימית, כפי שתבע זאת קן וילבר, או כפי שפנינה יואלי מכנה זאת במטאפורה מן הפיזיקה הקוואנטית "כעד הצופה", כלומר כאותה רפלקסיה עצמית מעל למודעות הקוגניטיבית, המושתתת על השקפות חיים. מצבי תודעה גבוהים ניתנים להגעה דרך טכניקות כמו מדיטציה, תפילה ותרגילי צ'י־קונג. התובנה הזאת מתוארת כטרנס־מילולית, טרנס־רציונליות וטרנס־אגואית. דוברים מרכזיים בגישה הזאת הם קן וילבר ומייקל וושבורן. הגישה האחרת שסטניסלב גרוף הוא אחד ממכונניה, נובעת מתוך ההנחה שלחוויה של מצב תודעה שונה מהרגיל, יש פוטנציאל ריפוי. מתוך גישה זו התפתחו טכניקות ליצירת מצבי תודעה שונים מהרגיל. 

			החוויה הטרנס־פרסונלית היא אוניברסלית

			חשוב להבחין בין המונח הטרנספרסונלי רוחני לבין המונח הדתי. הרמה הטרנספרסונלית והרוחנית נתפסת כרמת תפקוד של התודעה האנושית שאפשרית בכל תרבות. ההנחה הינה שיש יסוד אוניברסלי רוחני בבני האדם מעבר לתרבויות. במחקר שאני מציג, הפרדיגמה אודות קיומה של דת ארכיטיפית מחפשת את מה שתיאר קלוד לוי שטראוס בחקר המיתוסים, את קיומם של מטא־מיתוסים. אני מחפש את המטא־דת באמצעות הצגת קלסיפיקציה של דתות ארכיטיפיים, אשר מתממשים הלכה למעשה בזמנים ובמקומות שונים, אבל המקור הוא רוחני ואוניברסלי. 

			החוויה הרוחנית כרגרסיה נפשית  ומנגד, כהרחבת התודעה

			מצד אחד, פרויד תאר כל תופעה רוחנית או מיסטית כרגרסיה נפשית כלומר כחוויה נפשית פתולוגית. מצד שני, פרויד תיאר את ההרגשה האוקיאנית (מלשון אוקיינוס) כבסיס לחוויות דתיות. תיאור זה השפיע על הדרך שבה פסיכולוגים אחריו פירשו את מושג הרוחניות. מבחינת פרויד כל חוויה מיסטית היא מעין שחזור או פנטזיה המחזירים אותנו לחוויה הראשונית עם האם. מצד אחד, פרויד טען שאין דבר יותר נורמלי מהתחושה של העצמי השולט והאוטונומי שהוא האגו. מצד שני, הוא טען שאם אנחנו מסתכלים לתוך הנפש, אנו רואים שהאגו ממשיך פנימה ללא גבול ברור אל תוך כל החלק הלא מודע. פרויד דיבר על האגו כעל סוג של פסדה המסתירה את הלא מודע. פרויד הבין שהחוויה האוקיינית מתאפיינת כהרחבת גבולות האגו. בנקודה זאת יצר פרויד את נקודת המחלוקת העיקרית בין הפסיכולוגיה המערבית לגישות מיסטיות. פרויד טען שהחוויה היחידה שבה אין גבולות ברורים לאגו זאת חווית האיחוד של התינוק עם האם או בבגרות כשמתאהבים. הוא טען שאהבה היא סוג של פסיכוזה. מלבד זה, פרויד ראה בכל חוויה של טשטוש גבולות האגו, חזרה אל מצב אינפנטילי איחודי כלומר רגרסיה. מעבר לכך, פרויד התעניין באפשרויות של מניפולציה רצינית של הקשב: היפנוזה ואסוציאציות חופשיות. בהיפנוזה או באסוציאציות חופשיות יש השהייה של השיפוטיות. 

			משבר רוחני מול התעוררות רוחנית

			הפסיכולוגיה הטרנספרסונלית מבחינה בין משבר רוחני (Spiritual Emergyncy) לבין התעוררות רוחנית (Emergence Spiritual). הטענה הכפולה הינה שלעיתים משברים רוחניים מובילים את האדם למקום של התעוררות רוחנית חיובית. מנגד, לעיתים הם מובילים את האדם להתעוררות רוחנית יתרה או לא מותאמת לפרט, עלולה להביא למשבר רוחני כלומר לפירוק פסיכוטי. משברים אלו מתאפיינים בגאות האגו וזה נפוץ אצל אנשים הטוענים שהם המשיח. אלה תגובות פסיכוטיות של פרנויה המתאפיינת בדלוזיה של מחשבות שווא.

			תהליך האינדיבידואציה לעבר החוויה הרוחנית

			קרל גוסטב יונג נחשב כפסיכולוג טרנספרסונלי הראשון במערב.37 הוא התעקש על חשיבות החיים הרוחניים. הוא דיבר על תפיסה התפתחותית הכרוכה בצמיחה לרמות מודעות גבוהות יותר. לטענתו הטרנסצנדנטלי או הרוחני נמצא בתוכנו וכל אדם יכול ליצור איתו מגע. יונג ראה במגע עם הרוחניות דבר חשוב לבריאות הנפשית. לטענתו התרחקות מן המימד הרליגיוזי הוא הפתולוגיה. יונג תבע את המונח אינדיבידואציה שהשפיע רבות על הפסיכולוגיה הטרנספרסונלית. שכן, הוא האמין שלנפש יש נטייה פנימית להתפתחות. רעיונותיו של יונג בדבר קיומם של ארכיטיפים תופסים מקום בסיסי בחלק מהתיאוריות הטרנספרסונליות. הוא הציג את מושג העצמי המייצג את הארכיטיפ של השלם. 

			חוויות שיא רוחניות

			אברהם מאסלו טען שיש באדם מימד רוחני. הוא דיבר על המונח חוויות שיא רוחניות. אלו חוויות של אחדות עם העולם. מאסלו הדגיש שאין לחפש את החוויות האלה, אלא יש למצוא את הקדושה בשגרת החיים הרגילה. הוא ראה בחוויה זו מרכיב חשוב במימוש העצמי. לכן, הוא יצר מודל טרנספרסונלי שמדבר על כך שאדם נע במהלך חייו במעלה פירמידת צרכיו ומניעיו. 

			השאמאניות והנצרות כתהליך טרנספרסונלי

			השאמאניות היא שם כולל לצורת ריפוי באמצעות כניסה רצונית למצב תודעה שונה מהרגיל. במצב תודעה זה השאמאן חווה מסעות לממדים אחרים של הוויה ומפגשים עם ישויות אחרות שתכליתן ריפוי. הפסיכולוגיה הטרנספרסונלית אימצה את רעיון השאמאניות כאחד הרעיונות המרכזיים במגמת ריפוי. משמעות הדבר היא שבתוך תקופות קשות מאוד, נולדת יכולת ריפוי עצמי ויכולת לרפא אחרים. המסקנה הינה שתקופות של סבל גדול הן הכרחיות לעיתים להתפתחות רוחנית. בשיא המחלה השאמאן חווה על פי רוב חוויה של מוות, חזיונות של פירוק הגוף לחתיכות או אכילתו בידי ייצור מהעולמות התחתונים. לאחר מוות זה מגיעה לידה מחדש. טכניקות אלו מכונות טכניקות של קדושה. 

			הנצרות המיסטית השפיעה על הפסיכולוגיה הטרנספרסונלית בצורה משמעותית. על פי התפיסה הנוצרית־המיסטית אלוהים נמצא בתוכנו וקיים אתגר של התפתחות פנימית. בסיס ההתפתחות בנצרות הוא מעבר מתודעה של אגו לתודעה קוסמית שטבעה הוא אהבה וחמלה לכל. 

			הדת כמעבר מריק קיומי לחוויית שיא רוחנית

			ויקטור פרנקל מציג את הפרדיגמה הגורסת שהתנהגות האדם איננה מושפעת סיבתית רק מאינסטינקטים, כפי שסבר מורו זיגמונד פרויד, אלא האדם שואף למשמעות חיים, למגע עם הרוחניות.38 במקביל לכך, הפסיכולוג אברהם מאסלו תאר את מדרג הצרכים מלמטה למעלה: צרכים פיזיולוגיים, צורכי בטחון, צורך בהשתייכות חברתית, צורך בקבלת אהבה והערכה, צורך במיצוי היכולות לעבר מימוש קריירה ולבסוף סיים עם הצורך השישי המכונה חוויות שיא רוחניות.39 על פי העמדה המשותפת של פרנקל ומאסלו, אנו מבינים שהצורך בחוויה דתית מושתת על צורך בסיסי יותר והוא החוויה הרוחנית לעבר גיבוש משמעות החיים. הדת, הרוח ומשמעות החיים מקנים לאדם את התשובה לשאלה "מאיפה ולאן", כלומר מאיפה באנו ולאן אנחנו הולכים. בפועל אנו מודעים לכך שהתשובה איננה מן האפשר, אבל הדת והרוח בהקבלה, מקנים את הכמיהה לעבר אותה תשובה מיוחלת ואולי גם מאפשרת לראות רמזים מסוימים המנסים לפתור את חידת הקיום. 

			הדת כמזור לחרדת המוות

			האדם מנסה להתמודד מול הבנת סופיותו כלומר מותו, באמצעות הכחשה.40 מנגד, ההכחשה איננה מחזיקה מעמד והאדם נדרש למצוא דרכים שונות כדי לגאול את עצמו מחרדת הסופיות. הדת מקנה לאדם את המזור כלומר את תחושת הגאולה האפשרית למול תודעת סופיותו. הדת מקנה את האילוזיה של החיים לאחר המוות, גלגול נשמות, יצירת הנפש כגורם נצחי לעומת התכלות הגוף. הפונקציה של הדת היא להקנות לאדם אילוזיה של גאולה מול חרדת המוות. 

			"אש, אש, אש — ראיתי את אלוהים"

			לאחר מותו של הפילוסוף בלז פסקל, נמצא במעילו פתק שבו רשום התאריך המדויק והמשפט: "אש, אש, אש, ראיתי את אלוהים, לא אלוהי שפינוזה והפילוסופים, אלא את אלוהי אברהם, יצחק ויעקב".41 פסקל מדווח על חוויה מיסטית בבחינת אקסטזה דתית עמוקה, המאפשרת למיסטיקון לגעת ישירות בנסתר. על אף שהחוויה המיסטית איננה ניתנת לתרגום למילים, בכל אופן מיסטיקונים ניסו לדווח על שני אפיונים אודות הנסתר: האחד, תחושת האחדות והשני, ההבנה הפרדוקסלית של המציאות כניגודים. האחדות מתאפיינת בכך שאין הפרדה בין האני לבין החוץ ובמקביל בין האובייקטים לבין החוץ, כלומר הכל קשור בכל. ההבנה הפרדוקסלית מתאפיינת בראיית המציאות כמורכבת מניגודים המתקיימים יחדיו, על אף היותם נוגדים אחד את השני.42 

			הקונברסיה הרוחנית לעבר האמונה

			בספרו "החוויה הדתית לסוגיה" ויליאם ג'יימס מתמקד במומנט הרגשי המכונה בפיו "קונברסיה רגשית", המשנה את נפשו של האדם ממצב אתאיסטי לעבר אקסטזה של אמונה דתית. לטענתי ג'יימס לא הסביר את התהליך הפסיכודינמי של אותה קונברסיה רגשית הממירה את האדם לעבר אקסטזה של אמונה דתית. על מנת להבין סוגיה זאת, אנו נדרשים ללכת צעד אחד אחורה על מנת להבין מה זאת קונברסיה נפשית. 

			זיגמונג פרויד נסע בשנות הארבעים שלו ללמוד אצל הנוירולוג הידוע מרטין שארקו. שארקו הציג בפני תלמידיו פציינטים שסבלו משיתוקים בגפה או מעיוורון וטען שאין הסבר אנטומי או פיזיולוגי לפגם הגופני. פרויד הבין שעליו לבנות אנטומיה ופסיכולוגיה פיזיולוגית כדי להסביר את פשר הקונברסיה. 

			פרויד טבע את המונח היסטריה קונברסיבית המכונה גם כהפרעת המרה, כדי לתאר דפוס שבו מופיעים תסמינים כמו נוירולוגיים כגון עיוורון פתאומי, פריחה, שיתוק באיבר מסוים, אובדן שליטה, בהיעדר כל פתולוגיה רפואית כלשהי. המודל של פרויד הציע כי תסמינים אלו הנובעים מרגשות אשם, עוזרים לחולה להימנע או להתחמק ממצב המעורר לחץ נפשי, מבלי שייאלץ ליטול אחריות על כך. פרויד טען כי הסימפטומים הנוירוטיים הללו, הם ניסיון להדחיק רעיון לא מתקבל שעולה כאופוזיציה מעיקה לאגו. כלומר דפוס ההנעה הבסיסי העומד ביסוד הפרעת ההמרה, הוא הרצון להימנע מדחק מעורר חרדה, או להפחיתו על ידי מחלה ועל ידי כך להמיר בעיה רגשית קשה מנשוא לבעיה גופנית המצילה את כבוד החולה. מאוחר יותר הרחיב פרויד וטען כי החוויות המודחקות הן בעלות אופי מיני. 

			פייר ז'אנה, תלמידו של שארקו, טען כי התסמינים של קונברסיה מתעוררים באמצעות כוח הסוגסטיה וזה משפיע על האישיות לעבר דיסוציאציה. בתהליך זה חווית הנבדק מפוצלת משאר מודעותו ומתבטאת בשיתוק או אובדן תחושה ברגל למשל.

			המודל החדש שאני מציג מבוסס על הבנת האישיות כמכלול, כלומר הבנת האישיות על בסיס סגנונות ארגון של תפקודי הנפש, כפי שרמז על כך הפסיכולוג דיויד שפירו43 והרחיב זאת הפסיכולוג צבי גיורא. טענתי הינה שתשע הפרעות האישיות המוצגות בפסיכיאטריה מייצגות תשעה סגנונות ארגון של תפקודי הנפש, ועל בסיס טיפולוגיה זאת, כל אחד מאיתנו הוא תרכובת היברידית של חלקים מאותן הפרעות ו/או טיפוסי אישיות. ההיסטריה הקונברסיבית נובעת מתשתית של אישיות היסטרית המתאפיינת באמביוולנטיות בין רצייה לעכבה, בין תשוקות מיניות ו/או רגשיות, לבין פחדים ועכבות לתת לזה ביטוי ספונטני. הקונפליקט בין העוררות לעכבה הוא כה גדול ואין לו מוצא של שחרור או ונטילציה. לכן, הקונפליקט הזה מומר להפרעה פסיכוסומטית, כאשר לפרקים זה בא לידי ביטוי בקונברסיה גופנית של שיתוק, עיוורון, בעיית בליעה, פריחה גופנית וכו'. 

			ההבדל בין קונברסיה גופנית לקונברסיה רוחנית

			חשוב לעשות הבחנה בין קונברסיה גופנית לבין קונברסיה רוחנית. קונברסיה רוחנית שונה מן הקונברסיה הגופנית שתוארה לעיל. בפרק הקודם הצגנו תיאוריות שונות אודות התשוקה והדחף לעבר רוחניות עם הסברים פסיכודינמיים שונים. גם פה המודל שלי שונה מן התיאוריות שהוצגו לעיל, של פרויד, יונג, מאסלו, פרנקל וכו'. שכן, כל ההוגים הללו מתייחסים אל הנפש כמורכבת מאטומים, כלומר מתפקודים נפשיים מבודלים. המודל שלי גורס שיש להבין את הסינדרום ההוליסטי של הנפש. על מנת להבין את פשר הקונברסיה לעבר חוויה רוחנית, צריך להבין את הבסיס ההוליסטי של האישיות. לטענתי, הקונברסיה הרוחנית נובעת ממבנה אישיותי סכיזואידי כגנוס — כמקור. הטיפוס הסכיזואידי מתואר על ידי האנטי־פסיכיאטר רוני לאינג בספרו "האני החצוי".44 לאינג מתאר את האישיות הסכיזואידית כמייצרת קונברסיה רוחנית לעבר אידיאה פיקס בחיפוש אחר המוחלט. במקביל ניתן להציג קונברסיות רוחניות שנובעות מטיפוס כפייתי והיסטרי, כאשר שניהם חייבים להיות מבוססים על גרעין סכיזואידי. את זאת אציג בפסקה הבאה.

			שלוש קונברסיות רוחניות: האסתטי, האתי והדתי

			המעבר מחשיבה דתית לחוויה דתית מלווה בקונברסיה רגשית כפי שהציג זאת ג'יימס בספרו "החוויה הדתית לסוגיה".45 במחקר זה אציג שלושה סוגים של קונברסיות רגשיות על בסיס הטיפולוגיה האישיותית שהציג הפילוסוף קירקגור: האסתטי־חושי, האתי והדתי. הטיפוס האסתטי־חושי מתאפיין פסיכולוגית כאישיות אימפולסיבית, תשוקתית והיסטריונית. הוא מוצף בליבידו וברגשות. הקונברסיה הדתית שלו מתאפיינת באקסטזה רגשית של חוויה אוקיאנית, כפי שהיא מתוארת אצל המיסטיקון הסופי אל חוסין בן מנצור אל חלאג'46 ולסירוגין כפי שהיא בא לידי ביטוי באקסטזה הדתית־הרגשית בחסידות.47 הטיפוס השני על פי קירקגור המכונה אתי מתאפיין פסיכולוגית כטיפוס כפייתי. גם קירקגור וגם פרויד מציגים את מושג "החזרתיות" אשר בא לידי ביטוי במחזוריות התנהגותית מול הרוטינה של משימות היומיום: חזרה לאותו בית, חזרה לאותה עבודה וכו'.48 הטיפוס הכפייתי מתאפיין בהבנה שיש גבול בינו לבין הזולת, כאשר גבול זה יוצר את האתיקה והערכים. הקונברסיה הדתית תצוץ אצל הטיפוס הכפייתי כתוצאה ממה שפרויד מתאר כטקס כפייתי, אשר בא לבלום חרדה מפני התפרצות הליבידו היצרי, כפי שהוא מתגלם בטיפוס הראשון האסתטי־חושי. הטיפוס השלישי על פי קירקגור המכונה דתי, מתאפיין פסיכולוגית כאישיות סכיזואידית. הקונברסיה הדתית אצל הסכיזואידי מתפרצת כאשר הוא עובר חוויה של איון והתאפסות של האני, המאפשרת את ההתאחדות עם המוחלט כחוויה יוניו־מיסטית.49 

			השאלה העומדת לדיון הינה האם חוויה דתית, וביתר העצמה חוויה מיסטית, מתחוללת אצל כל אחד מאיתנו, או שמא היא מחייבת שבר תודעתי מחוץ לנורמה עד מצב פסיכופתולוגיה של פסיכוזה. אני מאמץ את המטאפורה של פרויד: "פסיכופתולוגיה בחיי היומיום" וגורס שכל מצב נפשי מוקצן ופתולוגי מצוי בצורה מזערית במצב הנורמלי.50 לכן, טענתי הינה שאין מעבר איכותני, אלא מעבר כמותי בלבד. אציג להלן בדיון אודות מצבי תודעה מיסטיים, את המנעד העשיר והמגוון של מצבי תודעה אלו, המצויים גם באדם הנורמלי וגם באדם החווה פתולוגיה נפשית. 

			בפרק הבא אציג את הקלסיפיקציה הארכיטיפית של הדתות בהקבלה למבנה אישיותיים וסגנונות קוגניטיביים המייצגים מצבי תודעה שונים. הקלסיפיקציה תאפשר להרחיב את הראייה של שלושת הטיפוסים הללו לתשעת תתי־טיפוסי אישיות, תשעה סגנונות קוגניטיביים ומצבי תודעה ובמקביל להצגת תשע דתות ארכיטיפיים.

			המגע עם הנסתר באמצעות המאגיה, הדת, המיסטיקה והמשיחיות

			האדם נחשף ביומיום לתופעות המציאות ומגיב להן כחלק מהסתגלות קיומית. יחד עם זאת האדם מנסה להבין את הסיבות הנסתרות המניעות את תופעות המציאות. ניתן להציג ארבע דרגות היררכיות של המגע עם הנסתר: המאגיה, החוויה הדתית, החוויה המיסטית והחוויה המשיחית. 

			המאגיה מתחוללת אצל כל אחד מאיתנו בחיי היומיום, החל מנשיקת המזוזה ביציאתנו או בכניסתנו למבנה מסוים, המשך בנטייה שכיחה לירוק נגד עין־הרע כאשר רואים חתול שחור ותופעות מאגיות שונות, גם מחשבתיות וגם מעשיות שאנו משועבדים אליהם במודע. כל עוד יש לנו בקרה תודעתית על התלות המאגית שלנו בחשיבה ובמעשים, אנו שומרים על אירוניה ושפיות. מרגע שהתודעה מתפוגגת, אנו עוברים למחשבות יחס פסיכוטיות ואז החוויה המאגית היא תחלואתית. 

			החוויה הדתית היא עמוקה יותר ביחס לחוויה המאגית. שכן, החוויה הדתית מתאפיינת בתחושה שיש חוקי טבע המבוססים על יד נעלמה של כוח עליון. אנו נוטים להאמין באותו כוח עליון ובמקביל לעבוד אותו קרי למלא מצוות. מילוי המצוות הוא אקט מאגי, בייחולים שאם נמלא אחר תרי"ג מצוות, נזכה לתגמולים מאותו כוח עליון. ישעיהו ליבוביץ' מציג חלופה אחרת המבוססת על אמונה דתית מופשטת,51 אשר באה לידי ביטוי באמונה בכוח עליון, ובמקביל בהכרח האינסטרומנטלי למלא מצוות מבלי לצפות לתגמול, אלא כאקט אמוני חד כיווני של עבודת השם. 

			החוויה המיסטית היא עמוקה יותר מן החוויה הדתית והיא גובלת במידה מסוימת בהתחלה של ערעור נפשי. שכן, בחוויה המיסטית האדם איננו עוד מאמין באל באופן נורמטיבי וממוסד ומקיים חיי יומיום שגרתיים כולל מילוי מצוות. בחוויה המיסטית האדם חווה חוויה של איחוד יוניו־מיסטי לאמור איחוד עם היקום עד כדי איון עצמי. היקום קיים ואילו האני המאמין מתאיין, מתפוגג ונעלם. החוויה המיסטית מלווה באקסטזה רגשית ורוחנית, קיצונית יותר מן החוויה הדתית. 

			החוויה המשיחית היא הקיצונית והעמוקה ביותר ביחס לחוויה המיסטית, הדתית והמאגית. שכן, בחוויה המשיחית האדם מרגיש שהוא המשיח. המשיח הוא בבחינת על־אדם, כל־יכול וכזה שמסוגל להניע סדרי עולם, לא כאקט מאגי מינורי שאנו עושים בחיי היומיום (אמונה בקמעות, אמונה בתפילה וכו'), אלא המשיח הוא המוציא לפועל של דבר־האל, הוא השליח. 

			המגע עם הנסתר באמצעות  קסם, כישוף, פטישיזם, טוטמיזם, אנימיזם, נומינוזיות

			מחקר זה מציג את הדעה שחשיבה דתית היא הכרחית לכל תהליך אפיסטמולוגית. שכן, תהליך אפיסטמולוגי מתאפיין בשילוב האינטגרטיבי בין מידע אמפירי, הנחשף בעולם התופעות, המכונה מבנה שטח, לבין פרשנות סיבתית הניתנת על בסיס רציונלי שאינו נחשף ומצוי בעולם הממשות הנסתר מן העין, המכונה מבנה עומק. מבנה העומק המקסימלי הוא חשיפת "החוק הקוסמי" שהוא סיבת הסיבות להיווצרות היקום ולפעילות היקום. שם שוכן הידע הדתי, אשר מגיעים אליו, על פי רודולף אוטו, באמצעות קטגוריות אי־רציונליות הממשיקות לחוויה הדתית־מיסטית. 

			למדנו להכיר שידיעת המציאות היא מתן פרשנות לנראות של אובייקט קיים, כאשר פרשנות זו מלווה בעוצמות שונות של מטען רגשי, המכונה על פי פרויד קתקסיס ליבידינלי. אתאר להלן דרגות שונות של מגע ופרשנות המציאות, החל בקסם, המשך בכישוף, עבור לפטיש, לטוטם, לאנימיזם ולנומינוזיות.52 אלו מייצגים רמות שונות של מושקעות רגשית באובייקט המפוענח של המציאות, כלומר עוצמות שונות של קתקסיס ליבידינלי. 

			קסם

			המונח קסם (magic) נגזר מהמילה היוונית מאגיה. קסם נועד לרוב למטרות בידור. קסם הוא פעלול שעורך הקוסם והוא נראה כאילו הוא בלתי אפשרי, אך למעשה הוא מתממש עקב תחבולה וזריזות המבצע, הניתנות להסברה במסגרת הידע המקובל. קסם שונה מכישוף, אשר מתיימר גם להבין וגם לפעול על העולם בצורה אי־רציונלית מנקודת מבט מדעית, כאשר ישנה אמונה שהכישוף מתקיים בצורה אמיתית בניגוד למעשה קוסמות. הקוסם נקרא מנטליסט מכיוון שהוא משתמש בטכניקות שונות כדי ליצור אשליה של כוחות על־טבעיים. הטכניקה הנפוצה במנטליזם היא הסוגסטיה, אשר באמצעותה מחדירים מחשבה לתוך מוחו של המתנדב בשיטות מסוימות שנלמדות על ידי בעל המקצוע. 

			כישוף

			כישוף אשר מנוסח בלועזית כמאגיה, הוא פעילות שנועדה להשפיע על המציאות באמצעים על־טבעיים. הכישוף מתייחס לפולחנים שמטרתם לבצע קסם, אבל לא בהיבט הבידורי, אלא בתחושה שזה מעשה אמיתי בשליטה על־טבעית על המציאות. הכישוף כולל שימוש בלחשים, שימוש בקמעות, פנייה אל המתים וגירוש שדים.

			מנקודת מבט של חלק מהדתות, הכישוף שימש כמונח שלילי עבור פולחנים פגאניים של קבוצות אתניות שונות, אשר חוללו את שם האלוהים באמצעות עבודת אלילים. הדתות המונותאיסטיות תמיד גינו את העוסקים בכישוף וראו בכך מאפיין של פוליתאיזם, אשר היהדות כינתה זאת כעבודה זרה והנצרות כינתה זאת במושג פגאניזם. מנגד, מנקודת מבט של המורה הרוחני, קיים מונח הנקרא "מאגיה לבנה" והוא בעל קונוטציה חיובית. המאגיה הלבנה באה לידי ביטוי במעשיות בדמות פיות ומלאכים, או אפילו קוסמים שמביאים אושר והצלחה. 

			פטישיזם

			פטישיזם היא נטייה לייחס תכונות מדומות לעצמים, בייחוד לעצמים מעשה ידי־אדם. עצם המהווה מושא לפטישיזם מכונה פטיש. את המונח במשמעותו הפולחנית תבע שארל דה־ברוס ב־1757. הפטישיזם הוא אמונה המייחסת תכונות מטפיזיות לחפצים טבעיים. המקרה הבולט של פטיש, הוא האמונה כי לעצם מסוים יש סגולות מטפיזיות הבאות לידי ביטוי בהשפעה על עולם הטבע. במקרה זה פטיש הוא המקרים בהם משנים בני האדם את התנהגותם כלפי אותם עצמים, מתוך מטרה שהתנהגות זאת תביא באופן ישיר לשינוי המציאות האובייקטיבית. לדוגמא הקרבת מנחות לפסל על מנת לזכות בהטבות בעתיד. למעשה כל רוחניות המשויכת לעצם מסוים, עשויה להיות מפורשת לפטיש. בתחום הסוציולוגיה הפטיש מציין ייחוס משמעויות תרבותיות לגורמים שונים המסמלים עוצמה, מוות וכו', כאשר המשמעות הופכת להיות אוטונומית ובעלת ערך עצמי. ניתן לראות תהליכי פטישיזציה פשוטים בהתבוננות ביעדים ולהבחין כי צעצועים אופנתיים שונים הופכים לבעלי ערך עצמי ממשי עבור אותם הילדים. ניתן להבחין זאת גם אצל בוגרים, גם במקרים בהם אין משמעות דתית, למשל, ההתייחסות לתכשיטים, למכונית, לפרטי אספנות וכו'. יש גם הרואים בכסף עצמו סוג של פטיש. שכן, הוא אינו מכיל ערך ממשי בזכות עצמו, אך מיוחסת לו יכולת השפעה רבה על ידי האדם.

			הכסף כפטיש 

			הסוציולוג מקס ובר הציג את הקשר בין הדת הקלוויניסטית לבין הקפיטליזם. בניגוד להצהרה של מרקס ש"ההוויה קובעת את התודעה", ובר הראה שהתודעה היא הכרחית כדי שההוויה הכלכלית הקפיטליסטית תתממש. על פי הקלוויניזם האדם נדרש לעבוד קשה, לחסוך ולהסתגף. אם הצליח בכך, זה אות לכך שהאל בעדו. התנהלות בחיי היומיום של עבודה קשה, חסכון וסיגוף הולמת את מיצוי המגמה הקפיטליסטית. לכן, ההתעשרות על פי הקלוויניזם איננה משרתת צורכי קיום, אלא יותר צרכים דתיים בקבלת אות מן האל שהוא משגיח על האדם המתאמץ בעבודתו. בנקודה זאת אנו מבינים שהכסף מומר מפונקציה קיומית לפונקציה דתית. דבר זה עבר העצמה בחברה הקפיטליסטית, בה בני האדם מקנים ערך פטישי לכסף, אשר מקנה להם תחושה של כוח והצלחה ביחס לסביבה החברתית, תחושה של היותם "חצי־אל" בבחינת כסף המאפשר חופש לפעולה כאוות נפשם (חצי־אל מכיוון שכסף לא פותר את בעיית המחלות, הזיקנה והמוות). מעתה, הכסף כפטיש הופך לדת ואיננו מתפקד עוד כפונקציה קיומית, אלא הקיום משרת את הכסף. 

			טוטמיזם

			טוטם הוא עצם המייצג בעל חיים או צמח ומטרתו לשמש סימן לשבט או אדם מסוים, דוגמת מנהיג רוחני. טוטם הוא בד"כ בעל חשיבות דתית וטוטמיזם הוא השם שניתן למערכות אמונה המבוססות על עצם כזה. מושג טוטם הוא מתחום הדתות האנימיסטיות (מתן הנפשה לאובייקט). 

			הסוציולוג אמיל דורקהיים החזיק בהשערה שהטוטמיזם הוא אמונתה הראשונית והקדומה ביותר של התרבות האנושית, והיא הבסיס ממנו התפתחו הדתות השונות. זיגמונד פרויד בספרו "טוטם וטאבו" טען שלטוטם השבטי יש חשיבות במניעת גילוי עריות, בהתבסס על מחקרים על מנהגי השבטים של ילידי אוסטרליה, המונעים זיווג בין שני אנשים בני משפחות קרובות בעלות אותו טוטם. מושג הטוטם, כפי שהוא מופיע באנתרופולוגיה הקלאסית ואצל פרויד שנוי במחלוקת. 

			אנימיזם

			אנימיזם בא ממושג בלטינית anima שפירושו נפש או נשמה. אנימיזם הוא מונח בתחום האנתרופולוגיה והפסיכולוגיה המייחס נשמה לטבע החי והדומם המרכיבים אותו. ישנם המרחיבים מונח באמונה אודות קיום אלים בעלי תכונות נפשיות הדומות לאלו של האדם, על בסיס מנגנון פסיכודינמי המכונה אנתרופומורפיזם. 

			את המונח טבע האנתרופולוג אדוארד ב. טיילור בשנת 1871. טיילור ראה באנימיזם את אחד המקורות הקדומים והפרימיטיביים לדת האדם הפרימיטיבי. האדם הפרימיטיבי עמד בפני תופעות כגון שינה, איבוד הכרה או מוות. כמו כן, הוא ראה תופעות כמו חלומות, זיכרונות ודמיונות שבהן נשמתו מפליגה למרחקים, בעוד גופו נשאר במקום. עקב כך הגיע האדם הפרימיטיבי למסקנה שבגוף האדם קיים דבר נוסף שהוא הנפש. הנפש מסוגלת לעזוב את גופו ולחזור אליו בשינה ובמקביל להתקיים גם אחרי המוות. שכן, הוא רואה בזיכרונו דמויות של אנשים שמתו. האמונה הזאת בהופעת דמויות של נפטרים הביאה את האדם לאמונה בהישארות הנפש וגלגול נשמות. היות שנשמה יכולה "להתגלגל" היא יכולה גם לחדור לתוך קרוביו של הנפטר הנזכרים בו ויכולה להתגלגל לתוך אדם חדש שנולד או להתגלגל גם לגופים דוממים. זאת האמונה באנימיזם. בעקבות זאת האדם מאמין שלצמחים ועצמים דוממים יש תודעה, תחושות ורצונות משלהם. היות וכך, האדם מבקש את קרבתם של גופים דוממים אלו ורואה בחלקם את מקום גלגולם של נשמות אבותיו, או של שליטים גדולים אמיתיים או מיתולוגיים. כך נוצרת היררכיה בתוך עולם הדומם וחלק ממנו הופך לאלים שיש לעבדם ולכבדם. בצורה כזאת נוצרו יסודות הדת. 

			האנתרופולוגית רות בנדיקט פיתחה גישה הטוענת שהאדם הפרימיטיבי פיתח את האנימיזם על ידי התבוננות בטבע שסביבו ואת האמונה בנשמה או הנפש על ידי הסתכלות בעצמו. האנתרופולוג ג'יימס ג'ורג' פרייזר רואה כאן את ההבדל בין מאגיה ודת. המאגיה מכוונת אל הטבע והאנימיזם על ידי טקסים מסובכים האמורים להעביר כוחות אלו לטובת האדם. לעומת זאת, הדת מכוונת נשמות ואלים שיש לקנות את חסדם וליבם על ידי קורבנות ותפילה. 

			האנימיזם והאמונה בהישארות הנפש כולל גלגול נשמות, היא תגובה פסיכולוגית לפחד האדם מן המוות, תוך ניסיון למצוא פתרון לשמירת החברה מן הזעזוע עם מות אחד מחבריה. הגישה הרציונליסטית אבולוציוניסטית גורסת שהאנימיזם והדת לא נובעים ממקור אחד, אלא ממקורות רבים כולל גורמים חברתיים, פסיכולוגיים ותרבותיים. הגישה הלשונית גורסת שלאדם יש נטייה פסיכולוגית להתייחס לתארים כאל עצמים, כלומר להפוך שמות תואר לשמות עצם. לכן, שמות תואר כמו חי או מת, יוצרים שמות עצם כמו חיים או נפש. 

			האנימיזם בפסיכולוגיה מלמד שילדים קטנים מייחסים לעצמים דוממים תכונות של יצורים חיים ובעלי תודעה, והגבול בין העולם החי והמציאותי לעולם הדומם מיטשטש. ז'אן פיאז'ה מצא שיש מספר שלבים בהתפתחות האנימיזם אצל הילד. בשלב הראשון הוא מייחס חיים לכל עצם, בשלב השני הוא מייחס חיים רק לעצמים הנעים כמו גלי ים או עלים ברוח, בשלב השלישי הילד מייחס חיים רק לעצמים בעלי תנועה עצמית כמו השמש או נהר זורם ובשלב הרביעי הילד מייחס חיים רק לבעלי חיים ולצמחים. לטענת פיאז'ה בגיל 4-5 הילד מייחס לחפצים דוממים כוונות, רגשות ומזימות. הילדים יכולים להתווכח עם העצמים ואף להעניש אותם על מעשיהם. בגיל 6-7 הילד מתייחס לעצמים דוממים התייחסות של חוקיות מוסרית כלומר התרחשויות שבהן משתתפים עצמים אלו, הן תוצאה של התנהגות טובה או רעה שלהם. בגיל 8-11 מתחילה להתפתח בהדרגה גישה דטרמיניסטית אל העצמים. ההתרחשויות שבהן עצמים משתתפים הם תוצאה של מקרה או חוקי טבע. לאחר גיל זה מתפתחת בילד הגישה הביקורתית והיחס שלו לעצמים נובע מתוך השכלה וידע.

			נומינוזיות — פשר הקדושה

			לואיס קרל רודולף אוטו היה פילוסוף, חוקר מדע הדתות ותיאולוג גרמני לותרני. בספרו "על הקדושה" הוא הגדיר את מושג המפתח להבנת החוויה הדתית "הנומינוזית", כלומר השילוב הרוחני והרגשי הלא רציונלי של יראה, פליאה, תדהמה והתפעמות עזה, תוך תחושת התעלות שחש המאמין אל מול הקודש. 

			ספרו של אוטו מכונה "על הקדושה — אודות האי רציונלי ברעיון האלוהי וזיקתו על הרציונליזם". אוטו הסתמך על הפילוסופיה של עמנואל קאנט ואדמונד הוסרל. הוא איננו עוסק במה שמעל ומעבר לתחום ההתנסות האנושית ולכן הוא פתח דיון תיאולוגי שאיננו עוסק בקיומו של האל, אלא בחוויה הדתית. לטענתו האדם החווה אמונה דתית חש תחושת נוכחות של האחר המוחלט מחוצה לו. אוטו תאר את החשיבה המקצועית שלו המבוססת על הפנומנולוגיה של הדת וקבע את הקדושה כקטגוריית תפיסתית פילוסופית. קטגוריית הקדושה לפי אוטו, נמצאת במעמד שונה מן התחום הרציונלי או המוסרי. 

			אוטו מציג תהליך של התפתחות אודות החוויה הדתית, מן ההבנה המבעיתה הנובעת מרגש אפסותו של האדם למול הבריאה, מן הפחד והאימה אל מול תפיסת הקדוש מכל שהוא "האחר המוחלט". מתלווה לכך תחושת חטא ורצון להיטהרות, לעבר פסגת האושר הדתי העולה על גדותיו, בעקבות ההכרה בתפיסה של הנומינוזי על כל קסמו הנפלא והשופע. הדת נרקמת סביב הגרעין הנומינוזי כאשר טקסים, מערכות חוקים, תכנים ספרותיים וכו' סובבים סביב הגרעין הנומינוזי. 

			לטענתי, אוטו לא פענח את המנגנון הפסיכולוגי של חידת החוויה הדתית ביצירת הקדושה הנומינוזית. הטענה המוצגת במחקרי הינה שאין ידיעה אפיסטמולוגית אפשרית ללא ידיעת האמונה הדתית, המתאפיינת במה שכינה הוסרל כחתירה לעבר חשיפת "הראייה האיידטית", לאמור חשיפת האידיאה האפלטונית המצויה במבנה העומק, ביחס למבנה השטח של עולם התופעות. ראייה איידטית מתאפיינת כחשיבה דתית, כאשר יש את הניסיון להגיע לרדוקציה טוטלית עד חשיפת "סיבת־הסיבות" של "היד־הנעלמה", של האל הנסתר הבורא את העולם והמניע אותו. 

			בטרמינולוגיה של תורת הגשטאלט (תורה שהושפעה בצורה מובהקת מן הפנומנולוגיה) המטרה היא לחשוף את הקבוע מאחורי השונות, את האינווריאנט מאחורי הווריאנטים. עולם התופעות מייצג את מבנה השטח הנגלה לעין והוא נתון לשינויים תמידיים (וריאנטים). הוא מפוענח ומפורש על בסיס מבנה העומק הנסתר (האינווריאנט). בהתבסס על תורת הגשטאלט החותרת לחשוף את הקבוע של האובייקט מאחורי הווריאנטים, ובמקביל בהתבסס על משנתו של הסוציולוג מקס ובר, שפיתח את מושג "הטיפוס האידיאלי" כסרגל מדידה, כנקודת ייחוס בחקר המציאות, אני טוען שהחשיבה הדתית מהווה את נקודת הארכימדס האפיסטמולוגית בהבנת המציאות. המדע חותר לחשוף את חוקי הטבע כלומר את המהות הנסתרת המניעה את עולם התופעות. אבי־הפילוסופיה המודרנית תלס אמר: "הכל מים", ואנכסגורס אמר: "הכל אוויר" ופיתגורס אמר: "הכל מספר" ואפלטון אמר: "הכל אידיאות". אלו אמירות דתיות של חיפוש אחר חוקיות "סיבת־הסיבות". 

			למדנו להכיר שהחשיבה האמפירית והרציונלית איננה שכלתנית באופן טהור, אלא מעורבים בה רגשות, יצרים ורצונות וכפי שאמר זאת זיגמונד פרויד, אנו מושקעים ליבידינלית באובייקט אותו אנו חוקרים, וכינה זאת במושג "קתקסיס ליבידינלי". חשוב להבין שיש הבדל בין אקט אפיסטמולוגי בחקר מציאות קונקרטית כגון למה יורד גשם, למה יש ברקים, כיצד יש לצוד את הממותה, כיצד להבעיר אש וכו', לבין ההתמודדות האפיסטמולוגית מול ידיעת האדם את סופיותו, את כיליונו ומותו. טענתי הינה שהחוויה האמונית בנסתר ובעקבות זאת ביצירת מושג האל, נולדת כמתן מזור לזמן הדיאכרוני המכלה וממית את המציאות. יצירת מושג האל הוא היוצר את הווקטור הסינכרוני הנצחי והעל־זמני שאיננו מתכלה. כאשר אנו מבצעים רדוקציה פנומנולוגית על פי הוסרל, בחיפוש אחר ראייה אידטית אודות "היד הנעלמה" המניעה את העולם ויוצרים את מושג הנפש הנצחית, את מושג גלגול הנשמות, את מושג האל, אנו נמצאים לפתע פתאום במה שמכנה אוטו כחוויה רגשית של "מיסטריום טרמנדום". חוויה זאת מלווה בבעתה, פחד, התפעמות ויראה. היא מבדלת אותנו מחיי החולין. הבידול הוא הקודש. אנו מקנים משמעות של קדושה לאותו נסתר שעומד מעבר. 

			חווית הקדושה מול הנסתר העומד מעבר, מותקת מן המופשט לעבר הקונקרטי באמצעות יצירת פטיש, טוטם ולבסוף הקניית אנימיזם על המציאות הדוממת. נוצרת הדיכוטומיה בין הפוליתאיזם המקנה קודש לפסילים המרובים, לבין המונותאיזם המקנה קודש לנסתר המופשט. בין הפוליתאיזם למונותאיזם, מתקיים הדואליזם של חולין וקודש, של טוב ורע וזה היוצר לאחר מכן את הדיאלקטיקה של השילוש הקודש. קלסיפיקציה זאת תתואר בהמשך כפרוייקציה אפיסטמולוגית על בסיס מבנה האישיות של האדם.

			חלק ג'

			מצבי תודעה בחוויה הדתית

			אישיות ומצבי תודעה

			המודל החדש במחקר זה מציג קלסיפיקציה ארכיטיפית של דתות, שנוצרות בעקבות פרויקציה של מצבי תודעה פסיכולוגיים. נטען לעיל שהקלסיפיקציה הארכיטיפית של דתות אלו, היא התשתית שעל בסיסה נבנות הדתות הממוסדות מן ההיבט הסוציולוגי בזמנים ובמקומות שונים. הסוציולוגים והאנתרופולוגים ינסו להסביר את הפצעתה של דת מסוימת בזמן ובמקום קונקרטי על בסיס ערב־רב של סיבות חברתיות, פוליטיות, כלכליות, תרבותיות וכו'. לעומת זאת, המודל החדש המוצג במחקר זה אודות קיומן של דתות ארכיטיפיות, גורס ששום דבר לא נוצר בקונקרט ההיסטורי, מבלי שתהיה תשתית אפריורית כארכיטיפ בפוטנציה. לכן, מצאתי הכרח לבנות קלסיפיקציה ארכיטיפית של דתות. קלסיפיקציה זאת מיוצגת כתמונת מראה של מצבי תודעה פסיכולוגיים שהאדם מטיל באופן פרויקטיבי על העולם באמצעות יצירת מיתוסים דתיים. המתודולוגיה במחקר זה גורסת שאנו נדרשים להתחיל בהצגת סגנונות חשיבה קוגניטיביים שונים מן ההיבט הפסיכולוגי ורק לאחר מכן לעבור להבנה הסוציולוגית אודות מיסוד דתות קונקרטיות. 

			על מנת להבין את פשר הקלסיפיקציה הארכיטיפית של הדתות, אנו נדרשים להציג את התשתית הפרויקטיבית המבוססת על מצבי תודעה שונים. תודעה איננה מתקיימת בחלל ריק ללא הקשר לאישיות הכוללת שבונה אותה. לכן, אנו נדרשים להציג את התיאוריה הבסיסית אודות מבנה האישיות, אשר עליו נבנית ונוצרת התודעה. 

			הפסיכולוגיה חוקרת את ההתנהגות האנושית הגלויה לעין, בהתבסס בראש ובראשונה על האישיות אשר תמיד נסתרת מן העין ולכן היא גם מכונה במטאפורה "הקופסא השחורה". הפסיכולוגיה איננה מתעלמת מכך שהתנהגות אנושית מושפעת גם מסיבות חיצוניות, אך את מוקד ההשפעה היא שמה על המבנה האישיותי. האישיות מתפתחת ונבנית אצל האדם גם על בסיס פוטנציאל תורשתי ובעיקר גם על בסיס השפעות סביבתיות שהאדם חווה מיום לידתו, במהלך חייו. הפסיכואנליזה שמה דגש יתר על ההשפעה של השנים הראשונות, אך אנו יודעים כיום שהאישיות איננה מתקבעת רק על חוויות עבר ראשוניות, אלא שהיא ממשיכה להתגבש בעקבות מעברים פסיכולוגיים עד גיל ההתבגרות ומעבר לכך. 

			הבנת האישיות של האדם יכולה להיעשות באמצעות אבחון קונקרטי של כאן ועכשיו מבלי להתייחס לסיבות העבר. שכן, מה שהשפיע מן העבר אכן היה קיים, אך כפי שאומר הפסיכולוג גורדון אולפורט,53 מתקיימת "אוטונומיה פונקציונלית", בה האישיות היא אוטונומית לארגן את המידע מן העבר על בסיס דינמיקה סטרוקטורלית עכשווית. לכן, אבחון של הסטרוקטורה העכשווית מספיק לנו כדי להבין מיהו האדם העומד מולנו. 

			שלוש אסכולות מנסות לחקור את מבנה האישיות. אסכולה אחת מבוססת על תורת התכונות ומנסה לתאר את מבנה האישיות כבנק של תפקודים ותכונות מבודדות. אסכולה שנייה מבוססת על תורת הטיפולוגיה וגורסת שתכונות אישיותיות אינן פועלות בנפרד, אלא תמיד ביחסי גומלין של שייכות משפחתית טיפולוגית. האסכולה השלישית מבוססת על גישה פסיכודינמית הגורסת שהאישיות איננה בנויה מחלקיקים של תכונות וגם לא מטיפוסי אישיות, אלא מווקטורים בתנועה היוצרים יחדיו יחסי גומלין פסיכודינמיים שונים כגון יחסים בין המודע והלא מודע ובמקביל הדינמיקה של מנגנוני הגנה. 

			האדם מפוצל לשני מרכיבים: האישיות והתודעה. נוצרת מעגליות פרדוקסלית בה האישיות היא היוצרת את התודעה, אך ברגע שהתודעה מתגבשת כסטרוקטורה אוטונומית, יש בכוחה להשפיע בהיזון־חוזר על האישיות. התודעה של האדם מושפעת ממרכיבי האישיות, אבל יש בה גם אוטונומיה ליצור את עצמה מחדש. 

			המודל המוצג במחקרי מבוסס על גישה טיפולוגית המבוססת על תשע הפרעות אישיות המוצגות בפסיכיאטריה. טענתי הרדיקלית הינה שהפרעות אישיות אינן הפרעות, אלא סגנונות אישיות המכונים "טיפוס" ולכן הם נורמטיביים לכל דבר. תשעת טיפוסי האישיות הללו מחולקים לשלוש קבוצות המכונות בפסיכיאטריה "אשכולות": ההיסטריוני, הכפייתי והסכיזואידי. אישיותו של כל אדם איננה משתבצת באופן סטרילי באחד מן הטיפוסים, אלא על פי תורת ריבוי העצמיים או ריבוי האניים, או כפי שאני מכנה זאת "האישיות הקולאז'ית",54 כל אדם מתאפיין באישיות היברידית והטרוגנית המכילה בתוכה ריבוי של טיפוסים במינונים שונים. 

			שלושת האשכולות של הפרעות אישיות: ההיסטריוני, הכפייתי והסכיזואידי, עומדים בקורלציה לשלושת טיפוסי האישיות שהציג הפילוסוף הדני סרן קירקגור: האסתטי, האתי והדתי. הטיפוס האסתטי מתאפיין כאישיות אימפולסיבית, עצמאית, מגלומנית ותשוקתית. מבחינתו אין חוק ונורמה, אלא חירות מוחלטת. הטיפוס האתי מתאפיין בהזדהות בהפנמה של חוק וסדר, נורמות וערכים. הוא מתאפיין באקט של חזרתיות מחזורית לאותו מקום, לאותה עבודה, לאותו בית. הטיפוס הדתי מתאפיין בהשתעבדות לעבר חיפוש אחר המוחלט הנסתר ובעקבותיו לציות אחר חוקים מטפיזיים שאינם מתכתבים עם הנורמות והחוקים של האזרח הנורמטיבי, כפי שזה מתאפיין בטיפוס האתי. הטיפוס הדתי נכון להסתגף ולהקריב מגופו ומנפשו או לסירוגין להקריב את אהובו כפי שמציג זאת קירקגור בסיפור "עקדת יצחק", לטובת האחדות האינסופית עם המוחלט. 

			המשימה העומדת בפנינו היא להבין את הקשר בין טיפוס אישיותי מסוים, לבין מצב תודעה המיילד באופן פרויקטיבי דת ארכיטיפית אחת מתוך הקלסיפיקציה המלאה. שכן, מצב התודעה הוא המקנה לאדם את השקפת העולם ופרשנות המציאות. התודעה היא תמיד התכוונותית (כפי שטען הוסרל) והיא מטילה את אפיוני האישיות כפרויקציה בבניית תמונת העולם. מצבי תודעה שונים יוצרים מיתוסים והשקפת עולם אודות הדת. 

			הטיפוס האסתטי מתאפיין כטיפוס הרקלייטי המצוי בהשתנות מתמדת ובראיית העולם כריבוי. לעומתו הטיפוס הדתי מתאפיין כטיפוס פרמנידי המצוי בסטטיות מוחלטת ובראיית העולם כאחדות. בין שני הקצוות מצוי הטיפוס האתי החווה את הדואליות של הקיום בין מותר לאסור ובין טוב לרע. לכן, ניתן להציג את הקורלציה הראשונית בין הטיפוס האסתטי (האישיות ההיסטריונית) לבין התודעה היוצרת ארכיטיפ דתי פוליתאיסטי של ריבוי אלים קונקרטיים. במקביל הטיפוס הדתי (האישיות הסכיזואידית) העומד בקצה השני יוצר תודעה ארכיטיפית דתית מונותאיסטית של אל מופשט אחד. באמצע על הרצף מצוי הטיפוס האתי (האישיות הכפייתית) היוצר את הארכיטיפ הדתי הדואליסטי, כפי שזה מוצג בדת הגנוסטית למשל, אשר לאחר מכן מתפתח לדיאלקטיקה של השילוש הקדוש. נרחיב בפרקים הבאים את הקלסיפיקציה הארכיטיפית של הדתות בצורה מקיפה ומעמיקה. 

			מצבי תודעה מיסטיים

			אבי אלקיים מציג במאמרו "מצבי תודעה בתורת הסוד העברית"55 דיון מעמיק ומקיף אודות התהליך הטרנספורמטיבי שעובר האדם לעבר חוויה מיסטית, באמצעות שינוי תודעתי. אציג את התמות החשובות של מאמרו של אלקיים. הטענה הראשונה הינה שהאדם העובר חוויה מיסטית, הוא חווה שינוי של קפיצה תודעתית המכונה בשפת הגשטאלט בעיות תובנה, כלומר בעיות שפתרונן מופיע בבת אחת ולא טיפין־טיפין. אלקיים מפתח זאת במטאפורה של "מכת ברק". מודגש שישנם אנשים שחווים את הברק של שינוי תודעתי לעבר חוויה מיסטית, בזעיר־אנפין למשך יום בלבד ואחר כך זה חולף, לעומת אנשים שהחוויה המיסטית היא עמוקה והמשכית יותר. כמו כן, המחלוקת המוצגת במאמר הינה מהי הדרך כדי להגיע לחוויה המיסטית על מנת לנסות לגעת בנסתר כלומר באל החבוי. המחלוקת הינה בין אלו המצדדים בכוח השכל לעומת אלו המצדדים בכוח הרגש והאהבה. אלקיים מציג את הרמב"ם בעמדה כפולת־ערך. הרמב"ם מצדד בדרך השכלית כניסיון להגיע לאל, אך הוא חלוק בתוכו בשתי מגמות שונות. מצד אחד, הרמב"ם טוען שבאמצעות ההוכחה הנגטיבית (ויה־נגטיבה) אודות תארי האל, האדם יכול להתקרב לחוויה דתית עמוקה. מנגד, הוא מציג את הדעה אודות זיכוך התודעה באמצעות חשיבה מופשטת. בניגוד לשפינוזה שדיבר על חוויה פנתאיסטית חומרית, הרמב"ם מושפע מאריסטו שדיבר על הקשר בין החומר לצורה, ושם את הדגש על פנתאיזם רוחני. עד כאן ביחס לעמדה המכונה "היקש" לאמור להקיש באופן שכלי אודות הנסתר. 

			העמדה השנייה המנוגדת להיקש השכלית, מדברת על דרך "הטעם" לאמור אהבת האל דרך הרגש. היא מכונה כחוויה מיסטית של "יניקה". חוויה רגשית עזה זאת של אהבה טוטאלית אל האל מביאה את המאמין לתחושת איחוד המכונה יוניו־מיסטיקה והיא מבוססת על מה שמכנה פרויד חוויה אוקיאנית. קיימת מחלוקת בין פרויד לבין קרל גוסטב יונג אודות אותה חוויה של יניקה. פרויד מפרש זאת כנסיגה לעבר חוויה אינפנטילית ואילו יונג רואה בזה נסיקה שבה החוויה האוקיאנית מתאפיינת במטאפורה של "נחש האורבורוס" המקנה לאדם צמיחה ואינדיבידואציה למצב רוחני גבוה יותר. שניהם מסכימים על קיומה של חוויה מיסטית המקנה למיסטיקון תחושת אחדות של יוניו־מיסטיקה. 

			הדרך הנוספת המתלווה לחוויית היוניו־מיסטיקה היא התודעה המכונה תודעה פרדוקסלית. שבה המיסטיקון חווה את הדיאלקטיקה של ניגודים, אשר מתקיימים יחדיו בהכרח. ניתן לפרש זאת באימרה של ניטשה: מעבר לטוב ולרע. שכן, המיסטיקון החווה את התודעה הפרדוקסלית, מבין שלהיות מאמין ולהיות כופר זה היינו־הך. גישה זאת מובילה למסקנה של מצווה הבאה בעברה. אלקיים מדגיש שבניגוד לגאולה השחורה שמוצגת על ידי המחזאי הצרפתי ז'אן ז'אנה, אשר מצדדת בעברה (רצח, בגידה, גניבה), הרי שהמיסטיקון החווה את התודעה הפרדוקסלית, עובר מכפירה לאמונה וכפי שזה מכונה גאולה דרך הביבים. 

			לעניינו חשוב להבין שמכת הברק של קפיצה לעבר חוויה מיסטית, עשויה להתאפיין אצל כל אחד בזעיר־אנפין ואצל אחרים בצורה הרבה יותר עוצמתית. כמו כן, הדרך לחוויה המיסטית עשויה לעבור במסלול שכלי לעומת מסלול רגשי. המסלול השכלי החותר להפשטה מוקצנת, מתכתב עם מה שנאמר בתחילת המאמר אודות חקירת מבנה העומק עד קצה הגבול, עד הגעה לחקר סיבת הסיבות. הוסרל כינה זאת רדוקציה פנומנולוגית בחיפוש אחר האיידוס. לעומת זאת, ניתן להגיע לחוויה המיסטית באמצעות אקסטזה רגשית. גישה פלורליסטית זאת מלמדת אותנו שדרכים שונות מובילות לאותה רומא, כלומר לאותה חוויה מיסטית. עמדה זאת תוצג בהרחבה בחלק הבא אודות הקלסיפיקציה של דתות ארכיטיפיים בהקבלה לטיפוסי אישיות, סגנונות קוגניטיביים ומצבי תודעה שונים.

			טיפוסי אישיות — סגנונות קוגניטיביים — מצבי תודעה

			טענתי הינה שהפונקציה של הדת היא בניית תמונת עולם ככוכב צפון מנווט עבור האדם כפרט וכחברה. מושג הדת מקביל למושגים של אידיאולוגיה, רוחניות וערכים הממלאים את אותה פונקציה של השקפת עולם. בניגוד לקירקגור שהציג את השלב השלישי בהתפתחות הנפשית של האדם המכונה השלב הדתי המתאפיין בקפיצה אל האמונה, טענתי הינה שהחוויה הדתית מצויה גם בשני השלבים הנפשיים הראשונים שתיאר קירקגור: האסתטי־חושי והאתי. כמו כן, טענתי הינה שלכל פאזה של חוויה דתית מקדימה פאזה אתאיסטית. אני מאמץ את המטאפורה שהציג פרויד אודות הפסיכופתולוגיה בחיי היומיום, בטענה שכל מה שנמצא במצב קיצון של שיגעון, מצוי בנורמלי באופן מזערי. לכן, חוויה דתית אקסטטית איננה מצויה רק במצבי קיצון, אלא היא מתקיימת במצבים תודעתיים נורמטיביים אצל כל אחד מאיתנו בעוצמות יותר נמוכות. 

			שלמה גיורא שוהם גורס אודות קיומה של פרויקציה מיתו־אמפירית שמבצע האדם כפרט או כקבוצה בבניית מיתוסים דתיים המייצגים את התוכן הנפשי של כל טיפוס בנפרד. כמקבילה לטיפוסי האישיות שלו: הסיזיפי־המפריד והטנטלי־האיחודי, הוא מציג את המיתוסים הדתיים השונים, על הרצף בין הפוליתאיזם למונותאיזם. טענתי הינה שהמודל של שוהם דיכוטומי־בינארי (הסיזיפי המפריד לעומת הטנטלי האיחודי) ואנו נדרשים להרחיב את הספקטרום בין שני הקצוות המנוגדים הללו באמצעות הצגת רצף רחב יותר של תתי־טיפוסים. כמו כן, אנו נדרשים להבין מה זאת פרויקציה מיתו־אמפירית. טענתי הינה שכל אישיות מתאפיינת בסגנון קוגניטיבי משלה והסגנון הקוגניטיבי מיוצג על ידי מצב תודעתי מסוים. מצב תודעתי בונה את האונטולוגיה של הדת. הדת הנבנית היא ארכיטיפית במהותה כלומר סינכרונית, על־זמנית, מעבר למקום ולזמן, והיא מתפקדת כפוטנציה לבניית דת ממוסדת, אשר מתממשת באופנים שונים במהלך ההיסטוריה בהיווצרות דתות ממוסדות. ארחיב להלן את התיאוריה של שוהם. 

			הפרויקציה המיתו־אמפירית על פי התיאוריה של שלמה גיורא שוהם

			המהפכה ששלמה גיורא שוהם חולל ביחס לחוקרי הדת שקדמו לו מן הדיסציפלינות של פסיכולוגיה, אנתרופולוגיה וסוציולוגיה, היא בכך שהוא הראשון שהציג את הקשר המקבילי בין "טיפוסי אישיות" לבין "טיפוסי דתות", שנוצרים בעקבות פרויקציה. הרצף של טיפוסי האישיות השונים בין הקצוות המנוגדים, בא לידי ביטוי ברצף האלים שהאדם יוצר באופן פרויקטיבי. פרויד תיאר את הקשר בין תהליכים נפשיים פסיכודינמיים לבין תהליכים של יצירת דת. לעומתו, שוהם מציג מבנים הוליסטים של טיפוסי אישיות מול ארכיטיפים דתיים.56 

			שוהם פיתח את הבנת האניגמה של הדת באמצעות הצגת תיאוריה חדשה המציגה את המקבילה בין היווצרות דתות מסוגים שונים, לבין טיפוסי האישיות על הרצף. התיאוריה של שוהם המכונה "הליכי טנטלוס"57 מציגה שני טיפוסים קוטביים: הסיזיפי־המפריד והטנטלי־האיחודי. 

			התיאוריה של שוהם מציגה את הפרדיגמה הגורסת שהאדם כפרט וכקבוצה מבצעים פרויקציה אישיותית בבניית מיתוסים המכונים בפיו מיתו־אמפיריקה. בעקבות הפרויקציה מתקיימת הלימה בין סוג המיתוס השונים לבין סוג האישיות. כך גם לגבי יצירת סוגי האלים. שוהם מציג את ההקבלה בין רצף האלים בתרבויות שונות, לבין המבנה האישיותי הסיזיפי־הפרדתי והטנטלי־איחודי. 

			בקצה האחד, הפרויקציה הסיזיפית־מפרידה יוצרת את ריבוי האלים הפוליתאיסטי. בקצה השני המנוגד לו, הפרויקציה הטנטלית־איחודית יוצרת את המונותאיזם. שוהם מציג סוגים שונים של פוליתאיזם וסוגים שונים של מונותאיזם, כפי שזה נוצר בתרבויות שונות. בין הקצה האחד של הפוליתאיזם לקצה השני של מונותאיזם, מצוי שלב האמצע של הולדת הדואליזם הדתי אצל הדת של זרתוסטרא ולאחר מכן אצל הגנוסטיקאים ולבסוף גם בקבלה. הדואליזם מאפשר את היווצרות הצלע השלישית המחברת, דבר היוצר את הנצרות המבוססת על השילוש הקדוש. הבה נרחיב. 

			עקרונות הסטרוקטורליזם58

			החשיבה הדתית מתאפיינת בניסיון לחדור למבנה העומק הסמוי מן העין, וכפי שאמר זאת אדמונד הוסרל, ניסיון להגיע לראייה אידטית, לאמור לחשוף את האידיאה הקבועה מאחורי עולם התופעות המשתנה המתואר כמבנה שטח. החשיבה הדתית מתאפיינת בניסיון להגיע אל הקבוע הקוסמי, אל המוחלט, לחשוף את האינווריאנט, המשפיע על הווריאנטים המשתנים בעולם התופעות. 

			במעבר מגישתו של הוסרל אודות ההכרח להבין את האיידוס, כלומר את האידיאה מאחורי עולם התופעות, צעדתי צעד אחד קדימה ביישום הרעיון שלו על פי תורת הגשטאלט הגורסת שיש לחשוף את הקבוע מאחורי השונות, גם ברמה התפיסתית־האפיסטמולוגית וגם ברמה האונטולוגית. צעד אחד נוסף מבוסס על גישתו של מקס ובר אודות הצורך המתודולוגי לבנות טיפוסים אידיאליים וכפי שאלינור רוש מכנה זאת, סטריאוטיפים. אלו מהווים את קנה המידה להבנה פרשנית של עולם התופעות. 

			על מנת להבין את הטיפוסים האידיאליים המכונים בשפה הרפואית סינדרומים, אנו נדרשים להבין את עקרונות הסטרוקטורליזם, כלומר את יחסי הגומלין בין החלקים לשלם ביצירת הסינדרום. דבר זה יסייע לנו בהבנת הנרטיב אודות האל הנסתר, כלומר "היד הנעלמה", כפי שזה בא לידי ביטוי במיתוסים שנוצרו בזמנים ובמקומות שונים. המטרה של הסטרוקטורליזם היא לממש את מה שניסה לעשות האנתרופולוג קלוד לוי שטראוס, והיא לחשוף את המטא־מיתוסים המתפקדים כסטרוקטורות ארכיטיפיות וסינכרוניות (על־זמניות) מאחורי המיתוסים המגוונים שנוצרו בתרבויות שונות. 

			עקרונות הסטרוקטורליזם, על פי מה שסיכם בעבורנו ז'אן פיאז'ה, מתאפיינים בשלושה היבטים: המכלול, הוויסות והטרנספורמציה. אני מוסיף את מה שהציג לודויג פון ברטלנפי59 בתורת המערכות שלו, קיומה של המערכת או הסטרוקטורה כפתוחה וסגורה כאחד. הבה נרחיב ונסביר. 

			המכלול: כל סטרוקטורה מתאפיינת ביחסי גומלין בין החלקים לשלם. על פי תורת הגשטאלט השלם הוא יותר מסכום חלקיו. כלומר החלקים בונים את השלם, אך מרגע שהשלם מתגבש הוא נאכף בהשפעתו על החלקים ונותן להם משמעות וכיוון התפתחותי. המדובר במעגליות סגורה המכונה מעגליות פרדוקסלית, בה סיבה ומסובב משתנים. 

			הוויסות: כל סטרוקטורה שומרת על קביעותה באמצעות מערכת ויסות־רגולציה. 

			טרנספורמציה: כל סטרוקטורה שומרת על קביעותה, אך בו זמנית היא נתונה לשינויים ותמורות, פרי של גדילה והתהוות ו/או פרי של השפעות חיצוניות שמערערות את שיווי המשקל. פונקציית הוויסות שתוארה לעיל, דואגת להחזיר את המערכת קרי את הסטרוקטורה, לשיווי משקל הומאוסתטי מחדש. 

			מערכת פתוחה וסגורה: בעקבות ברטלנפי ניתן להרחיב את טענתו של פיאז'ה שכל מערכת מסתגלת לסביבה באמצעות תהליך כפול של אקומודציה־התאמה, ובמקביל אסימילציה־הטמעה. כל מערכת מתאפיינת בזהות משלה. היא אמורה להסתגל אל החוץ באמצעות שינויים פנימיים המערערים את הזהות לטובת אדפטציה חיצונית. כל זה עד הגבול שהזהות מאפשרת. מנגד, אותה סטרוקטורה דואגת שהסביבה תתאים את עצמה על פי זהותה.60 

			ארבעת העקרונות שהצגתי לעיל המאפיינים את הסטרוקטורליזם, עוברים פיתוח תיאורטי נוסף בתורת המערכות בשאלה כיצד מערכת מורכבת מתארגנת בצורה אוטונומית ללא יד מכוונת. דבר זה חשוב לנו בהבנת המעבר מקלסיפיקציה ארכיטיפית של דתות, להבנת הפצעת הדתות בזמנים ובמקומות שונים כדתות ממוסדות מן ההיבט הסוציולוגי. עקרונות אלו שהוצגו לעיל מסייעים לנו בניתוח של מיתוסים המייצגים נרטיבים דתיים. נרטיבים דתיים הם בסיס להבניה של הקלסיפיקציה הארכיטיפית של דתות כפי שאציג בהמשך. 

			סיפור המיתוס כסטרוקטורה דתית

			מיתוס הוא סיפור־עם המתאר אירוע מן העבר. על אף שהוא איננו אמיתי, הוא בעל חשיבות בולטת. שכן, המיתוס מייצג את תמונת המראה הראשונית, הבתולית, הפרימיטיבית והשירתית בניסיון לייצג את הנסתר, את היד הנעלמה, את סיבת הסיבות של האל החבוי. המיתוסים הם תמונת עולם קדם־מדעית, פרי דמיון פיוטי. המיתוסים מייצגים בסיפורים אלים, גיבורים על־אנושיים ומשתתפים אחרים. המיתוסים מייצגים מיתוסים של בריאה, מיתוסים של מבול, מיתוסים של מוצא, מאיפה הכל התחיל. ישנם מיתוסים שעוסקים בבריאת העולם (קוסמוגוניה) וישנם מיתוסים העוסקים בהולדת האלים (תאוגוניה). במקביל ישנם מיתוסים שעוסקים בהולדת האדם (אנתרופוגוניה). המיתוסים מקנים קריטריונים להבדלה בין הקודש לחולין, בין האל־מותי לבין התמותה. 

			המיתוס מנוסח כסיפור, כסיפורי־עם, אמונות ואנקדוטות. הוא מכונן ויוצר תודעה. לטענת שלמה גיורא שוהם האדם כפרט וכקבוצה מבצע פרויקציה ביצירת מיתוס ומרגע שהמיתוס מתגבש כסטרוקטורה על־זמנית, הוא משפיע בהיזון־חוזר על אלו שיצרו את אותו מיתוס. סיבה ומסובב משנים את משמעותם במהלך ההתפתחות.

			חוקר המיתוסים האנתרופולוג קלוד לוי שטראוס ניסה להבין, באמצעות המתודה המכונה "אנתרופולוגיה סטרוקטורלית",61 את מבנה ותוכן המיתוסים בצורה סינכרונית, על־זמנית וארכיטיפית (לא במובן היונגיאני אלא במובן של הטיפוס הקדום האפלטוני). לוי שטראוס כינה זאת במושג מטא־מיתוסים. 

			הקלסיפיקציה הארכיטיפית הדתית שאציג להלן מייצגת למעשה מטא־מיתוסים של פרויקציות פסיכולוגיות ביצירת דתות. מבנה ותוכן הדתות הארכיטיפים עומדים בקורלציה למבנים אישיותיים שונים, אשר טומנים בחובם מצבי תודעה שונים שיוצרים את סוגי הדתות בפוטנציה. לאחר מכן הדת הארכיטיפית מתממשת הלכה למעשה בווריאציה אחת מיני רבות בזמן ובמקום קונקרטי. 

			מות האלוהים

			כאשר קרל מרקס אמר ש"הדת זה אופיום להמונים" הוא הבין שהדת שוכנת בליבותיהם של רוב בני האדם על כדור הארץ. גם כאשר ברית המועצות ניסתה לאחר המהפכה הקומוניסטית למגר את הדת, היא הצליחה למעשה לדכא כלפי חוץ, אך מתחת לפני השטח, הגחלים המשיכו לבעור, וערב־רב של כתות דתיות פרצו לאחר שברית המועצות התפרקה. 

			הפילוסוף הגרמני פרידריך ניטשה חולל מהפכה תרבותית כאשר הוא הצהיר שאלוהים מת. "כאש בשדה קוצים" אמירתו נחה על קרקע פורייה בתרבות המערבית ובמיוחד באירופה ואפשרה את הולדת האדם החדש, אשר מעתה איננו כפוף עוד ליראת הכנסייה והוא חופשי ליצור את עצמו באופן אוטונומי כאילו הוא היה האל. מרגע שאלוהים מת, האדם קיבל צידוק להמליך את עצמו כאל עצמי. דוגמא מטאפורית אפשר להביא מדיוקן עצמי שעשה פבלו פיקאסו בהיותו בן 18. פיקאסו שהיה דיסלקטי לא קרא ספרים, אך באינטליגנציה הגבוהה שלו ידע להאזין לחבריו האינטלקטואליים בערבי הקפה. הוא שמע מהם על משנתו של ניטשה, תוך התמקדות על לידתו של האדם החדש ללא שעבוד לאל הנסתר ובמקביל לידתו של האדם החדש אשר הוא חופשי ליצור את עצמו כאוות נפשו. פיקאסו חזר לסטודיו וצייר את עצמו בפנים כתומות זוהרות עם חולצה לבנה עם צעיף צבעוני על רקע כחול. בצד ימין של היצירה הוא חרט את המילה "YO" ("אני" בספרדית), בהשפעת משנתו של ניטשה. פיקאסו אימץ את משנתו בקריאת תיגר נגד כל מסגרת דתית כובלת, לעבר חירות מקסימלית של אינדיבידואליזם ויצירה עצמית. 

			יש הטוענים שניטשה לא התכוון להרוג את אלוהים. שכן, בספרו "כה אמר זרתוסטרא" הוא כתב שישנה שמועה שאלוהים מת. ניטשה היה זהיר ולכן דיבר על שמועה. בהקדמה לספרו של ג'ובאני פאפיני "ספר זיכרונותיו של האלוהים",62 טען פנחס שדה שהלכה למעשה ניטשה היה סופר־דתי והמשיך להאמין באלוהים. הפרשנות ששדה נותן לאמירתו של ניטשה הינה שאלוהים מת בלבבות של האנשים. הם איבדו את האלוהים ונשארו זרים בעולם, מנוכרים ואובדי־כיוון. 

			למדנו להכיר שהפונקציה של הדת היא לתת מזור לאדם לנוכח ידיעת סופיותו. הפונקציה של הדת היא ליצור את האידיאה הנצחית כפי שעשה זאת אפלטון ביצירת תורת האידיאות שלו, למול הבנתו שכל מה שיש בעולם מתכלה, מתנוון ובסוף נכחד. הדת יוצרת את הנפש הנצחית, את גלגול הנשמות ובמקביל יוצרת את האל הנסתר כיד נעלמה היוצרת את העולם ומפקחת עליו. במקביל לכך הדת מקנה לאדם את הנורמות והערכים כיצד לפעול יחדיו כקבוצה בבחינת חוקים חרוטים על אבן הגרניט. מרגע שניטשה הורג את אלוהים על מנת לשחרר את האדם מכבלי הדת המנוונת, הוא מאפשר לאדם את לידת החירות, וכפי שאמר זאת הפילוסוף ז'אן פול סארטר, בהשפעה ישירה ממשנתו של ניטשה: "האדם משועבד רק לדבר אחד והוא החירות". מנגד, החיים הם "חרב פיפיות" וברגע שאנו זוכים בדבר אחד, אנו משלמים מחיר על דבר אחר. ניטשה יילד את האקזיסטנציה האתאיסטית של האדם. מעתה, אלוהים נעלם והאדם ממליך את עצמו כאל חופשי לבחור את חייו. 

			האתאיזם מוביל לשני מסלולים קוטביים המשלימים אחד את השני. בשלב הראשון האתאיזם מוביל לריק ניהיליסטי. הניהיליזם יכול להנביט ולהנביע את החירות היוצרת ללא שעבוד למסורת דתית מעכבת. מנגד, הניהיליזם יכול להידרדר למצב של כאוס ואז הוא מנביט ומנביע פשיזם לעבר צורך בסדר טוטאלי, כקונטרה־פונקט לכאוס. 

			אנו נוטים להזדהות עם הדמוקרטיה הליברלית ולסלוד מן הפשיזם. שכן, הזיכרון הקולקטיבי של הפשיזם הנאצי ובמקביל גם של הפשיזם הקומוניסטי מכביד עלינו. כמו כן, פשיזם כמו בצפון קוריאה ומקומות אחרים, הופך את האדם לבורג בתוך מערכת, לאנונימי, לחסר זהות אישית, ומעכב את מה שייחל לו ניטשה אודות לידת האדם החופשי כפי שהוא ניסח זאת במונח "העל־אדם". מנגד, ניתן לומר שטבע האדם הוא קודם כל שבטי, כלומר הגרעין הפסיכו־חברתי הוא פשיסטי. באמירה הידועה של הפילוסוף מרטין בובר63 "אני־אתה" או "אני־לז" הוא טען שאין קיומו של האני ושל האתה לחוד. האני והאתה מתקיימים אונטולוגית, רק כאשר יש זיקה המקשרת בין שניהם. בובר מחזיר אותנו לגרעין השבטי שהאדם איננו מתקיים לבדו בכל סיטואציה. 

			המצב הפרדוקסלי מבחינת תולדות האידיאות הוא בכך שבשלב הראשון ניטשה הורג את אלוהים ומקנה לאדם את תחושת החירות של יצירה עצמית, את תחושת היותו אלוהים של עצמו. בשלב השני החירות המוחלטת מובילה למה שכינה הפילוסוף סרן קירקגור "סחרחורת החירות" עד כדי אובדן דרך. דבר זה מוביל לתחושה ניהיליסטית גם של האדם בינו לבין עצמו וגם של האדם בינו לבין סביבתו. שכן, חירות מקסימלית פוגעת בכל מסגרת, גבול או חוק, כפי שתיאר זאת אלבר קאמי במחזה שלו "קליגולה". הניהיליזם מיילד בסופו של דבר את הסדר הפשיסטי כהשלמה קומפלמנטרית לכאוס. טענתי הינה שהפשיזם מקנה לאדם דת חדשה. שכן, אם הנחת היסוד הטוענת שהדת אמורה להיות מזור לידיעת המוות, הרי שברגע שהאדם מאבד מזהותו הפרטית וחי כקבוצה, הרצון הפרטי הופך לרצון קולקטיבי והחיים הפרטיים הופכים להיות לחיים קולקטיביים. האדם מרגיש כחוליה, כסגמנט על הרצף ההיסטורי של העבר הקבוצתי ושל העתיד שעוד ייוולד. הוא חווה סוג של נצח במתן פרשנות היסטוריוזופית לחייו בתוך הקבוצה. 

			תגובת ההיפוך של האתאיסט

			רוב בני האדם על כדור הארץ לכודים בתוך דת ממוסדת ואם לא, הם לכודים בחוויה רליגיוזית בלי מיסוד אודות הכמיהה אל האל. ואף על פי כן, רבים מדווחים על כך שהם אתאיסטים. ניתן לאפיין שלושה סוגים של אתאיזם: אתאיזם ערכי, אתאיזם תשוקתי ואתאיזם מנוכר. האתאיסט הערכי מתאפיין בכך שהאדם איננו מאמין באל קונקרטי, אבל הוא כן מאמין בערכים הומניסטיים אוניברסליים. האתאיסט התשוקתי איננו מאמין בקיומו של האל והוא חווה את עצמו, כפי שאמר סארטר על האדם: כמשועבד רק לדבר אחד והוא חירותו. הוא חווה את עצמו כבעל דרגות חופש ללא מצרים וללא גבולות. הוא פועל על פי תשוקות ורצונות. האתאיסט מן הסוג השלישי המכונה האתאיסט המנוכר איננו מאמין בקיומו של האל והוא מתאפיין בהרגשה של ניכור, גם כלפי העולם והחיים וגם כלפי עצמו, כפי שזה תואר על ידי קאמי בספרו "הזר". 

			הדת התאפיינה מאז ומתמיד כמקנה מיסוד לערכים, נורמות וחוקים חברתיים. מנגד, הדת כמוסד חברתי יכולה לעבור טרנספורמציות פסיכולוגיות וחברתיות לערכים ואידיאולוגיות. כלומר האתאיסט הערכי איננו מאמין באל, אך מנגד, הוא כן מאמין בערכים אוניברסליים וזה משמש בעבורו כדת. אם הוא איננו מאמין בערכים, הוא דוגל באיזו שהיא אידיאולוגיה פוליטית בחיי היומיום והיא המקנה לו את הבבואה הדתית הסמויה מן העין. 

			לטענת ישעיהו ליבוביץ, גם אדם אתאיסט על ערש־דווי נזעק לומר "שמע ישראל". הוא יכול לעשות זאת באופנים מקבילים לתפילה, על ידי ייחולים לזכות בחיי נצח, בעולם הבא, או במזור כלשהו. האדם האתאיסט על ערש־דווי למול הידיעה הטוטאלית שהסוף מגיע, מחפש מזור בהתחברות לסינכרוני העל־זמני, או באמצעות תפילת "שמע ישראל" כתפילה לכוח עליון מחבק. 

			האתאיסט התשוקתי אינו נזקק להאמין באל מכיוון שהוא חווה את עצמו כבבואת האל הכל־יכול. הוא חווה את חייו במסגרת חוויה אאופורית של "אני ואפסי עוד", חוויה מגלומנית של כל־יכול בחיי היומיום. על כך נאמר שמאז שפרידריך ניטשה הרג את אלוהים, הוא אפשר לאדם לצאת מן המבוי הסתום של עולם ללא אל באמצעות הפיכת עצמו לאל. 

			האתאיסט המנוכר מייצג את המצב הקשה ביותר. שכן, הוא איננו מאמין בכוח עליון, איננו חווה חוויה רליגיוזית ובמקביל אין לו שום מזור, לא ערכי, לא אידיאולוגי וגם לא תשוקתי. אלבר קאמי תאר זאת בספרו "הזר" כניכור מוחלט של האדם מסביבתו ומעצמו. שלמה גיורא שוהם הרחיב זאת על בסיס אימוץ המושג הנוצרי "אקסידיה" המייצג דיכאון, רפיון קיומי וניכור — תחלואות שהדת הנוצרית נאבקה נגדן וראתה את החוויה האקסידית כחטא רביעי ברשימת החטאים.64 

			כמו שטענתי שהחשיבה הדתית היא הכרח קוגניטיבי־אפיסטמולוגי בהבנת המציאות, לעבר ראייה האידטית כלומר לעבר ראייה של האידיאה הבראשיתית האפלטונית, כך גם החוויה הדתית איננה תופעה ייחודית רק למאמינים, אלא היא מתקיימת באופן אוניברסלי אצל כל אדם ואדם בגלגולים שונים במעבר מחוויה של קוסמות, עבור לחוויה של מאגיה, חוויה מיסטית וחוויה משיחית. האזרח הפשוט חי ופועל בצורה ממוסדת ונוטה להאמין באל על בסיס נורמות התנהגות תקניות. במקביל לאמונה האינסטרומנטלית המכניסטית של מילוי מצוות, בתוך תוכו של כל אדם יש זיק של חוויה רליגיוזית במגע עם הנסתר, במגע עם אותה יד נעלמה שמניעה את הגלקסיות האינסופיות ובמקביל את החלקיקים האלמנטריים של יסודות החומר. אלו המצהירים על עצמם כאתאיסטים, מוצאים מזור חלופי בבחינת ערכים, אידיאולוגיה או השתעבדות לחוויית חירות מגלומנית, למעט האתאיסט מן הסוג הרביעי החווה ניכור־אקסידי. ואכן כשאלוהים מת אצל האדם מבפנים ולא רק מבחוץ, הוא חווה את מה שאמר המשורר ויליאם בטלר ייטס: "הדברים נפרמים, המרכז מתפרק, האנרכיה נכרכת על העולם".

			תיאולוגיה פוליטית

			ההיסטוריון הישראלי אוריאל טל65 הציג את התזה שהפשיזם הנאצי תפקד למעשה כתיאולוגיה פוליטית. למדנו להכיר שהדת מקבלת וריאציות מושגיות נוספות כתחליף למקורה בבחינת ערכים, נורמות, חוקים, אידיאולוגיה, השקפת עולם. הפשיזם מציג השקפת עולם אידיאולוגית של החברה הקודמת לפרט באופן טוטאלי וקיצוני. האדם מאבד מזהותו האישית, מאבד את רצונו הפרטי לטובת הזהות והרצון הקולקטיבי. מרגע זה האדם זוכה למזור מפני חרדת המוות מכיוון שהוא עצמו כפרט כבר לא קיים והקבוצה מכילה אותו. החיים שלו הפרטיים מומרים לחיי הקולקטיב. יתר על כן, גם הקולקטיב איננו כלה ומת מכיוון שיש לו עבר היסטורי ועתיד היסטורי שאמור להתממש בפוטנציה. אדם מרגיש עצמו כחוליה ברצף ההיסטורי האינסופי. הפילוסוף הנאצי ארנסט יונגר66 טען במשנתו שהמוות מאבד באופן מוחלט את משמעותו, מכיוון שהרצון הפרטי לחיות, עבר באופן קולקטיבי לרצון הקיומי של האומה. יונגר מעצים את משנתו והופך את האדם גם לבורג בתוך מערכת פשיסטית, אך גם לחייל הנכון להקריב את חייו לטובת הקולקטיב. אין המדובר בהקרבה לדעת יונגר, אלא נהפוך הוא, ההקרבה היא סוג של אקסטזה. הארוס היונגרי בא לידי ביטוי בתאוות דם ותשוקת קרב המתורגמים למילים ריתמיות וסוחפות כמו "לבבות פועמים" "סערת הפלגה" וכו'. 

			ההיסטוריון יעקב טלמון67 מציג את התזה אודות קיומה של "דמוקרטיה טוטליטרית". הוא ראה בה את המבשרת והמולידה של הדיקטטורות הגדולות של המאה ה־20. הוא כינה זאת במושג "דמוקטטורה", מדינה שהיא לכאורה דמוקרטית, אך למעשה היא בעלת אופי בלתי־סובלני בהשוואה לדמוקרטיה הליברלית המערבית. השאיפה לחירות ושוויון שהונחה ביסוד המהפכה הצרפתית, הותמרה במדינות ה"דמוקטטורה" בעריצות המיעוט, אשר טוען שהוא כמיעוט המייצג הבלעדי של הרצון הכללי. כמו שאוריאל טל הציג את הפשיזם הנאצי כתיאולוגיה דתית, טלמון מציג את סכנת הדמוקרטיה הטומנת בחובה אפשרות לרגרסיה לעבר דיקטטורה, מתוך שאיפת הפרט להתחבר אל הקולקטיב של הרצון הכללי. חזרנו אל השבטיות המושתת על חוויה דתית אידיאולוגית מופשטת. 

			חלק ד'

			הקלסיפיקציה הארכיטיפית של הדתות

			הפרעות האישיות כמיילדות קלסיפיקציה דתית ארכיטיפית

			המלאכה ששוהם התחיל בה מחייבת פיתוח בשני היבטים. עלינו ליצור דיפרנציאציה טיפולוגית מגוונת יותר בין הדיכוטומיה הסיזיפית־מפרידה והטנטלית־האיחודית, ובמקביל להציג טיפולוגיה של דתות העומדת בהקבלה לאותם טיפוסי אישיות. הטיפולוגיה שאציג להלן מבוססת על הקלסיפיקציה הפסיכיאטרית אודות הפרעות האישיות. אני מציג את הגישה החדשה שהפרעות האישיות הן אבני היסוד של הקלסיפיקציה הפסיכיאטריה. לטענתי הפרעות האישיות מייצגות למעשה טיפוסי אישיות ולאו־דווקא הפרעה, בעוצמות שונות. על פי הגישה החדשה הזאת, הפרעות האישיות מתפקדות כ"טבלת מנדלייב" של הפסיכולוגיה. תרכובות של הפרעות אישיות מייצרות נוירוזות ו/או פסיכוזות בכל אחד מאיתנו בעוצמות שונות.68 

			הקלסיפיקציה הפסיכיאטרית מייצגת שלושה אשכולות של הפרעות אישיות: ההיסטריוני, הכפייתי והסכיזואידי. כל אחד משלושת אשכולות של הפרעות אישיות אלו מתאפיינים בשלוש תתי־קבוצות, סה"כ תשע הפרעות אישיות.69 אציג להלן את הקלסיפיקציה הנדונה. 

			האשכול הכפייתי מתאפיין בשלוש הפרעות אישיות אותן אני מכנה טיפוסים: הטיפוס ההימנעותי־חרדתי, אותו אני מכנה רציונלי, הטיפוס הכפייתי והטיפוס הפרנואידי, אותו אני מכנה פרגמטי. 

			האשכול הסכיזואידי מתאפיין בשלוש הפרעות אישיות אותן אני מכנה טיפוסים: הטיפוס הדפרסיבי, הטיפוס הגבולי והטיפוס הסכיזואידי. 

			האשכול ההיסטוריוני מתאפיין בשלוש הפרעות אישיות אותן אני מכנה טיפוסים: הטיפוס האימפולסיבי, הטיפוס היסטריוני והטיפוס הנרקיסיסטי.

			הקשר בין הפרעות אישיות,  סגנונות קוגניטיביים ומצבי תודעה

			הרצף בין מונותאיזם לפוליתאיזם  כמקבילה לרצף בין פרמנידס להרקליטוס

			תיארתי לעיל תשעה סוגים של דתות ארכיטיפים. חשוב להדגיש שוב שהרצף של תשעת הדתות הארכיטיפים נע בין הקצה האחד המונותאיסטי המייצג את האל האחד האינסופי, עבור לקצה השני הפוליתאיסטי המייצג את ריבוי האלים. באמצע, בין האחד האינסופי לבין ריבוי האלים, נוצר הדואליזם הדתי, כפי שהוא נולד בדת הפרסית של זרתוסטרא ועבר גלגולים בהשפעה לדת הגנוסטית ולבסוף גם בקבלה. הדואליזם הוא שאפשר גם את הולדת הצלע השלישית המחברת את הדואליות ביצירת השילוש הקדוש בנצרות. הרצף בין המונותאיזם לפוליתאיזם בא לידי ביטוי ברצף בין התפיסה הפרה־סוקרטית הפרמנידית הגורסת שהכל אחד והכל סטטי, לעבר הקצה המנוגד אודות התפיסה הפרה־סוקרטית ההרקליטית הגורסת שהכל נמצא בתנועה והשתנות. בין שני הקצוות הללו, הפרמנידי וההרקליטי, מצויה דרגת האמצע של האטומיזם על פי דמוקריטוס, הרטט ההרמוני של היחסים המספריים על פי פיתגורס ולבסוף הדואליזם של שני וקטורים בטבע: שנאה ואהבה על פי אמפדוקלס. מרתק לראות שעמדתו של אמפדוקלס אודות הדואליזם בין השנאה לאהבה, מתכתבת באופן מקביל לדואליזם של הדת של זרתוסטרא וממשיכיו. 

			טיפוסי אישיות — סגנונות קוגניטיביים —  מצבי תודעה — קלסיפיקציה של דתות ארכיטיפים

			כל טיפוס אישיותי מתאפיין בסגנון קוגניטיבי משלו. כל סגנון קוגניטיבי מייצג מצב תודעה. התודעה היא המעצבת את תמונת העולם האפיסטמולוגית ולכן היא היוצרת את המיתוס אודות הדת. התודעה מתפקדת כפרויקציה מיתו־אמפירית כפי שהציג זאת שוהם. להלן אציג תשעה טיפוסי אישיות המתאפיינים בתשעה סגנונות קוגניטיביים ובמקביל בתשעה מצבי תודעה, ואראה כיצד מצבי תודעה אלו הם המייצרים קלסיפיקציה של דתות ארכיטיפיות.

			הקשר בין הטיפולוגיה האישיותית של  שוהם, קירקגור, פרויד והפרעות האישיות

			רצף האלים הפלנטרים  בהקבלה לתשעה טיפוסי אישיות

			על מנת לאשש את התיאוריה של שוהם אודות הקשר בין מבנה אישיות וסגנון קוגניטיבי לבין רצף האלים הנוצרים בשפתו כפרויקציה מיתו־אמפירית, אציג תחילה את ההקבלה בין רצף האלים היווני־רומי, לבין תשעה טיפוסי אישיות שתוארו לעיל. המיתולוגיה היוונית והרומית מציגות ערב־רב של אלים ואני בוחר מודל תמציתי שהוצג על ידי החוקרת סן מורנד באמצעות הלן מון בלאנק אודות שמונה אלים: האל מרקורי, האל מארס, אלת ונוס, אל סטורן, אל הירח, אל השמש, אל יופיטר ואל האדמה.70 אני מוסיף את האלה התשיעית אפרודיטה שלדעתי חסרה במודל. 

			הטיפולוגיה הפלנטרית של האלים מוצגת על ידי סן מורנד כמעגל ואילו אני אציג את הרצף ליניארי על פי המודל של שוהם, בין הסיזיפי־הפרדתי לבין הטנטלי־האיחודי. ראשית אציג את התכונות הבסיסיות של כל אל כפי שהם הוצגו כפרויקציה מיתו־אמפירית על ידי היוונים והרומים. אני מחבר את המודל של שוהם לשלוש הפאזות הנפשיות שהציג הפילוסוף סרן קירקגור: האסתטי־חושי (הוא הסיזיפי־הפרדתי על פי שוהם), הדתי (הוא הטנטלי־איחודי על פי שוהם) ודרגת האמצע של הטיפוס האתי (המייצג את האיזון של הכל במידה בין הקצוות). 

			סגמנט האמצע של הכל במשורה (האשכול הכפייתי):

			אל יופיטר (האישיות הרציונלית־הימנעותית־חרדתית): אבי־האלים ומושל העולם, אבהות, כושר ארגון, ריאליות, סמכות, בטחון עצמי.

			אלת האדמה (האישיות הכפייתית): פרקטיות, יציבות, מתודיקה, ארציות.

			אל השמש (האישיות הפרגמטית): מנהיגות, אמביציה, ראייה מגבוה, שאיפה לשלמות, אסתטיקה. 

			הטנטלי־איחודי (האשכול הסכיזואידי): 

			אל הירח (האישיות הדפרסיבית): תת־מודע, פסיביות, חלום, דמיון, רומנטיקה. 

			אל מארס (האישיות הגבולית): אל המלחמה, אקטיביות, שאפתנות, אומץ, יזמות, אהבת מאבקים, נטייה לאימפולסיביות, חתירה למטרה.

			אל סטורן (האישיות הסכיזואידית): סב האלים, הפנמה, בגרות, רצינות, כובד ראש, עמקנות, היגיון, דייקנות.

			הסיזיפי־הפרדתי (האשכול ההיסטריוני): 

			אל מרקורי (האישיות האימפולסיבית): אל המסחר והקשר, חסר מנוחה, צורך בשינויים, ערמומיות, סקרנות. 

			אלת אפרודיטה (האישיות ההיסטריונית): אפרודיטה מייצגת מיניות ואהבה חסרת גבולות, שאינה מתחשבת במוסכמות. 

			אלת ונוס (האישיות הנרקיסיסטית): אלת האהבה, נשיות, גמישות, פתיחות, הסתגלות, צורך לרצות. 

			הקשר בין הפרעות האישיות כפרויקציה קוגניטיבית־אפיסטמולוגית ביצירת רצף האלים

			הקלסיפיקציה של הדתות הארכיטיפיות  כמקבילה למבנה אישיות וסגנונות קוגניטיביים

			כעת, נעבור להציג את הקלסיפיקציה של דתות ארכיטיפים, אשר נוצרת כפרויקציה קוגניטיבית־אפיסטמולוגית על בסיס תשע הפרעות אישיות שהן תשעה טיפוסי אישיות. תשע הפרעות האישיות מחולקות, כפי שראינו לעיל, לשלושה אשכולות יסוד: ההיסטריוני, הכפייתי והסכיזואידי, אשר מקבילות לשלושת פאזות נפשיות שתיאר קירקגור: האסתטי־חושי, האתי והדתי. אתחיל בדרגת האמצע של הטיפוס האתי המיוצג על ידי האישיות הכפייתית על בסיס שלושה תתי־טיפוסים. 

			דת ארכיטיפית משמע דת לכאורה היפותטית, גם בסטרוקטורה וגם בתוכן, אשר עשויה להתממש בזמן ובמקום היסטורי בווריאציות שונות. אציג להלן תשעה סגנונות אישיותיים ובמקביל תשעה סגנונות קוגניטיביים אפיסטמולוגיים, אשר מיילדים בהקבלה תשע דתות ארכיטיפים. 

			אפתח ואומר שכל כמיהה רליגיוזית מתחילה במצב של ריק קיומי71 אתאיסטי. הריק הקיומי האתאיסטי עובר טרנספורמציה משלימה לעבר חוויה תאיסטית־רליגיוזית. מעבר להכרח הקוגניטיבי־אפיסטמי בבניית אמונה דתית, קיים הכרח אקזיסטנציאלי של האדם בבניית משענת קיומית דתית. לעומת האדם הרליגיוזי, אשר חווה חוויה דתית ללא קשר לדת הממוסדת, אנו נחשפים לאדם המכנה עצמו אתאיסט, כלומר זה שאיננו מאמין בקיומו של האל ואיננו מזדהה עם שום דת. טענתי הינה שהאתאיסט חי ברמייה עצמית ולמעשה הוא משקר לעצמו בלא יודעין. מי שחווה אתאיזם מוחלט ורדיקלי, חווה במקביל את מה שתיאר אלבר קאמי בספרו "הזר". גיבור הספר מייצג חוויה שתיאר אותה הפסיכולוג ויקטור פרנקל "כריק קיומי", כמצב של ניכור מוחלט, גם כלפי החיים וגם כלפי עצמו. זהו מצב של ייאוש אשר תואר על ידי שוהם במונח הנוצרי "אקסידיה",72 אשר מקביל למונח הסוציולוגי "אנומיה" שתואר על ידי אמיל דורקהיים. לעומת סוג אתאיסטי שכזה, רוב האתאיסטים דוגלים בערכים הומניסטיים ואוניברסליסטיים. הם מוכנים להילחם עד־כלות עבור ערכים אלו. ערכים מהווים בעבורם דת. 

			החוויה הדתית מצויה בכל הפאזות הנפשיות

			הפילוסוף הדני סרן קירקגור תאר את המנעד הנפשי של האדם על הרצף בין הפאזה האסתטית־חושית, עבור לפאזה האתית וכלה בפאזה הדתית. לטענתו המעבר לפאזה השלישית הדתית המתאפיינת כ"קפיצה אל האמונה", ואיננה מתבצעת באופן רציף וליניארי, אלא באמצעות "קפיצה קוואנטית".73 טענתי החדשה הינה שהחוויה הדתית איננה מאפיינת רק את השלב השלישי, אלא היא מצויה פסיכולוגית גם בשלב האסתטי־חושי ובמקביל גם בשלב האתי. 

			אציג להלן תשעה סוגים של דתות ארכיטיפים המחולקים לשלוש קבוצות, בהקשר לשלושת טיפוסי האישיות על פי קירקגור, ובהקבלה שלושת הפרעות האישיות. אציג תחילה את השלב האתאיסטי אשר מוביל לטרנספורמציה משלימה לעבר שלבים תאיסטים־רליגיוזיים. 

			1.	הטיפוס האתי: 

			א.	הדת הפנתאיסטית — אתאיזם ערכי (האישיות הרציונלית). 

			ב.	הדת המחוקקת — עבודת האל באמצעות מילוי מצוות (האישיות הכפייתית). 

			ג.	הדת הפרגמטית — הדת הממוסדת (האישיות הפרגמטית). 

			2.	הטיפוס הדתי:

			א.	הדת האקסידית — אתאיזם של שבר ערכי לעבר ניכור וזרות (האישיות הדפרסיבית). 

			ב.	הדת האיובית — אמונה מתוך סבל (האישיות הגבולית). 

			ג.	הדת המונותאיסטית — איון עצמי לעבר אחדות של יוניו־מיסטיקה (האישיות הסכיזואידית). 

			3.	הטיפוס האסתטי־חושי:

			א.	הדת הפוליתאיסטית־פגאנית — אתאיזם של "אני ואפסי עוד" (האישיות האימפולסיבית. 

			ב.	הדת הקבליסטית — גאולה דרך הביבים, מצווה הבאה בעברה (האישיות ההיסטריונית).

			ג.	הדת הרגשית — כיסופי אהבה אל האל (האישיות הנרקיסיסטית). 

			הטיפוס האתי: 

			א.	הדת הפנתאיסטית 

				אתאיזם ערכי (האישיות הרציונלית, ההימנעותית־חרדתית) 

				הדת הפנתאיסטית על פי משנתו של הפילוסוף ההולנדי בנדיקטוס שפינוזה גורסת שאלוהים הוא הטבע והטבע הוא אלוהים.74 אלוהים איננו מצוי מחוץ ליקום כלומר מחוץ למציאות. אלוהים הוא אחד ומופשט, אך הוא מתאפיין באינסוף תארים. השילוב בין האינסוף האלוהי שהוא למעשה האחד, לבין אינסוף התארים הקונקרטיים, הוא המאפשר את קיומה של הדת הרציונלית המתאפיינת ביכולת לחקור את הטבע, קרי לחקור את אלוהים. בן־דמותו של שפינוזה הוא הפיזיקאי אלברט איינשטיין אשר הצהיר בכתובים שהוא מזדהה עם משנתו של שפינוזה,75 בכך שהוא רליגיוזי בעצם ההתפעמות שלו למול הסדר החידתי של הקוסמוס הטומן בחובו חוקיות נסתרת, שהיא כנראה האל.76 המדען חותר לחשוף את חוקי הטבע בבחינת סוד האל. איינשטיין טען שהוא מאמין בקיומו של האל המיוצג על ידי אותו סדר קוסמי חידתי, או אותם חוקי טבע שנחשפים בכל דור ודור על ידי המדענים. מנגד, הצהיר איינשטיין שהוא אתאיסט בכך שהוא מאמין באל לא פרסונלי. האתאיזם שייצגו שפינוזה ואיינשטיין הוא למעשה אתאיזם דתי המושתת על ערכים ועקרונות כבסיס לקיום האנושי.

			ב.	הדת המחוקקת 

				עבודת האל באמצעות מילוי מצוות (האישיות הכפייתית)

				משה רבנו מייצג את האמונה הטוטאלית באל, על אף שהוא חרג בהתנהגותו מצו האל ונענש על כך שהוא לא נתן אמון מלא. משה הוא היחיד שראה פנים אל פנים את האל, גם מול הסנה הבוער וגם בשלב חקיקת החוקים על לוחות הברית על הר סיני. משה מייצג את הדת אשר מתגלמת בשתי מילים: דת משמע חוק. הדת מתפקדת באופן פונקציונלי כלפי האדם כפרט וכחברה, בכך שהיא מקנה את החוקים שעל בסיסם יש לפעול ולנהוג וזה מומר לצווים של "עשה ואל תעשה". 

			היישום הקונקרטי של הדת המחוקקת מתגלם במשנתו של ישעיהו ליבוביץ', בכך שהוא אומר שלהאמין באל, משמע למלא מצוות באופן אינסטרומנטלי, מכניסטי ואוטומטי, ללא צורך במעורבות רגשית, אלא רק כבחירה ערכית בקפיצה לעבר האמונה. לטענת ליבוביץ', בהמשך להשפעתו של הרמב"ם, האל נמצא מחוץ ליקום, מחוץ לטבע ולכן הוא בלתי־ניתן להשגה רציונלית ומילולית. אין שיח ושיג, אין משא ומתן עם האל ולכן מילוי המצוות הוא רק לשמה, ללא ציפיות לקבל שכר.77 על פי היהדות האמונה באל מתאפיינת בשלישיה של אהבה, יראה ועבודה. לטענת ליבוביץ' האמונה מתאפיינת קודם כל בעבודת האל קרי מילוי מצוות, ובאשר ליראה ו/או אהבה לאל, זה עניין פרסונלי של כל אחד באופן סובייקטיבי ותו לא. 

			במעבר מתפיסתו הפרטית של ליבוביץ' אודות הדת המחוקקת, לתפיסה קולקטיביסטית, ניתן להראות שהמימוש הלכה למעשה של הדת כמילוי מצוות באופן טוטאלי בא לידי ביטוי אצל החרדים. הבה נסביר ונפרט. האדם מודע לסופיותו. מודעות זאת מטלטלת את שלוות נפשו והוא נדרש להפעיל מנגנוני הגנה של הכחשה והדחקה, על מנת לאפשר לעצמו את ההסתגלות הנורמטיבית של חיי היומיום, בעבודה, בחברה, בזוגיות ובמשפחה. החרדה מפני הסופיות מטילה אימה על האדם וכפי שכינה זאת הפילוסוף הגרמני מרטין היידגר, הוא חווה חרדת Angst.78 לטענת היידגר האדם נזרק אל העולם כאשר האופק העומד בתודעה שלו הוא היותו סופי בן־תמותה. השאלה הינה איך מתמודדים עם תודעת הסופיות של חיינו, כיצד בונים את מנגנוני ההגנה של הכחשה והדחקה שתוארו לעיל. הדוגמא האנתרופולוגית הקיצונית באה לידי ביטוי ביהדות החרדית בישראל. היהדות החרדית מתפקדת בכל מעגלי החיים, החל בפרט, המשך בזוגיות, במשפחה, בקהילה וביחס אל העבר ההיסטורי ואל העתיד בשלמות הוליסטית על פי "השולחן הערוך", אשר מנחה את המאמין באיזה רגל להתחיל לשרוך את הנעל וכך לגבי כל יתר המצוות ביומיום. מרגע שהחרדי המאמין חווה את הטוטאליות של האמונה, הוא נכנס לסגנון חיים כפייתי, מכניסטי ואוטומטי של תפילות ולימוד תורה. הלימוד מספרי הקודש הוא בעבורו חוויה נומינוזית של מגע עם הקדושה, עם האל הנסתר, דרך "מערכת ההפעלה" המוצגת בפניו באמצעות המצוות ופירושן על ידי חז"ל. סדר היום קבוע מראש באופן הרמטי, לא רק בתפילה ובלימוד, אלא גם בחיי היומיום הפרטיים הזוגיים והמשפחתיים, כולל הפרנסה. כניסה לסגנון חיים אוטומטיסטי שכזה, המבוסס על אמונה אותנטית וטוטאלית, היא המאפשרת לאדם החרדי לבנות את מנגנון ההכחשה וההדחקה למול חרדת המוות. לא לחינם הם מכונים "חרדים". כל סטייה מסדר היום ההרמטי של אוטומטיזציה של תפילות ולימוד הנדרשים במילוי מצוות, משחררת מחדש את החרדה.

			זיגמונד פרויד תאר את האמונה הדתית כמנגנון הגנה כפייתי המתאפיין "בטקס של חזרתיות".79 מנגנון ההגנה הכפייתי, הוא המאפשר לאדם להתגבר על יצריו והחרדה המתלווה ממתן פורקן פרוע של האינסטינקטים. אמירתו של פרויד מתכתבת עם מה שכתב הפילוסוף קירקגור אודות הטיפוס האתי, אשר מתאפיין גם כן באפיון של חזרתיות: חזרה לאותו בית ולאותה עבודה וכך לגבי הרוטינה של היומיום, כחלק מהוויה של חוקיות החוזרת על עצמה.80

			ג.	הדת הפרגמטית 

				הדת הממוסדת (האישיות הפרגמטית)

				לאחר שהכרנו את הדת המחוקקת המתאפיינת באמונה באל על בסיס אוטומטיזציה של מילוי מצוות באופן עיוור, אנו עוברים לדת הפרגמטית הממוסדת. המאמין הפרגמטי איננו כפות לסגנון חיים כפייתי ונוקשה כפי שמאפיין את הדתי החרדתי. המאמין הפרגמטי ממלא אחר המצוות באופן גמיש יותר, תוך הרגשת שייכות לקהילה בעצם המפגש עם קבוצת ההשתייכות שלו בבית הכנסת. כמו כן, מילוי המצוות איננו מפריע לו לנהל את סדר היום הפרגמטי של פרנסה, משפחה וחברים באופן גמיש. הוא איננו משועבד לאידיאה פיקס של עבודת השם ללא פסק זמן. את הראייה של הדת באופן פונקציונלי כדת פרגמטית, ייצג במשנתו הפסיכולוג והפילוסוף ויליאם ג'יימס.81 הדת הפרגמטית מייצגת אמונה באל באופן רך ולא פנטי. שכן, יש חיים מחוץ לדת.

			הטיפוס הדתי:

			א.	הדת האקסידית

				אתאיזם של שבר ערכי לעבר ניכור וזרות  (האישיות הדפרסיבית)

				המעבר מהדת המחוקקת לדת הפרגמטית, שהיא אמונה באל באופן רך ולא פנטי, עלולה להוביל את המאמין לחזרה בשאלה. שכן, הוא איננו כפות באופן תלותי לאידיאה פיקס שמאפיינת את החרדי, בצורך הפנטי למלא מצוות בכל רגע ורגע ולא להתיר למחשבה החופשית להשתחרר מכבלי עבודת השם. מרגע שמתחוללת חזרה בשאלה, האדם חווה גם חופש, אך גם סוג של ריק קיומי, כפי שתיאר זאת פרנקל.82 הריק הקיומי בא לידי ביטוי בכך שאין לאדם נקודת ארכימדס להישען עליה מבחינת הבנת ייעודו בחיים ומבחינת הנורמות שהוא צריך לדגול בהן. 

			שלמה גיורא שוהם המיר את המושג א־נומיה, שתבע הסוציולוג אמיל דורקהיים אשר מייצג התפוררות של ערכים חברתיים, למושג אקסידיה שנאמר בכנסייה הקתולית. אקסידיה הוא הרביעי שבחטאים הכבדים של הכנסייה. האסידי הוא רוח של אפתיה. זהו מצב נפשי של לא־אכפתיות, המלווה בניתוק דפרסיבי, סבילות ועצב.83 מצב של שבר ערכי המוביל לניכור של האדם כלפי חייו, כלפי החברה וכלפי עצמו, הוצג בצורה מובהקת בספרו של אלברט קאמי "הזר".84 

			ניתן לתאר שלושה סוגים של אתאיזם. סוג ראשון מכונה אתאיזם ערכי והוא הוצג לעיל על ידי איינשטיין ושפינוזה בדת הפנתאיסטית, הדוגלת בקיומו של חוק אוניברסלי, אך מבטלת את הקיום של אל פרסונלי. הסוג השני מכונה אתאיזם ניהיליסטי שיוצג להלן בטיפוס האסתטי־חושי של קירקגור. אתאיזם ניהיליסטי מתאפיין אצל אדם החווה חירות מוחלטות, עד כדי תחושה של "סחרחורת החירות", כפי שתיאר זאת קירקגור בכתובים. אין דין ואין דיין. הכל אפשרי והכל מותר. הסוג השלישי מכונה אתאיזם אקסידי והוא מתאפיין במה שתואר לעיל כסגנון חיים אדיש, אפתי, כנוע וללא ערכים. הדת האקסידית מציגה את האתאיזם של זרות, ניכור וכניעות כלפי החיים, ללא משענת של אידיאה דתית רגולטיבית. אדם חווה את עצמו כאן ועכשיו ללא שום ייעוד פרואקטיבי. 

			ב.	הדת האיובית 

				אמונה מתוך סבל (האישיות הגבולית)

				על פי הנחתו של המשורר פנחס שדה, זעקת השבר של איוב בעקבות "מכות איוב" שהנחית עליו אלוהים, היא שהקנתה לו את האפשרות להיפתח לשיחה עם האל.85 מנקודת מבט פסיכופתולוגית, "מכות איוב" שאיוב ספג הובילו לחוויה של פוסט־טראומה פסיכוטי. לא לחינם איוב אומר בזו הלשון: "על כן דבריי לעו", לאמור דבריי יוצאים מן הלוע עקב עוצמת השבר והמתח הנפשי למול האסונות שפקדו אותי. המצב הטראומתי הפסיכוטי, הוא כנראה שאפשר לאיוב לדמיין את אלוהים ולהתווכח איתו. זעם, כעס וטרוניה. מצב פסיכוטי של התקף זעם חיצוני ופנימי מתאפיין בהפרעת האישיות הגבולית בעוצמות שונות, החל ממצב נוירוטי חריף וכלה במצב של שבר פסיכוטי. 

			בהד־קולו ובהד־סבלו של איוב, ניתן להביא את משנתה הקיומית של האם תרזה, אשר טענה שאת האלוהים, כלומר את ישו אפשר לאהוב אך ורק בדרך אחת והיא הסבל. זאת הסיבה שהיא דאגה למנוע מזור וריפוי לסובלים שהיו תחת חסותה. שכן, מנקודת המבט שלה, מזור מלא משמע התרחקות מן האל. לעומת זאת, שהייה בתוך הסבל של תחלואת הגוף והנפש, היא התנאי ההכרחי על מנת להגיע לחוויית אהבה לישו. במקביל לכך, היא דרשה מן הנזירות שעבדו תחתיה, שבסוף יום העבודה הן תכנה את גופן עד זוב־דם עם שוט העשוי מחבל. האם תרזה מייצגת את הארכיטיפ של הדת האיוביות הגורסת שאת האל אפשר לאהוב רק דרך הסבל. 

			ג.	הדת המונותאיסטית

				איון עצמי לעבר אחדות של יוניו־מיסטיקה  (האישיות הסכיזואידית)

				סרן קירקגור תאר את ההוויה הנפשית ככלואה בשלוש פאזות: האסתטית־חושית, האתית והדתית. בפאזה האסתטית־חושית האדם משועבד לממלכת החושים. כך הוא חי ופועל לפי רצונות ותשוקות ללא גבולות ורסן. לאחר מכן באופן תהליכי, עובר האדם התמרה נפשית לעבר הפאזה האתית המתאפיינת בסגנון חיים נורמטיבי וערכי, כלומר סגנון חיים שמכבד ודורש את קיומו של מושג הגבול, הגבול בין אני לאתה, הגבול בשאיפות וברצונות, הגבול בין אני לעולם. הגבול הוא המאפשר את היווצרות האתיקה והערכים המתאפיינים ביחסי הגומלין בין המותר לאסור. המעבר מן הפאזה האתית לפאזה הדתית, איננו ליניארי ואיננו רציף, אלא על פי קירקגור, הוא מתאפיין כקפיצה אל האמונה. המדובר בקפיצה קוואנטית, לא ליניארית, לעבר חוויה טוטאלית של אמונה באל, בניסיון לגעת במוחלט כלומר באל הנסתר. כי אז החוקים הנורמטיביים על פיהם הטיפוס האתי חי ופועל, מתבטלים לטובת חוקים דמוניים עקב היותם על־אנושיים המושתתים על ציווי האל. לטענת קירקגור מצב של אותנטיות ואושר מתאפשר רק בשלב הדתי, המתגלם באינקרנציה של המופשט לעבר הגשמי כלומר אמונה באל הקונקרטי הנוצרי. 

			אנשים רבים מדווחים על שבר רוחני המוביל אותם לעבר פסגות של חוויה רוחנית.86 כלומר באופן פרדוקסלי, השבר הנפשי מיילד את המזור והריפוי לעבר איחוי בהתבסס על חוויה של תחושת אחדות עם היקום כלומר חוויה של יוניו־מיסטיקה, לאמור אין עוד הפרדה ואין עוד גבולות בין האני לאתה ובין האני לעולם.87 הכל אחד. לא לחינם במצבים פסיכופתולוגים שכאלו, חולי הנפש מתקבעים "במחשבות יחס" של סיבתיות כלפי העולם בצורה אב־נורמלית. כלומר הם מייחסים סיבות לכל דבר הנגלה לעיניהם בצורה שלא מקובלת על הנורמה. שכן, מרגע שהאדם חווה את האחדות הטוטאלית, המסקנה המתבקשת הינה שהכל משפיע על הכל, דבר היוצר בהכרח מחשבות יחס סיבתיות לא נורמטיביות. מנקודת מבט פסיכולוגית התנאי להגיע לחוויה של יוניו־מיסטיקה הוא באמצעות איון העצמי, כלומר איפוס תחושת האני לאין. דבר זה מתבצע בטכניקות שונות כגון תפילה, מדיטציה, סמים ואחרון אחרון, התאבדות. האני הופך לאין.88 תיאר זאת שוהם בווקטור הטנטלי־איחודי בו האדם שובר כל תחושת הפרדה מן העולם, עד למצב של איון מוחלט. 

			הפילוסופיה הדתית הבודהיסטית חותרת לשחרר את האדם מתחושת סבל. לשם כך, המשנה הבודהיסטית מציגה את העמדה שהסבל נוצר עקב הטעיה תפיסתית בשיפוט אודות המציאות. ההטעיה מבוססת על כך שאנו ממשיגים את המציאות במילים. המשגה קטגוריאלית זאת מבצעת דיפרנציאציות וקלסיפיקציות אודות המציאות וזה איננו הולם את המציאות האמיתית שהיא חסרת גבולות, משתנה ופלואידית. לכן, הבודהיזם נותן ארגז כלים טכנולוגי שבאמצעותו יכול האדם לשבור בתוכו את הקטגוריות הממשיגות את העולם ועל ידי כך לחוות סוף סוף את המציאות האמיתית שהיא בלתי ניתנת להמשגה מילולית, כלומר אינפבילית.89 הבודהיזם מוביל לחוויה פרדוקסלית, כפי שתיאר זאת גם הפילוסוף הסיני לאו טסה, ובמקביל גם הפילוסוף הסיני צ'ואנג טסה. לאו טסה אמר שאם מצאת את הדרך המכונה טאו, אינך יכול לומר זאת במילים ואם אינך יכול לומר, אינך יכול להיות מודע לכך. במידה ואתה מדווח שאתה בטאו, אינך שם, אתה חווה הטעיה ושגיאה.90 הפרדוקס הוא שכאשר אנו מגיעים אל המציאות האחרת, כאשר אנו נוגעים במה שהזן בודהיזם מכנה "ככות", איננו יכולים לדווח על כך וגם איננו יכולים להיות מודעים לכך. זאת השאיפה אל הטוטאליות המיסטית. הבודהיזם מציג דת מיוחדת של אלוהות ללא אל. אדם שהגיע לחוויה מיסטית בודהיסטית המכונה סאטורית, והצליח להתגבר על החרדות והפחדים של חיי היומיום, מתאפיין בכך שהוא חי את החיים בנירוונה טוטאלית של אי־עשייה, של אי־תשוקה, של אי־התכוונות, של איון האני. לא כולם מוכנים לשלם את המחיר הזה, גם כאשר הם זוכים להתגבר על פחדים קונקרטיים ועל החרדה מן המוות.91 

			הטיפוס האסתטי־חושי

			א.	הדת הפוליתאיסטית־פגאנית

				אתאיזם של "אני ואפסי עוד"  (האישיות האימפולסיבית) 

				הדת הפוליתאיסטית־פגאנית מתאפיינת בשילוב פרדוקסלי של אתאיזם של אי־אמונה באל אחד, לעומת נטייה להעניק לאובייקטים נטרלים הנחשפים בחיי היומיום, קתקסיס רגשי ויצרי ההופך אותם לפטישים וטוטמים, ובמקביל מקנה להם סוג של קדושה נומינוזית. 

			קירקגור השכיל לתאר את הטיפוס האסתטי־חושי כאשר שלטון החושים משעבד אותו והוא פועל בתחושה של חירות מוחלטת ללא גבולות של מותר ואסור, "אני ואפסי עוד". הוא חווה מגלומניה של כל־יכול ואיננו מוכן להיות כבול לנורמות, חוקים ואיסורים. הוא מרשה לעצמו דרגות חופש טוטאליות עד מצב אותו קירקגור מכנה כסחרחורת החירות. הוא משועבד לעולם התשוקות ולכן באופן מטאפורי הוא יוזם טקסים של בכחנליות ארוטיות סביב עגל הזהב הפרטי, או כל פטיש וטוטם אחר. מודגש הפרדוקס בין האתאיזם המאפיין את הטיפוס האסתטי־חושי, לבין הנטייה להשקיע רגשות ויצרים באובייקטים ניטרליים אשר מומרים לפטישים וטוטמים. 

			דוגמא מובהקת לקבוצה שהצהירה על עצמה כאתאיסטית במובהק ובמקביל התאפיינה בפגאניזם, היא קבוצת הכנענים שפעלה תחת מרותו הרוחנית של המשורר יונתן רטוש. מסופר שקבוצת הכנענים עבדו את אלת העשתורת, ויש הטוענים שזה היה מלווה גם בפולחן ארוטי. 

			הדת החסידית אשר חרטה על דגלה את קיום "הקדושה בחולין", מייצגת באופן מובלע סוג של פגאניזם. שכן, מבעד לחולין, המאמין החסידי חווה את הקדושה. המדובר לא רק ברמה המופשטת אלא בעשייה היומיומית, במגע מול האובייקטים הקונקרטיים שהמאמין החסידי נתקל בהם ביומיום, החל משריכת נעליים, המשך בישול וכלה בתפילה. החולין עטוף בהילת קדושה. זהו פגאניזם המקנה לאובייקט ולעשייה הניטרלית חוויה נומינוזית של קדושה. שכן, האל מצוי בכל ולכן הקדושה מצויה בכל — בחולין. 

			ב.	הדת הקבליסטית

				גאולה דרך הביבים, מצווה הבאה בעברה  (האישיות ההיסטריונית)

				הדת הקבליסטית בפרשנותה השבתאית והפרנקיסטית מתאפיינת בגישה של גאולה דרך הביבים. דת זאת מושתתת על התזה שאלוהים הכל־יכול, מייצג את השלמות המוחלטת, מחליט ליצור את היקום ולשם כך הוא נדרש להצטמצם כלומר לצמצם את עצמו. הצמצום גרר לאחר מכן לניתוץ המכונה "שבירת הכלים". שבירת הכלים גררה לכך שניצוצות הקדושה של האל התפזרו ביקום כלומר בטומאה. המסקנה המתבקשת הינה שאלוהים פגום וכי שומה על האדם לרדת אל הטומאה, על מנת לאסוף מחדש את ניצוצות הקדושה ולאחות אותם. לכן, על פי הקבלה המשימה המוטלת על האדם היא משימת תיקון. תיקון האל הפגום. שוהם מציג את אקט התיקון בשלושה היבטים: הנומוס, הלוגוס והאסתטיקה. נומוס בבחינת יצירת חוקים לקיום חברתי נורמטיבי; לוגוס בבחינת אכילה מעץ הדעת על מנת ליצור פרדיגמות אפיסטמולוגיות בהבנת חוקי המציאות; ואסתטיקה ביצירת קנה מידה למושג היופי. נוצרת דיאדה מעגלית של אל־אדם ואדם־אל.92 

			בפועל גם שבתי צבי וגם יעקב פרנק מימשו עד תום את משנת הקבלה, בכך שהם המירו את דתם מתוך צידוק שרק ירידה לביבים מאפשרת להגיע לגאולה המיוחלת. מצווה באה בעברה, גאולה דרך הביבים.93 עד כאן התיאור הליניארי מלמטה למעלה, מן הביבים לעבר הגאולה. מנגד, ישנם מצבים של אקסטזה דתית בהם המאמין מקובע בביבים מבלי להגיע לגאולה. אציג להלן דוגמאות של המחזאי הצרפתי ז'אן ז'אנה, המרקיז דה־סאד וכתות השטן. לאחר מכן אציג את הקבעון בגאולה ללא הביבים, כפי שזה בא לידי ביטוי במצבים נפשיים של היסטריה קונברסיבית המכונה סטיגמטה. 

			שוהם מציג את המקבילה בין הגאולה השחורה לגאולה הלבנה. הגאולה השחורה מיוצגת על ידי משנתו של המחזאי ז'אן ז'אנה, שהיה בעברו פושע ועבריין מורשע. ז'אנה מצדד במרובע הקטגוריאלי של רצח, גניבה, בגידה והומוסקסואליות. ארבעת הציוויים הללו עומדים במקבילה מנוגדת לארבעת הקטגוריות המייצגות את הגאולה הלבנה, אשר מצדדת בעד החיים (נגד הרצח), בעד כיבוד הקניין (נגד הגניבה) ובעד סולידריות חברתית (נגד הבגידה) ובעד פרו־ורבו (בניגוד להומוסקסואליות). הפרדיגמה של ז'אנה מייצגת קבעון בביבים ללא גאולה. 

			במקביל ניתן להציג גם את משנתו הקיצונית של המרקיז דה־סאד, אשר חתר לחירות מוחלטת באמצעות מתן היתר להתנהגות פרוורטית קיצונית בפגיעה בגופו של הזולת, כחלק מחוויה של חירות עד אבסורדום. המשנה שלו איננה משנה קפריזית, אלא היא סדורה על בסיס רציונל מובנה.94 משנתו של המרקיז דה־סאד באה לידי ביטוי בווריאציות קונקרטיות כגון כתות השטן. כתות אלו שקועות בביבים ללא גאולה, באמצעות ריטואליים פרוורטים ומפחידים ושם הם מקובעים. 

			המצב הנפשי המכונה היסטרי מתאפיין באמביוולנטיות בין חתירה לביבים, לבין חתירה לגאולה, או כפי שזה מכונה על ידי פסיכו־אנליטיקאים, מעבר מזנות לנזירות.95 ישנם מצבים נפשיים בהם המאמין מקובע באקסטזה קטטונית של נזירות וסיגוף, מבלי לעבור את שלב הביבים. שכן, הוא חונק ומעכב כל אינסטינקט ליבידינלי, על מנת להתמקד באהבה טוטאלית לעבר האל. מאמין זה חווה קונברסיות גופניות. למשל מתוארים נוצרים אדוקים שחווים באופן פיזי את מה שמכונה סטיגמטה. ההזדהות עם ישו הצלוב גורמת להם לייצר באופן פסיכוסומטי כתמים אדומים בכפות ידיהם המייצגים את מיקום מסמרי הצליבה.96

			ג.	הדת הרגשית

				כיסופי אהבה אל האל (האישיות הנרקיסיסטית)

				החוויה המיסטית היא חוויה שלא כל אחד מצליח להגיע אליה. החוויה המיסטית היא המאפשרת את המגע עם הנסתר שהוא לא ניתן לתיאור מילולי, כלומר הוא אינפבילי. לחוויה המיסטית אפשר להגיע בעקבות שבר פסיכוטי שנוצר אצל אנשים החווים איון עצמי, לבדיות עוצמתית עד כדי ניכור טוטאלי מן העולם. מנגד, יש כאלו המגיעים לחוויה מיסטית, לא בעקבות שבר רוחני שכזה, אלא בעקבות התפעמות רגשית עזה של אהבה טוטאלית לעבר האל, המתאפיינת "כחוויה אוקיינית". משנת החסידות שמה את הדגש על כך שלאחר חורבן המקדש, האדם יכול להמיר אותו כמקדש פנימי המכונה "מקדש אדם",97 כמקדש חוויתי ורגשי בינו לבין האל בתהליך התפילה. האמונה מבוססת על התפעמות רגשית, אקסטזה אמוציונלית. היא באה לידי ביטוי בצורה מועצמת בהתחברות אל האל על ידי התבודדות בטבע ומתן דרור לזעקת תפילה בקול רם אל השמיים. זה מתבטא גם בצהלה של שמחה וריקודים על פי משנתו של נחמן מברסלב. על פי משנתו של ברסלב, להיות שמח זה צו חשוב יותר משמירת שבת. זוהי אמירה דרמטית המושתת על ההבנה של ברסלב שהשמחה היא הדרך והאשנב להתחבר אל החוויה האמונית. 

			החוויה האוקיינית מתאפיינת בהצפה רגשית. הצפה רגשית שכזאת מובילה את האדם לאמונה טוטאלית במושא אהבתו כלפי האל. אבי אלקיים מתאר את המיסטיקון הסופי אל־חוסין בן מנצור אל־חלאג', אשר חווה זוהר של הרוח הפנימית אשר מתפרץ ומתפוצץ לאלפיי ניצוצות. אלקיים מתאר את מה שכותב אל־חלאג' כחוויה אינטימית של המאוהב במבוכי סיוט, טירוף ושיגעון לאהובו האלוהי. אלקיים מתאר את שירת אהבתו של אל־חלאג', כרוויים סבל, עצב, בדידות ולב שבור של מי שמאוהב באלוהיו עד כלות, עד טירוף, עד שיגעון.98

			ורסיה אחרת של הדת הרגשית באה לידי ביטוי בדת הניו־אייג', אשר מתאפיינת בהתחברות אל החוויה הדתית באמצעות רגשות ולא באמצעות נימוקים רציונליים. דת הניו־אייג' מציגה נימוקים פסוידו־מדעיים, אשר מבוססים על תחושות, אינטואיציות וחוויות סובייקטיביות של תקשור, גלגול נשמות, קשר עם עב"מים, התחברות לסוד הנומרולוגיה והאסטרולוגיה. 

			הקשר בין תשע הפרעות אישיות, סגנונות קוגניטיביים ומצבי תודעה, רצף האלים היווני־רומי והקלסיפיקציה  של תשע דתות ארכיטיפיים

			חלק ה'

			האונטולוגיה של האל

			האינטגרציה בין הפנתאיזם לטרנסצנדנטליות

			קיימת מחלוקת בין התפיסה הפנתאיסטית לבין התפיסה הטרנסצנדנטלית ביחס לקיומו האונטולוגי של האל. הגישה הפנתאיסטית מבית מדרשו של הפילוסוף בנדיקטוס שפינוזה גורסת שאלוהים הוא הטבע.99 אם כך הדבר, ניתן לחקור את האל הנסתר כמו שחוקרים את הטבע בשפה מדעית־רציונלית, הגיונית ומתודית. המדע עוסק בחיפוש אחר חוקי הטבע וחותר להגיע לחוק האוניברסלי בדבר סוד "סיבת־הסיבות" הראשונית כביטוי לדמותו הנסתרת של האל. 

			מנגד, הגישה הטרנסצנדנטלית המיוצגת על ידי הרמב"ם ובצורה מובהקת על ידי ישעיהו ליבוביץ' כהמשכו ומייצגו של הרמב"ם, גורסת שאלוהים נמצא מחוץ ליקום ואי־אפשר לומר עליו דבר.100 אלוהים ברא את העולם, אך הוא מצוי מחוצה לו, ובתור שכזה הוא אינפבילי, כלומר לא ניתן להמשיג אותו. גם הניסיון ההירואי של הרמב"ם להציג הוכחה נגטיבית אודות קיומו של האל בהצגת שלילת התארים, הוא סוג של היבריס אינטלקטואלי, מכיוון שגם את זה אי אפשר לומר. אלוהים הוא מחוץ לכל שיח אנושי. כל מה שמתאפשר הוא רק "הקפיצה אל האמונה" כפי שמציג זאת הפילוסוף סרן קירקגור, או כבחירה ערכית כפי שטען ליבוביץ' שאדם רציונלי עושה. "קפיצה אל האמונה" כחוויה מיסטית בלתי־נשלטת מתרחשת אצל חלק מן האנשים כחלק מן המבנה הנפשי שלהם. מנגד, קפיצה אל האמונה יכולה להתבצע בעקבות סוציאליזציה אינטנסיבית לעבר התכוונות האמונה. 

			הצייר ויליאם בלייק מציג ביצירתו "אלוהים" את אלוהים בצורת אדם מבוגר עם זקן לבן ארוך, האוחז במחוגה. ציור זה מציג במובלע את הדעה שאלוהים איננו המחוגה, כלומר אלוהים איננו מייצג את האידיאות האפלטוניות שהיא המחוגה. אלוהים נמצא מחוץ לכל באופן טרנסצנדנטלי. מנגד, ניתן לומר שאלוהים נמצא במקביל גם בתוך העולם מכיוון שהוא אוחז במחוגה בידו, כלומר הוא גם מחוץ למחוגה, המייצגת את האידיאות, אך גם קשור למחוגה בעצם האחיזה ולכן הוא כן קשור לאידיאות. הגישה האונטולוגית החדשה אודות קיומו של האל שאציג להלן תגשר בין הגישה הפנתאיסטית לטרנסצנדנטלית. 

			מבחינה אונטולוגית ניתן לתאר את המציאות כמורכבת משלושה וקטורים המצויים ביחסי גומלין באופן הכרחי: הווקטור האקראי, הווקטור ההכרחי והווקטור האפשרי. הווקטור האקראי מיוצג על ידי החומר ההיולי, המייצג את הסדר האקראי הכאוטי. הווקטור ההכרחי מיוצג על ידי האידיאות האפלטוניות הארכיטיפיות שמצויות רק בפוטנציה (בניגוד לטענתו של אפלטון שלאידיאות יש ממשות אונטולוגית עצמאית) המייצג את הסדר ההכרחי. החומר ההיולי מתארגן על בסיס האידיאות הארכיטיפיות הללו, ואילו האידיאות הארכיטיפיות מתממשות, כלומר עוברות טרנספורמציה מן הכוח אל הפועל, על בסיס התחברות לחומר ההיולי. הסינתזה הנוצרת בין החומר לאידיאה, בין האקראי להכרחי, היא היוצרת את העולם האפשרי הקונקרטי הנגלה לעין101 והוא מייצג את הווקטור האפשרי. לפנינו מעגליות סגורה של שלושה קודקודי המשולש: האקראי, ההכרחי והאפשרי. אף אחד לא מתקיים בצורה נפרדת, אלא ישנה אינטגרציה הכרחית בין שלושתם ביצירה ההדדית, האחד מגדיר את השני. צדק אריסטו שאמר שאי אפשר להפריד בין החומר לאידיאה, שכן, הם מצויים יחדיו כ"יחסים מוכלים" בהכרח ללא הפרד, האחד מקיים את השני. בהמשך לדבריו של אריסטו אשר טען שקיימת תשוקה של החומר לעבר הצורה,102 אומר בהשלמה שקיימת תשוקה של הצורה לעבר החומר, ושניהם יחדיו מתקיימים כיחסים מוכלים ללא הפרד ביצירת האינטגרציה של העולם השלישי שהוא האפשרי. מנגד, אריסטו לבד איננו מספיק. בלית ברירה הוא זקוק לסיועו של אפלטון בהצגת סוגים של אידיאות, סוגים של ארכיטיפים מארגנים, סוגים של צורות. לכן, אנו נדרשים לסינתזה בין אריסטו לאפלטון וניתן לכנות מודל חדש זה בשם "המודל האריסטו־פלטו". 

			על פי המודל שלי האידיאות הארכיטיפיות מתאפיינות במטאפורה הרפואית כסינדרומים. סינדרום משמעו סין=ביחד, דרומוס=מסלולים, כלומר החלקים הם המסלולים שמצויים יחדיו והם היוצרים את השלם כסינדרום. בסינדרום, החלקים והשלם מתקיימים "כיחסים מוכלים" הכרחיים ללא הפרד, לאמור הגשטאלט הסינדרומי טומן בחובו את החלקים והשלם יחדיו. מעתה ניתן לומר בהד־קולו של הפיזיקאי דיויד בוהם, שאין קיום לחלקים (particles) באופן מבודד, אלא הכל הוא "השלם בתנועה" (holomovement). 

			האידיאות הארכיטיפיות מייצגות את האין ואילו החומר ההיולי מייצג את היש. וזאת מדוע? האידיאות הארכיטיפיות נוצרות במסגרת היחסים (רלציות) הנוצרים בין חלקי החומר. היחסים של החומר, הם המיילדים (מיוטיות) סוגים שונים של ארכיטיפים המצויים בפוטנציה כאפשרות בלבד. ז'אן פיאז'ה תיאר זאת במושג שהוא תבע "האפריורי המתממש בסוף מעשה", כלומר לאחר חיכוך אמפירי עם המימד האפוסטריורי.103 

			אני מציג מודל המתאר שלוש אידיאות אפלטוניות ארכיטיפיות המצויות במעגל סגור אורבורי: הארכיטיפ המייצג את הסדר הכפייתי, הארכיטיפ המייצג את השסע והכאוס הסכיזואידי והארכיטיפ המצוי בין שניהם המייצג את העיוות הקריקטורי ההיסטריוני. שלושתם יחד מתפקדים כסרגלי מדידה על בסיסם החומר ההיולי נוטה להתארגן וליצור את העולם האפשרי. את האידיאות הארכיטיפיות איננו רואים וכך גם איננו רואים את החומר ההיולי. אנו מצליחים לצפות רק בעולם האפשרי־הקונקרטי הנגלה לעין שהוא אינטגרציה בין האקראי להכרחי. את מבנה העומק הנסתר אודות הארכיטיפים, אנו משערים בלבד.104 דיוויד בוהם כינה זאת במושג "הסדר המוכל" המתאפיין בסדרים אפשריים שונים, מייצג "משתנים נסתרים". 

			נשאלת השאלה היכן מצוי האל במודל הטריאדי שהוצג לעיל: האקראי, ההכרחי והאפשרי. רודולף אוטו טען שהניסיון לחקור את הנסתר הקדוש שהוא האל, מתחיל בשלבים הראשונים באופן רציונלי ולבסוף אנו נתקלים בקטגוריה אפריורית אלוהית המחייבת סוג של חשיבה אי־רציונלית. הקטגוריה האפריורית האלוהית, היא ההופכת את ההומו־סאפיינס האיש החושב, להומו־רליגיוזי האיש הדתי, אשר משנה את הסגנון הקוגניטיבי־אפיסטמולוגי בניסיון לתור אחר הנסתר האלוהי.105 

			הפיזיולוג קלוד ברנרד אפיין את החיים במה שהוא כינה "מעגליות פרדוקסלית". הוא טען שהמכניזמים הפיזיולוגיים, שניתנים למחקר מדעי, הם יוצרים פרוגרמה ומרגע שהפרוגרמה מתגבשת, היא נאכפת בהשפעתה על אותם מכניזמים שיצרו אותה והפרוגרמה נותנת להם את כיוון ההתפתחות. אכן, מעגליות פרדוקסלית בין סיבה למסובב. דבר זה מתואר בצורה מובהקת בזן־בודהיזם. יעקב רז מתאר את הצייר, אשר יוצר את ציורו, אך במקביל הציור יוצר אותו. דאגלס הופשטטר תאר זאת בספרו המונומנטלי "גדל, אשר, באך" ולאחר מכן פיתח זאת בספרו "אני לולאה מוזרה". 

			המכניזמים מיוצגים על ידי שלושת קודקודי המשולש: האקראי, ההכרחי והאפשרי, ובהקבלה, החומר ההיולי, הארכיטיפים האפלטוני והעולם האפשרי הנוצר באינטראקציה ביניהם. שלושתם יחד יוצרים את הפרוגרמה המתאפיינת ברגולציה העצמית של אותה תבנית, אשר נאכפת בהשפעתה על אלו שיצרו אותה. אותה רגולציה עצמית היא המייצגת את קיומו של האל. הוא גם נמצא מחוץ, אך גם נמצא בפנים. ללא רגולציה אין אינטגרציה בין שלושת קודקודי המשולש. מנגד, האינטגרציה נוצרת באופן פרדוקסלי, מאותם שלושת קודקודי המשולש. המטאפורה אשר עשויה לייצג זאת היא ספקטרום הצבעים המתכנס יחדיו לקרן אור לבנה. האל הוא קרן האור הלבנה ואילו קודקודי המשולש שתוארו לעיל הם ספקטרום הצבעים. 

			חזרה לשאלה כיצד ניתן לגשר בין הגישה הפנתאיסטית לטרנסצנדנטלית בחקר האל. המודל החדש שהצגתי גורס שהאל נמצא בו־זמנית גם מחוץ לקיום, אך גם בתוכו. מחוץ לקיום הוא קיים כפוטנציה. בתוך הקיום הוא קיים כאשר הוא מתממש בפונקציה רגולטיבית כלפי שלושת קודקודי המשולש: האקראי, ההכרחי והאפשרי. הוא היוצר את האינטגרציה ביניהם. חזרה לציורו של בלייק אשר מציג את האל האוחז במחוגה. מעתה אנו נדרשים לשנות את ציורו של בלייק ולצייר את האל כבעל שלוש ידיים: יד אחת אוחזת במחוגה (המייצגת את האידיאות), יד שנייה אוחזת בחומר ההיולי והיד השלישית אוחזת בעולם האפשרי, הנוצר כאינטגרציה בין החומר לאידיאות. 

			המסקנה המתבקשת הינה ש"הדבר כשלעצמו" בשפתו של קאנט, שהוא המציאות הנסתרת, נמצאת תמיד בקונטמינציה (זיהום) עם הממשות הקונקרטית של החומר, האידיאה והאינטגרציה ביצירת העולם האפשרי. לא לחינם, אנו חוקרים את המציאות בדיסציפלינות שונות ושמים לב לקשר הדיאדי בין אחדות לריבוי, בין הגנוס לווריאציות. הדבר כשלעצמו שהוא האל, מתאפיין בגנוס אשר מחויב ליצור ווריאציות והווריאציות מחויבות להתקיים בהתאם לגנוס־לרגולציות המקור. אלוהים צמצם עצמו לכדי נקודה על מנת לאפשר את יצירת היקום. מימוש עד תום של אותה נקודה סינגולרית, גרר "לשבירת הכלים" ויצירת היקום. מתקיימת דיאדה בין האל היוצר את היקום, לבין היקום המאפשר את התממשות האל.

			אפילוג

			המשיחיים

			אחד מחברי המחתרת הישראלית שניסו לשרוף את מסגד אל־אקצה, התראיין בטלוויזיה ואמר למראיין שבלי הקמת בית המקדש השלישי, אין משמעות לחיים, לא רק של עצמו, אלא של כולנו. הוא ושכמותו מכונים "משיחיים".106 חשוב להדגיש שמשיחיות מתקיימת, לא רק כמשיחיות דתית, אלא היא מתקיימת גם כמשיחיות חילונית. שכן, יש מקבילות לחוויה משיחית בבחינת אידיאולוגיה פנטית, רוחניות אקסטטית וערכים אוניברסליים. האתאיסט שאינו מאמין בשום דת ואיננו מאמין בקיומו של האל, משועבד לדת האתאיסטית בבחינת ערכים או אידיאולוגיה מסוימת. לכן טענתי הינה שהאתאיסט חי ברמייה עצמית כאשר הוא אומר שהוא איננו מאמין. הלכה למעשה, הוא מאמין בערכים שמהווים בעבורו דת חילונית. על מנת להבין את דבריו של איש המחתרת אודות קיום משמעות חיים בהקשר להכרח הקמת בית המקדש, עלינו להחליף כובע מפוזיציה פוליטית שופטת, לפוזיציה אנתרופולוגית המנסה להבין את האדם מנקודת ייחוס של השקפת החיים שלו. על מנת להבין את תשוקת המשיחיות אצל אנשים דתיים, עלינו להיכנס לעובי הקורה של הדיון אודות היווצרות החשיבה והחוויה הדתית במשולב. אין ספק שהתנהגות אנושית היא תוצר משולב של השפעות פסיכולוגיות וסוציולוגיות כאחד. לא לחינם אמר הפסיכולוג קורט לוין שאי אפשר להפריד בין הפסיכולוגיה לסוציולוגיה ולכן הוא פיתח את התיאוריה המכונה "פסיכולוגיה חברתית".107 מנגד, במחקר זה שמתי דגש לכל אורך הדרך על הבנת החשיבה והחוויה הדתית מן ההיבט הפסיכולוגי בראש ובראשונה. 

			לאחר שהצטיידנו בתיאוריה אפיסטמולוגית אודות התהוות הדת ובמקביל בהצגת קלסיפיקציה של דתות ארכיטיפים, יש באמתחתנו את ארגז הכלים הנדרש כדי להבין את פשר המשיחיות שאנו עדים לה בחיי היומיום, גם בארץ וגם בעולם. 

			האדם המשיחי מאמין בקיומה של "יד נעלמה" המכוונת את ההיסטוריה. מבחינתו היד הנעלמה היא האל הנסתר. בניגוד לדעתו של הפילוסוף קרל פופר, שיצא בביקורת נוקבת נגד כל גישה היסטוריוזופית,108 האדם המשיחי מאמין שקיימת חוקיות בהיסטוריה וחוקיות זאת מושתתת על ההשגחה וההכוונה של האל בחיי היומיום ההיסטוריים שלנו. האדם המשיחי איננו ממתין באופן פסיבי להתרחשות ההיסטורית, אלא הוא מרגיש שחקן פעיל על אותה במה, שחקן שפועל על בסיס צו האל שאותו הוא שומע באופן אינטרוספקטיבי או פסיכוטי, או לסירוגין שהוא מפרש זאת מבעד לכתבים הקדושים. לכן, האדם המשיחי איננו מסתפק בהיותו רליגיוזי, אלא הוא ממיר את הידיעה והחוויה הדתית למעשה מאגי של עשייה אקטיבית לפעול במציאות ההיסטורית שהוא חי בה, לא רק באמצעות התפילה, אלא גם באמצעות מעשים שאמורים לקרב אותו למגע עם האל, למשל באמצעות בניית בית המקדש, מתוך ציפייה לבוא המשיח. זאת התכלית הסופית. האדם המשיחי חותר להזיז את גלגלי ההיסטוריה למען אותה גאולה נכספת. 

			על בסיס הקלסיפיקציה שהוצגה לעיל אודות דתות ארכיטיפים, ניתן להציג חמישה סוגים של אנשים משיחיים. קלסיפיקציה זאת תקנה לנו סרגל מדידה פרשני בהבנת תתי־קבוצות שונות המשתייכות לאותה קורת־גג המכונה משיחיים. 

			המשיחי המונותאיסטי ממתין למשיח באופן פסיבי תוך ידיעה שהמשיח לא יגיע היום וגם לא מחר. הוא מתכתב עם המטאפורה הספרותית "מחכים לגודו", כלומר ממתינים לאדם, תוך ידיעה שהוא לא יגיע, אך עצם ההמתנה מהווה חוויית כיסוף ורליגיוזיות, עצם ההמתנה היא הגאולה.109 

			המשיחי הפוליתאיסטי־פגאני איננו פסיבי, אלא הוא מעורב באופן אקטיבי, תוך כדי רצון לעשות מעשים על מנת להרוס את מה שצריך להרוס ובמקביל לבנות את מה שהוא רואה כהכרח לעבר הגאולה, כלומר לבנות את בית המקדש. הוא מתכנן מראש את דרכי הקרבת הקורבנות. כלומר הוא מעורב בחומר הגולמי של חיי היומיום ומנסה לרקום עור וגידים לעבר הגאולה באמצעות עשייה של ממש, עשייה פגאנית. הוא מקדש את האדמה, את האבנים של הכותל, את הפרה האדומה שתעלה כעולה בבית המקדש השלישי, וכל יתר הריטואלים המתלווים לאמונה המופשטת. 

			על הרצף בין המשיחי המונותאיסטי לבין המשיחי הפוליתאיסטי־פגאני, מצוי המשיחי הפרגמטי אשר חי את חיי היומיום כאזרח נורמטיבי, הממלא אחר החוקים המקובלים ולא חוקי מלכות. הוא מתפלל לבוא המשיח בזמן הנקוב בבית הכנסת ולאחר מכן חוזר לחיי החולין. המדובר במשיחי נורמטיבי ולא פנטי, משיחי ריאליסטי ופרגמטי. 

			המשיחי האיובי מוכן לנתץ, להחריב ולהאביד באופן ניהיליסטי ואגרסיבי על מנת להביא את הגאולה בכוח, "על אפם ועל חמתם של אחרים". המשיחי האיובי מונע מתוך פנטיות קיצונית המעווירה את עיניו. הוא נכון לכלות הכל, עד כדי מעשה אובדני, על מנת לנסות להטיל את חתתו ותוכניותיו מבלי להתחשב בתוצאות. 

			המשיחי הרגשי מאמין בקיומה של הגאולה בתוך נפשו של האדם, ללא צורך בבית מקדש חיצוני. המדובר במקדש אדם,110 המתאפיין באהבת האל כחוויה אוקיינית סובייקטיבית עד כדי טירוף. הוא איננו נדרש למעשים פרגמטיים של הרס הקיים ובניית החדש, אלא הוא שקוע בחוויה של כיסופי אהבה לאל. 

			האדם מטולטל בין הרציונלי לאי־רציונלי, כפי שגרס רודולוף אוטו. ככל שאנו מנסים להבין את הנסתר, אנו נדרשים להמיר חשיבה רציונלית לחשיבה אי־רציונלית. למדנו להכיר שאין מדע רציונלי מתאפשר ללא מטפיזיקה והמטפיזיקה נבנית מאמונות תפלות לא רציונליות של מיתוסים ובמקביל של מיתוסים דתיים. אמונות תפלות ללא ביקורת רציונלית ומדעית, מדרדרות את האדם לקיום חשוך. מנגד, כל מדע מבוסס על אמונות תפלות באופן מעגלי בקשר גורדי שאי־אפשר לנתקו. אנו נדרשים להבין את המעגליות הזאת, לא לוותר על המבט הרציונלי־ביקורתי ומנגד, להבין שללא אמונות תפלות אי אפשר לבנות מטפיזיקה שהיא תנאי הכרחי לבניית מדע רציונלי. אם החשיבה הדתית משתלטת עלינו ללא עכבה וריסון רציונלי, אנו עלולים להידרדר לחיים דמוניים על פי צו אלוהי שאיננו מתכתב עם הצו האזרחי. מנגד, מן ההיבט האנתרופולוגי האדם אינו יכול להתקיים בלי חשיבה וחוויה דתית, אך הוא זקוק בו זמנית לעמוד על המשמר כהומו־ספיאנס (האדם החושב) המווסת את ההומו־רליגיוזי (האדם הדתי).

